
Anghel DUMBRĂVEANU 


UNDE ZBOARĂ CUVÂNTUL 


Lumea cu aripi aprinse 

în care întârzii 

îmi pare tot mai diseminată 
în tipologii 

rănite de propriul lor zel 

ori de imbolduri contrare 


Drumul în urmă steaua departe 


Nu-mi rămâne decât să încerc 

încă o dată sub fereastra chiliei 

cum să determin cursul nebănuit 

al unui vers îndurerat 

şi incapabil să se-ndepărteze de mine 
simţindu-i tot timpul prezenţa 

oriunde m-aş duce 

îndemnându-ne unul pe altul 

după bunăvoința vieții 


Uneori mă surprind certându-mă singur 
de nevrednicie sau nepricepere 

în domeniul celest 

unde zboară cuvântul cel sfânt 

al Limbii Române 

Drumul în urmă steaua departe. 

EVOCARE 


Pe Eugeniu Coşeriu l-am întâlnit pentru ultima oară în ziua de 20 octombrie 
2001, la Suceava, când mi-a acordat un extraordinar interviu“, din care am publicat, 
ulterior, în acelaşi an, un prim fragment într-o revistă literară judeţeană, unde textul a 
fost acceptat cu greu şi plasat marginal, iar pentru impunerea lui a fost nevoie să fac 
demersuri obositoare, lovindu-mă de opoziția îndârjită a unor gloriole literare locale. În 
acea toamnă frumoasă, la Universitatea „Ştefan cel Mare” de la Suceava, Anul Euro- 
pean al Limbilor se încheia, cred, prin ediţia a VI-a a Colocviului Internaţional de Ştiin- 
te ale Limbajului, al cărui mentor domnul Eugeniu Coșeriu devenise încă de la debutul 
manifestării, iniţiată de regretatul profesor Mihail lordache pe la începutul anilor '90. 
Inscriindu-şi traiectoria internaţională pe creasta valului de „răsturnare lingvistică”, pro- 
dus prin deschiderea spre postmodernitate a integralismului lingvistic, colocviul de la 
Suceava devine, de la an la an, o prestigioasă instituție a integrării noastre europene, 
ca şi o avanscenă a celor mai coerente politici lingvistice, fundamentale pentru aceas- 
tă parte a Europei. In acele zile, am celebrat din nou diversitatea lingvistică europeană, 
încurajarea studiului limbilor străine, dezvoltarea şi aprofundarea competenţelor şi a 
performanţelor lingvistice, în prezenţa unui auditoriu internaţional de elită, alături, între 
alţii, de prof. Jean-Claude Coquet, directorul Centrului Naţional de Cercetări Ştiinţifice 
din Franţa (participant la aventura structuralistă, fenomenolog şi filozof marcant al lim- 
bajului), şi Paul Elie Levy, directorul Centrului Cultural Francez din laşi. Nu în ultimul 
rând, ca amfitrioană şi organizatoare excelentă a întâlnirilor din jurul eminentului om 
de cultură Eugeniu Coșeriu, s-a remarcat, şi în acele împrejurări, o personalitate de 
excepţie a lumii lingvistice şi a francofoniei, prof. univ. dr. Sanda-Maria Ardeleanu. La 
acea ediţie a Colocviului Internaţional, Eugeniu Coșeriu a acordat o binevenită atenţie 
noului spaţiu european al cercetării, conturat prin problematica reperată de specialiştii 
din România, Ucraina şi Republica Moldova. Cu acea ocazie, a fost înființată Asocia- 
tia Internaţională pentru Ocrotirea Limbilor (AIOL), al cărei preşedinte de onoare a fost 
ales domnul Eugeniu Coşeriu. Un loc aparte în cadrul lucrărilor colocviului l-a ocupat 
secțiunea lingvisticii integraliste coşeriene în care, sub patronajul savantului Eugeniu 
Coşeriu şi al prof. univ. dr. Mircea Borcilă, au fost descrise cele mai noi aspecte din 
cercetarea de specialitate desfăşurată în cadrul Centrului de Lingvistică Integralistă 
de la Cluj, primul şi cel mai important din România ultimilor ani, căruia li se alăturaseră 
şi nucleele de cercetători de la laşi, Sibiu, Timişoara, Suceava. 

In cadrul acestei secţiuni coşeriene, duminică, 21 octombrie, la ora 16, 
membrul corespondent al Academiei de Ştiinţe din Moldova, dr. hab., prof. univ. 
Anatol Ciobanu de la Universitatea de Stat din Chişinău a propus ca „având în 
vedere valoarea incontestabilă a personalităţii şi operei coşeriene (care numără 
peste 350 de titluri de lucrări publicate) şi recunoaşterea internaţională largă de 
care se bucură (peste 40 de universități i-au acordat titlul de Doctor Honoris Cau- 
sa), savantul Eugeniu Coşeriu să fie nominalizat pentru Premiul Nobel”. 

„„„Pe 7 septembrie 2006 s-au împlinit patru ani de când Eugeniu Coşeriu 
ne-a părăsit, după ce, prin întreaga sa operă, a întemeiat o nouă planetă pentru 
cercetarea lingvistică mondială, guvernată de „saber linguistico”, concept care, 
coroborat cu contribuţiile lui Noam Chomsky, celălalt titan al secolului lingvistic 
trecut, a revoluţionat filozofia limbajului şi filozofia culturii. 

Angela FURTUNĂ 


* Prin bunăvoința autoarei, republicăm interviul în numărul de faţă al revistei 
Limba Română. 

__ „TREBUIE 
SĂ CUNOAŞTEM 
TOATĂ TRADIȚIA 

ŞI SĂ MERGEM MAI 
DEPARTE DE TRADIȚIA 
LIMITATĂ PE CARE 

O POATE AVEA 
CULTURA UNEI ȚĂRI” 


Dialog: Angela FURTUNĂ — 
Eugeniu COŞERIU 


— Veniţi, cu interes şi cu 
bucurie, pentru a cincea oara, 
la lucrările Colocviului Interna- 
tional de Ştiinţe ale Limbajului 
de la Suceava, al cărui „mentor 
spiritual” (conform prof. univ. 
dr. lon Horia Bârleanu, decanul 
Facultății de Litere de la Sucea- 
va) aţi devenit deja, după ce aţi 
dat curs, cu mulţi ani în urmă, 
invitaţiei prof. univ. Mihail lor- 
dache, iniţiatorul acestui re- 
numit eveniment cultural ce 
a atras atenţia şi participarea 
universitarilor şi specialiştilor 
din toată lumea. Universitarii 
şi oamenii de cultură suce- 
veni, dar nu numai, au, astfel, 
şansa ca, deşi plasați oarecum 
excentric (în condiţiile în care 
conceptul nou de „localism 
creator” pare să anuleze eter- 
nele dispute centru vs. perife- 
rie), să aibă în Domnia voastră 
un mentor de anvergură, în 


care, bunăoară acad. lorgu lor- 
dan (şi nu numai, deşi atât de 
târziu!), vedea pe „cel mai eru- 
dit contemporan”. Ce v-a de- 
terminat să vă asumaţi această 
cale regală față de tinerii ling- 
vişti şi cercetători din această 
parte a lumii? 

— Mai întâi, vă fac o confesi- 
une€.... Sa ştiţi că nu e vorba nu- 
mai de Suceava; „mentor spiritu- 
al al universitarilor din Suceava: 
da, dar nu numai... Eu am avut 
norocul şi bucuria, în acelaşi timp, 
de a fi considerat, mai mult sau 
mai puţin, mentor în foarte multe 
centre de cultură, nu doar la Su- 
ceava, tot aşa şi la Chişinău, şi la 
Bălţi (oraşul în care am urmat eu 
liceul), şi în alte oraşe din Româ- 
nia, înaintea Sucevei (cronologic 
vorbind), la Constanţa, la Craio- 
va, la Cluj, apoi, mai târziu, la Ti- 
mişoara, la Sibiu, adică aproape 
peste tot unde există universități 
şi intenţia mea este să ajut, în mă- 
sura posibilităţilor mele, în toate 
eforturile şi bunele intenţii spre o 
lingvistică sau, mai complex spus, 
spre o ştiinţă într-adevăr fondată 
şi bine informată... lar faptul că se 
întâmplă, iată, la laşi sau la Su- 
ceava, sau (recent) la Galaţi, nu 
are, în realitate, nici o importanţă 
specială, nu este o referință numai 
pentru Suceava. Pe de altă parte, 
poate că am, într-adevăr, unele 
preferințe pentru unele locuri din 
România. Suceava a fost totuşi 
Cetatea de Scaun, aşa că ea va 

avea întotdeauna în ochii mei o 
mare importanţă, mă va determi- 
na să mă concentrez pe discipolii 
de aici, pentru a trimite către viitor 
o şcoală ce aminteşte de o glorie 
din vremuri realmente înfloritoare 
şi din punct de vedere ştiinţific. Pe 
de altă parte, Bălţi este oraşul co- 
pilăriei, unde am urmat şcoala. Li- 
ceul „lon Creangă” de la Bălţi este 
o perioadă fericită pentru mine, 
este instituţia de învățământ unde 
am fost elev şi de unde am amin- 
tirea unui liceu cu adevărat ex- 
cepțional, unul din cele mai bune 
din toată țara. (Să nu uităm cum 
am plecat eu de aici, căci este o 
întreagă poveste de copil arun- 
cat de istorie în aventura vieții şi 
a morții... Plecarea mea de acasă 
a fost dureroasă. Dar a fost noro- 
cul meu că am plecat la timp. De 
aceea spuneam mereu că îi sunt 
recunoscător tatei care în a treia 
sau a patra zi după ultimatumul 
istoric de tristă amintire, întorcân- 
du-se din sat, mi-a spus: „Tu nu 
poţi rămâne aici, trebuie neapărat 
să pleci în lume, deşi aceasta ne 
doare pe toți”. Şi, într-adevăr, tata 
m-a însoțit până la Prut, am tre- 
cut podul descult la Ştefăneşti şi 
aici, din ultimii bani pe care îi mai 
avea, bietul tată mi-a cumpărat 
o pereche de sandale... Aşa am 
plecat eu spre Truşeşii, județul 
Botoşani, unde aveam un prieten, 
fără să ştiu nimic despre viitorul 
ce mă aştepta.) Chişinăul este ca- 
pitala Basarabiei şi a fost de două 


ori capitala românismului, deci 
se înțelege că pentru fiecare din 
aceste oraşe am câte un motiv de 
prețuire şi de sensibilitate ce urcă 
din biografia mea. 

- În Basarabia natală, ro- 
mânofobia ruşilor a fost sanc- 
ționată prompt de Domnia 
voastră, atunci când ați afirmat 
tranşant că „a promova sub 
orice formă o limbă moldove- 
nească deosebită de limba ro- 
mână este, din punct de vedere 
strict lingvistic, ori o greşeală 
naivă, ori o fraudă ştiinţifică; 
din punct de vedere istoric 
şi practic e o absurditate şi o 
utopie; iar din punct de vedere 
politic e o anulare a identităţii 
etnice şi culturale a unui popor 
şi, prin urmare, un act de geno- 
cid etnico-cultural”. Atitudinea 
aceasta, afişată de Domnia 
voastră — „cel mai mare ling- 
vist român în viață” (cf. prof. 
univ. dr. Emil Constantin, rec- 
torul Universităţii „Dunărea de 
Jos”) —, vine să sprijine decisiv 
eforturile românilor de pe am- 
bele părți ale Prutului de a-şi 
apăra limba şi cultura. Ce cale 
considerați că este apropriată 
pentru a se merge mai departe 
în acest sens şi care trebuie să 
fie argumentele şi strategiile 
lingviştilor în această chestiu- 
ne? Lingviștii pot să influențe- 
ze politicul? 

— Dacă ne-am afla în condiţii 
istorice normale, dacă ar fi numai 

un grup de nesăbuiţi care ar lupta 
acolo (în Basarabia — n.n.) cu tot 
felul de trucuri şi de tertipuri îm- 
potriva limbii române, răspunsul 
meu ar fi acela că trebuie să ne 
dedicăm pur şi simplu ştiinţei, să 
vorbim ştiinţific despre limba ro- 
mână, că nu e nevoie să apărăm 
noi limba română, nici să criticăm 
sau să luăm în discuţie alte păreri 
contrare şi absurde. Sau, după 
cum spun eu elevilor mei, nu că- 
uta să demonstrezi că doi şi cu 
doi fac patru celui care spune că 
doi şi cu doi fac trei sau fac cinci. 
Cel care spune o absurditate ar 
avea în realitate obligaţia să de- 
monstreze de ce afirmă ceea ce 
afirmă, deşi absurd. Pentru că nu 
putem, mereu, fără întrerupere, 
să repetăm toate adevărurile evi- 
dente şi să luptăm pentru ele, să 
le demonstrăm celor care afirmă 
neadevăruri evidente. 

Dar, din nefericire, nu ne 
aflăm în condiţii normale. De 
aceea, şi lingviştii, şi toți ceilalţi 
oameni de cultură sunt angajaţi 
într-o luptă care e politica şi noi 
nu putem duce altfel lupta decât 
prin argumente ştiinţifice. Con- 
cluzia? Trebuie să repetăm deci 
mereu evidenţele, să arătăm 
mereu adevărul, să arătăm că 
toate citatele sunt falsificate, că 
atunci când ei spun, de exemplu, 
că şi lorga ar fi spus că Basara- 
bia este a altora ş.a., acolo nu e 
decât un fragment scos dintr-un 
context. lorga spune, de fapt, cu 


totul altceva. Trebuie să luptăm 
mereu în acest stil. Se obser- 
vă însă că astfel ne pierdem, în 
parte, forțe foarte importante şi 
esenţiale, prin acest fapt de hăr- 
tuire, care nu întâmplător este di- 
rijat împotriva noastră. De aceea, 
mă gândeam că soluţia cea mai 
bună şi strategia cea mai corectă 
şi utilă ar fi ca oamenii de ştiinţă 
să se concentreze asupra unei 
categorii: anume, aceea a profe- 
sorilor de limba română şi de li- 
teratura română şi a învăţătorilor, 
recomandându-le cu prioritate lor 
să facă apărarea; ei, adică, să 
fie, mai întâi, convinşi şi să în- 
țeleagă care este adevărul şi să 
apere apoi limba, să apere cultu- 
ra, să afirme această cultură, pe 
care întâi trebuie să şi-o asume 
ca fiind cultura lor naţională... În 
acest mod s-ar putea permite oa- 
menilor de ştiinţă să ducă ştiinţa 
mai departe, fiindcă altminteri, 
dacă oamenii de ştiinţă nu mai 
fac decât apărarea limbii româ- 
ne, rămânem, dintr-un punct de 
vedere, pe loc. Dar noi nu tre- 
buie să rămânem pe loc, pentru 
că ştiinţa avansează, creează 
mereu idei noi, moduri noi de a 
pune problemele. lar noi trebuie 
să adăugăm, în aceste condiţii, 
când suntem forţaţi să ne risi- 
pim şi cu apărarea limbii româ- 
ne, multă muncă. Spunea însuşi 
Goethe, undeva, despre poezie, 
că aceasta reprezintă unu la sută 
inspiraţie şi nouăzeci şi nouă la 

sută transpiraţie. Asta aş vrea să 
adaug şi eu, extrapolând, despre 
cariera universitară în lingvistică 
şi în general în ştiinţă, căreia i se 
dedică astăzi un universitar cu 
pretenţii, anume că ea este o ca- 
rieră ce se întemeiază pe răbda- 
re şi pe muncă. Pe multă răbdare 
şi pe multă muncă. 

Deci, soluția, strategia pro- 
pusă de mine este educaţia cul- 
turală. Cred că ea s-a făcut deja, 
mai mult sau mai puţin indirect, 
în Basarabia, în această privinţă, 
şi prin învăţători şi prin profesori 
de limba română. La ora actu- 
ală profesorii de limba română 
nu mai acceptă (chiar dacă li se 
spune că limba oficială este, prin 
Constituţie, limba moldoveneas- 
că) decât termenul de „limba ro- 
mână”. Când li se cere, acum, 
să nu mai facă Istoria românilor, 
ci Istoria Moldovei, profesorii de 
istorie, în unanimitate, protestea- 
Ză, şi până şi ruşii care sunt pro- 
fesori de istorie înțeleg că nu pot 
falsifica pur şi simplu istoria şi nu 
pot desprinde o istorie a Moldo- 
vei de istoria românilor. 

Speranța mea este că 
această generaţie, care este ge- 
nerația bolnavă din Basarabia şi 
generaţia incultă din Basarabia, 
se va stinge biologic. Îi va lua 
locul o nouă generaţie, una care 
nu va mai putea fi înşelată. Să 
ştiţi că mulţi dintre cei de acum 
au fost atât de înşelaţi, încât ei 
sunt de-a dreptul de bună credin- 


tă atunci când sunt convinşi că 
unele falsuri istorice sunt adevă- 
rate. Conştiinţa lor, prin ignoranță 
şi manipulare, s-a îmbolnăvit. 

— Ultimul congres la care 
ați participat (se pare, dacă 
informaţiile verificate de mine 
vor fi fost complete, că a fost 
chiar ultimul din viața domniei 
sale — n.n.) a fost cel de Limbi 
Romanice de la Salamanca. 
Ce aspecte noi V-au reținut 
atenția? 

— Nu au fost aspecte noi, 
cum îndeobşte se întâmplă în 
lumea lingviştilor, unde evolu- 
tiile spectaculoase nu sunt nici 
măcar presupuse, căci ele ar fi o 
anomalie, iară nu regulă. În con- 
gresele internaţionale actuale 
este foarte greu să se prezinte, 
în realitate, noutăţi. Se prezintă 
mai mult sau mai puţin bilanţul 
celor ce s-au făcut până acum 
(şi acesta numai parţial). Este 
un fel de experienţă sau de pur- 
gatoriu folositoare tinerilor, care 
încep să se afirme şi prezintă 
câte ceva în congrese la debutul 
vieţii lor ştiinţifice şi universitare. 
În realitate, progresele se fac la 
universităţi şi apoi, când e vorba 
de congrese, se fac la congre- 
sele mai reduse ca tematică, ori 
la simpozioane — acestea având 
o tematică mult mai specifică şi 
nu privesc, de fapt (ca în cazul 
Salamanca), toate limbile roma- 
ne şi toată problematica limbilor 
romane, şi care este şi proble- 

matica generală. În realitate, nu 
pot fi afirmate prea multe noutăți. 
Pe de altă parte, la un congres 
mare, nu se poate şti, înainte de 
a fi publicate toate actele congre- 
sului, tot ce s-a comunicat în toa- 
te secțiunile paralele, care sunt 
cel puţin zece la număr şi la care 
este imposibil să fii prezent. Poţi 
fi prezent numai la puţine şedinţe 
plenare, unde de obicei audito- 
riul este foarte avizat. Bilanţul îl 
facem, mereu, după, după ce s-au 
publicat actele, şi apoi se pot ur- 
mări mai întâi rezumatele (deşi 
adesea şi acestea pot lipsi, fiind 
prezente numai titlurile, ceea ce 
face ca efortul ulterior de docu- 
mentare şi informare corectă să 
se prelungească mult). 

— La o recentă masă ro- 
tundă, pe tema multicultura- 
lităţii, care a avut loc tot la 
Universitatea din Suceava, 
un punct de vedere (pe care 
nu l-ați respins) se referea la 
faptul că, actualmente, dilema 
noastră culturală nu se mai 
pune în termenii Cultura şi/ 
sau Limba majoră vs. Cultura 
şi / sau Limba minoră, ci în for- 
ma omologării. În condiţiile în 
care Europa culturală i-a asi- 
milat cu promptitudine pe unii 
români (Tristan Tzara, Panait 
Istrati, Eugene Ionesco, Mircea 
Eliade, Emil Cioran, Constan- 
tin Brâncuşi, Victor Brauner, 
George Enescu, Eugeniu Co- 
şeriu), de ce credeți că există 


atâtea bariere în calea asimilă- 
rii / omologării egale atât a cul- 
turii, cât şi a limbii române? 

— Nimeni nu poate cunoaş- 
te toate limbile importante. Avem 
senzaţia că este vorba de igno- 
rarea limbii şi culturii române, de 
necunoaşterea lor. În realitate, 
suedezii ar putea spune acelaşi 
lucru. Cine ştie suedeza, între 
toate celelalte limbi? Cine cu- 
noaşte poezia suedeză actuală? 
Sau cine cunoaşte poezia croată 
actuală? Prin urmare, mulţi s-ar 
putea plânge că sunt ignorați. 
Deci fiecare ţară ar trebui să în- 
cerce să-şi afirme valorile, mai 
întâi să decidă care anume îi 
sunt într-adevăr valorile, şi cele 
de tradiţie, şi cele actuale, care 
se pot ridica la un nivel internați- 
onal. Pentru aceasta trebuie, mai 
întâi, să fie înțelese aceste valori 
şi în ţările respective. Trecând 
în România, am văzut cu toţii ce 
s-a întâmplat cu Eminescu. Toa- 
tă discuția mai recentă din jurul 
lui Eminescu a fost într-adevăr 
o discuţie ruşinoasă şi infamă. 
S-a creat un fel de anti-mit, pre- 
tinzându-se că în timpul comu- 
nismului ar fi fost pus în circula- 
ție mitul Eminescu. În loc să se 
lupte împotriva celor care ar fi 
creat acel mit şi să se spună de 
ce ei nu aveau dreptate, s-a lup- 
tat, în realitate, împotriva lui Emi- 
nescu. S-a ajuns să se publice, 
în reviste care păreau serioase, 
lucruri într-adevăr înjositoare, să 

se critice modul în care poetul se 
îmbrăca, şi figura lui personală, 
felul cum arăta, că era mic de 
statură... Altcineva, în altă parte, 
critica poeziile lui spunând numai 
că nu îi plac, dar recunoscând în 
acelaşi timp ca nu le-a citit!!! Şi 
astfel de lucruri se publică şi se 
acceptă în ţara lui Eminescu... 
Este de necrezut!!! 

— Pentru că există acum, 
în cultura română, în literatu- 
ra română, poate din snobism, 
sau poate dintr-o necesita- 
te compensatoare a absenței 
unui veritabil proces politic al 
comunismului în ţările est-eu- 
ropene, un curent al revizuiri- 
lor care pune o falsă problemă, 
creează o falsă problemă, de- 
venită veritabilă crispare con- 
temporană: revizuire de dragul 
revizuirii... Este, inevitabil, un 
proces de sanitate, pe cât de 
îndreptățit politic, pe atât de 
nedrept din punctul de vedere 
al valorilor autentice... 

— Da. De exemplu, s-a în- 
cercat această revizuire — ca- 
zul Eminescu —, dar nu în sens 
într-adevăr critic, şi s-a afirmat 
că Mitul Eminescu s-ar fi năs- 
cut acum, de curând, iar cei ce 
susțineau asta nici nu erau mă- 
car sumar informaţi, nu citiseră 
ce scria, de exemplu, prin 1922 
deja, llarie Voronca, ce scria 
Fundoianu, care nu erau sus- 
pecţi de a fi naționaliști, fiindcă 
erau amândoi evrei. Să vedeţi ce 


scriu ei despre Eminescu şi cum 
îl înțeleg ei tocmai ca geniu poe- 
tic şi de ce spun ei că Eminescu 
este un geniu poetic. Şi acum vin 
alţii şi pretind că nu, că s-a creat 
un nou Eminescu mult mai târziul! 
Este vorba, fără îndoială, despre 
multă ignoranță. Nimeni dintre cei 
care au aderat la această teorie 
nu a citit ce scrisese Voronca sau 
Fundoianu despre Eminescu... 

— Cu ocazia celui de-al 
doilea Colocviu Internațional 
de Ştiinţe ale Limbajului de la 
Suceava, regretatul profesor şi 
prieten al Domniei voastre, Mi- 
hail lordache (memoriei căruia 
ați dedicat conferința susținută 
în ziua de 19 octombrie 2001) 
afirma că, „legat de perspecti- 
vele pe care Colocviul le oferă 
cercetătorilor noştri, la Sucea- 
va s-a constituit un nou cen- 
tru al semioticii româneşti”. 
Astăzi, la atâţia ani distanță 
(erau, la vremea aceea, şapte 
ani deja — n.n.) şi cunoscând 
evoluția calității şi prestigiului 
ştiinţific al manifestării, consi- 
derați că profesorul lordache a 
avut „gura aurită”? 

— Da, cred că da. Eu vreau 
să explic de ce am crezut că e ne- 
cesar să dedic şi acea conferinţă 
din 19 octombrie, precum şi alte 
aspecte ale activităţii mele de la 
Suceava, memoriei domnului lor- 
dache. Profesorul lordache îmi 
era necunoscut înainte de a fi eu 
invitat la Colocviul de la Sucea- 

va. El mi-a devenit prieten după 
aceea, fiindcă mi-am dat seama 
de entuziasmul care îl mişca pe 
acest om, ca şi de sacrificiile pe 
care le făcea, chiar în sens fizic, 
pentru a ridica Suceava ca cen- 
tru care să aibă un anumit profil, 
care să aducă ceva bun şi nou în 
cultura românească. Ceva nou, 
interesant, actual şi care se pu- 
tea pune la acelaşi nivel al unor 
aspecte ale culturii occidentale. 
Am înţeles, ulterior, că aici se 
făcea cu multă seriozitate ceva 
nou şi realmente serios şi actual, 
fiind vorba atât de contribuţii la 
cultura locală, cât şi de contribuții 
la cultura românească, dar şi de 
contribuţii la cultura universală. 
De aceea, am participat la toate 
colocviile următoare, în afară de 
unul, când eram prea departe, 
în America de Sud. Cu aceeaşi 
dorință am venit şi acum, deşi 
nu mă aflu în condiţii normale de 
sănătate. Sora mea îmi spunea 
să nu vin, să nu mă joc cu să- 
nătatea, dar uite că totuşi am ve- 
nit, pentru a revedea Suceava şi 
cercetătorii de aici, jucându-mă 
totuşi cu sănătatea. 

— Prof. univ. dr. Mircea 
Borcilă consideră că sunteți 
„cel mai strălucit exponent 
al culturii române în planul 
universal al ştiinţelor omu- 
lui”, atribuindu-Vă şi rolul de 
„adevărat întemeietor al dis- 
ciplinei centrale a umanioare- 
lor, cel care a pus bazele con- 


ceptuale ale ştiinţelor culturii 
în general”. Din această per- 
spectivă, domnule Eugeniu 
Coşeriu, ați înfăptuit o „ade- 
vărată revoluţie copernicia- 
nă în domeniul lingvisticii ca 
nucleu al ştiinţelor culturii”. 
În acest sens, există o cheie 
de evaluare şi valorizare pe 
care recomandati să o urme- 
ze cercetătorii şi elevii Dum- 
neavoastră, există perspecti- 
ve istorice şi culturale pentru 
teoria lingvistică pe care ați 
deschis-o? 

— În general, ştiinţa şi epis- 
temologia nu oferă o „cheie” şi ar 
fi foarte periculos să ofere „chei”. 
Singurul fapt care se poate sub- 
linia aici este acela că în cultu- 
ră avem anumite tradiţii pe care 
trebuie să le dezvoltăm, că în 
toate activităţile culturale oame- 
nii, toate fiinţele umane implicate 
sunt active ca agenți ai culturii, şi 
că deci toţi înțeleg şi cunosc ce 
este cultura, în toate formele ei, 
ce este arta, ce este limbajul, ce 
este ştiinţa, în toate formele ei, 
chiar dacă nu fac ei înşişi multă 
cultură, ştiinţă, artă ş.a. În cultură 
lucrurile se petrec diferit fată de 
ştiinţele naturii. Cu adevărat, în 
ştiinţele naturii trebuie să ştim ce 
s-a stabilit ca valabil până la noi, 
plecând tocmai de la acel adevăr. 
În ştiinţele culturii avem tradiţii ce 
ne duc foarte departe. Trebuie să 
identificăm cum s-au dezvoltat 
aceste tradiții, precum şi în ce di- 

recții vom continua a le dezvolta. 
Deşi s-au făcut greşeli, devieri, 
trebuie să înțelegem că fiecare 
a vrut să spună ceva cu privire la 
ceea ce ştia, pentru că omul, prin 
natura sa, ştie ce este cultura ca 
activitate a omului. Deci, dacă se 
poate semnala ceva care nu este 
o cheie, ci este un sens, un princi- 
piu, ar fi acest principiu al tradiţiei 
şi al noutăţi în tradiţie, ca dezvol- 
tare a tradiţiei. Se înțelege că tre- 
buie să cunoaştem tradiţia şi este 
foarte greu să cunoaştem toată 
tradiția, să mergem mai departe 
de tradiţia limitată pe care o poa- 
te avea cultura unei țări. Peste tot 
poți găsi alte rădăcini, alte căi pe 
care le înţelegi tocmai pentru că 
eşti ființă umană. În acelaşi timp, 
aceasta implică, referitor la tot ce 
se face astăzi, principiul pe care 
eu îl numesc principiul antidog- 
matismului, adică să nu spui nici- 
odată că cineva nu are dreptate 
pur şi simplu, ci să te întrebi mai 
întâi în ce sens poate are drep- 
tate, fiindcă toți oamenii de bună 
credinţă care îşi propun să atingă 
ceva cu privire la ştiinţele culturii 
pleacă în mod necesar de la o in- 
tuiție care este sigură — intuiţia pe 
care o poate avea omul cu privire 
la propriile sale activităţi — şi că 
deci e posibil să apară pe parcurs 
anumite devieri; în acest sens, e 
necesar să se vadă întotdeauna 
care a fost intuiţia ce a suferit apoi 
devieri, alterări etc. sau, cum spu- 
nea altcineva şi susțin şi eu, nici o 


greşeală — în ştiinţele culturii — nu 
e numai greşeală, ci fiecare gre- 
şeală — ca greşeală a unei per- 
soane de bună credinţă — trebuie 
să conţină un sâmbure de adevăr 
pe care suntem datori a-l căuta. 

— Aţi afirmat, la sesiu- 
nea omagială din 9 mai pe 
care V-a dedicat-o Academia 
Română cu ocazia împlinirii 
vârstei de 80 de ani, că eve- 
nimentul acela avea pentru 
Dumneavoastră semnificația 
„acceptării unui sens al doc- 
trinelor ştiinţifice care trebuie 
să se bazeze pe un principiu 
deontologic al culturii, pe o 
morală a omului care face şti- 
ință”, furnizând prin aceasta 
„nu o restrângere a libertăţii, 
ci o asigurare, asumare a ei”. 
Despre acest veritabil model 
„neotradiționalist”(cf. acad. lor- 
gu lordan), pe care-l oferă lumii 
personalitatea Dumneavoastră 
umană şi ştiinţifică, aş afirma 
că el trage un semnal de alar- 
mă asupra nevoii actuale acu- 
te de deontologie, de morală, 
fără de care lumea, incluzând 
aici şi spațiul valorilor, ar pu- 
tea sucomba. De ce credeți că 
această instituție a modelelor 
clasice se clatină astăzi? Este 
oare nevoie de noi mari trage- 
dii ale limbilor şi ale culturilor 
pentru a o revigora? 

— Răspund mai întâi la ul- 
tima parte a întrebării, şi spun: 
Nu, nu cred că e nevoie nici de 

o prăbuşire şi nici de o criză a 
culturilor. Trebuie să înțelegem 
însă, mai întâi, următoarele două 
lucruri esenţiale: că, în general, 
nu numai în cultură, există, în- 
cepând cu Hegel, această iden- 
titate între a fi şi a trebui să fie. 
Prin urmare, atunci când vorbim 
de esenţa ştiinţei, de esenţa ar- 
tei, de esenţa limbajului ş.a., vor- 
bim de fapt întotdeauna de cum 
trebuie să fie, pentru că aceasta 
este adevărata ființă, cum trebuie 
să fie. Cum facem când definim 
omul: dacă definim omul ca fiin- 
tă raţională şi ni se spune că da, 
dar sunt unii oameni iraţionali, 
noi spunem, da, într-adevăr, sunt 
oameni cărora le lipseşte ceva. 
Îngroşând puţin şi extrapolând, 
când analizăm acest lucru în plan 
fizic, dacă cineva e şchiop, nu 
putem spune că oamenii nu mai 
au două picioare, nu putem susti- 
ne că specia umană nu mai este 
bipedă... Să înțelegem, mai întâi, 
că există această deontologie, 
acest „ar trebui să fie” în cultură. 
Al doilea principiu: această deon- 
tologie înseamnă că, din punctul 
de vedere al agentului culturii, 
implică o etică a culturii, o etică a 
omului de cultură care trebuie să 
corespundă acestui „ar trebui să 
fie” al culturii. Deci trebuie să ne 
opunem ideii — prezentată ca idee 
liberală şi foarte democratică şi 
care, în realitate, este reacționa- 
ră — anume că aceste activități ar 
fi activități libere, în sensul că ar 


fi activităţi cu totul arbitrare, adică 
oricine să vorbească numai cum 
vrea, oricine să picteze cum vrea 
ori să facă ştiinţă cum vrea... Nu! 
Nu se poate! Fiindcă activităţile 
libere nu sunt libere în sensul că 
ar fi capricioase. Activităţile libe- 
re sunt libere în sensul filozofic 
al cuvântului liber, anume — sunt 
activităţi al căror obiect este in- 
finit. Şi când eşti agent al unei 
activităţi libere, îți asumi şi res- 
ponsabilitatea de a realiza acest 
obiect în sensul în care trebuie să 
fie, în sensul deontologiei, şi nu 
fiindcă se impune prin altceva, ci 
fiindcă ţi-ai asumat angajamen- 
tul. Atunci aceste activităţi au o 
etică obligatorie, nu în sensul că 
ar fi o etică impusă, o constrân- 
gere, ci în sensul pe care-l avea 
cuvântul obligatio în limba latină, 
însemnând legământ, adică an- 
gajament. Când începi orice ac- 
tivitate în acest sens, te angajezi. 
Dacă vorbeşti, te angajezi să vor- 
beşti cum trebuie, să vorbeşti ca 
lumea, dacă pictezi, te angajezi 
nici să nu mâzgăleşti, nici să nu 
corespunzi numai gustului publi- 
cului care poate fi unul fără edu- 
caţie estetică. Toţi artiştii adevă- 
raţi şi care simt această morală, 
această etică a artei, spun „aşa se 
pictează”, adică înțeleg că ei au 
responsabilitatea subiectului uni- 
versal. Adică — „pictez aşa pentru 
că aşa trebuie”, iar nu „pictez aşa 
pentru că altfel nu pot vinde”. Cel 
ce pictează numai în maniera ca 

să poată vinde nu mai este o fiin- 
tă morală, nu mai respectă etica 
artei. Tot aşa şi în ştiinţă, trebuie 
să opereze etica ştiinţei. Înţeleg 
deci că, în realitate, toți oamenii 
de cultură serioşi, atât cei care 
produc cultura, cât şi cei care 
transmit cultura, ştiu că există o 
deontologie a culturii şi că, din 
punctul de vedere al fiecărui su- 
biect, asta înseamnă că există o 
etică a omului de cultură. 
Acestea sunt principiile pe 
care încerc să le afirm oriunde 
m-aş afla... Am spus mereu, în 
diferite ocazii, diferitor persona- 
lităţi cu care am avut onoarea 
să stau de vorbă: există o etică 
particulară a ştiinţei şi a omului 
de ştiinţă. Eu cred că, dacă este 
ceva de imitat în ceea ce am 
făcut eu, poate nu sunt exacte 
faptele pe care le-am stabilit şi, 
poate, uneori, nici ideile, în sen- 
sul în care le-am formulat eu, ci 
această atitudine etică în raport 
cu ştiinţa: să spui întotdeauna 
adevărul, numai adevărul, chiar 
dacă acest adevăr este periculos 
şi plin de riscuri. Să respecţi în- 
totdeauna părerile celorlalţi, aşa 
cum v-am mai arătat, în măsu- 
ra în care sunt păreri sincere şi 
fundamentate; să vezi, până şi în 
fiecare eroare, care este sâmbu- 
rele de adevăr, să nu asupreşti 
pe nimeni cu adevărul tău, ci să 
stai de vorbă şi cu adevărul celui- 
lalt ş.a.m.d. Deci această atitudi- 
ne etică este, cred, lucrul cel mai 


important. Fără îndoială, se ajun- 
ge mai târziu la anumite înălţimi, 
prin desăvârşire profesională şi 
morală, ceea ce presupune forță 
profesională, ştiinţifică şi morală 
pe măsură; cu această atitudine 
însă poţi dobândi ulterior o poziţie 
mult mai solidă, numai şi numai 
în condiţiile în care nu ai căutat-o 
şi numai daca n-ai încercat să o 
atingi prin neadevăr, sau prin es- 
crocherii şi potlogării ştiinţifice, 
cum îmi place mie să desemnez 
speculaţiile şi plagiatul care, şi 
ele, există, iar din câte se pare, 
există pe scară prea extinsă şi 
rafinată, din păcate. 

Deci atitudinea etică este 
faptul fundamental. Eu cred că, 
în ceea ce mă priveşte, şi aceas- 
tă atitudine etică era răsădită de 
acasă. A fost educată, este ade- 
vărat, în Italia, iar, apoi, şi în alte 
țări unde am trăit, unde am lucrat, 
unde am creat şi prin contactele 
pe care le-am avut. Dar am con- 
vingerea că se trage şi din tradi- 
tia noastră din Moldova de nord, 
din anumite cutume şi obiceiuri, 
tradiţii şi deprinderi morale care 
există încă şi astăzi şi care s-au 
păstrat acolo. Dintotdeauna am 
susținut că nu este un fapt în- 
tâmplător că tocmai în Moldova 
de nord s-au născut Eminescu 
şi Creangă, Sadoveanu şi lor- 
ga, George Enescu şi Ciprian 
Porumbescu, sau pictorul Luchi- 
an, Hasdeu, Stere şi atâţia alții. 
Prin urmare, există cu certitudine 

anumite tradiţii, există acolo o at- 
mosferă aparte care le menţine 
încă active. Probabil că asta urcă 
şi vine şi din anumite legături 
mai vechi cu restul culturii euro- 
pene, care au avut loc în trecut, 
cu şcoala latină din Polonia, de 
exemplu. Au fost, în număr sem- 
nificativ, moldoveni la Universita- 
tea din Cracovia, şi acest fapt mi-a 
atras mereu atenţia, chiar de la 
începuturile ei. Unii dintre ei s-au 
pierdut, este foarte adevărat, şi 
nu s-au realizat, dar câte ceva 
din acel spirit a rămas ca tradiţie, 
ca o matrice transmisă cel puţin 
pe cale orală. 

Principiile acestea etice ale 
omului de cultură eu le afirm me- 
reu... 

— Cu strălucire şi cu mul- 
tă perseverenţă, instituind prin 
atitudinea Domniei voastre un 
veritabil model... 

— De aceea, spun întot- 
deauna, să nu urmăm, de exem- 
plu, anumite mode numai pentru 
că sunt mode şi sunt actuale: 
să ne întrebăm dacă ele cores- 
pund într-adevăr eticii culturale, 
iar dacă nu suntem convinşi, nu 
trebuie să le acceptăm. Nu tre- 
buie să mâzgălim, când suntem 
pictori, şi nu trebuie să afirmăm 
lucruri arbitrare, dacă suntem oa- 
meni de ştiinţă, ş.a.m.d. 

— În cadrul procesului ac- 
tual al globalizării şi extinde- 
rii multiculturalităţii, la care a 
subscris din punct de vedere 


politic şi România, vor apărea 
(dar de ce să nu remarcăm că, 
deşi camuflate, ele deja exis- 
tă) inevitabilele conflicte între 
limbi şi între culturi. Teza coşe- 
riană aplicată acestei chestiuni 
surprinde trei atitudini ce pot 
apărea între limbile majoritare 
şi limbile minoritare: naționa- 
lismul lingvistic sănătos (pe 
care-l considerați „politic jus- 
tificabil, rezonabil şi pozitiv”), 
şovinismul lingvistic şi coloni- 
alismul lingvistic (apreciat de 
Domnia voastră drept „cel mai 
agresiv, negativ şi inaccepta- 
bil”). În ce poziţie — eventual de 
conflicte lingvistice şi cultura- 
le — anticipaţi, chiar şi ipotetic, 
că s-ar putea trezi cândva ro- 
mânii, cu limba şi cultura lor, în 
contextul unei viitoare Româ- 
nii membră deplină a Uniunii 
Europene şi a NATO, şi ce ar- 
gumente ştiinţifice trebuie să-i 
însoţească şi să-i lumineze pe 
viitorii noştri (mai buni, mai în- 
telepti) politicieni? 

— După cum ştiţi, eu nu fac 
politică şi politica mea este doar 
politică deja implicită în ştiinţă şi 
în activitatea ştiinţifică şi pedago- 
gică de transmitere a culturii şi a 
ştiinţei. Însă dacă pot să-mi per- 
mit să dau un sfat politicienilor, 
este să fie ei mai întâi culţi, ca să 
poată apăra cultura românească, 
în diferitele ei aspecte. Politicienii 
ar trebui să cunoască bine cultura 
românească, să şi-o însuşeas- 

că şi în mod critic, ca să ştie ce 
anume apără, cum apără şi de ce 
trebuie să apere. Să aibă un jură- 
mânt de fidelitate faţă de această 
cultură. Aici sunt două atitudini 
la care eu mă opun, în general 
cu foarte puţin succes, pentru că 
nu pot participa la toate discuţiile 
şi la lupta actuală din România: 
două atitudini care îmi par, am- 
bele, reprobabile. Una, este atitu- 
dinea aşa-zis pozitivă excesivă, 
care consideră valorile româneşti 
ca valori absolute şi le consideră 
la acelaşi nivel pe toate. În acest 
sens, s-a format o adevărată ideo- 
logie: se citează, spre exemplu, 
autori români din străinătate, şi 
se pun la acelaşi nivel valori net 
diferite, dar toți sunt numiţi „ge- 
nialul cutare..., genialul cutare..., 
genialul cutare...”. E discutabil, 
evident, dacă sunt geniali cu to- 
tii, sau dacă nu sunt geniali, iar 
în cazul în care ar fi geniali, oare 
sunt la acelaşi nivel?... De exem- 
plu, Panait Istrati este un scriitor 
minor, deci nu vom exagera să 
spunem că „noi îl avem pe Pa- 
nait Istrati, care este o valoare 
universală” ş.a. Cioran este un 
filozof de valoare relativă. Marele 
nostru geniu din străinătate a fost 
Eugen lonescu, care este la cu 
totul alt nivel decât Cioran... Deci 
nu putem spune, iată, Eugen 
lonescu, Emil Cioran şi Panait Is- 
trati... ci, pentru fiecare din aces- 
te trei nume, trebuie obligatoriu 
să distingem trei niveluri diferite. 


Contează aici valorificarea valori- 
lor naţionale, evident, dar cu simţ 
critic şi având în vedere scara va- 
lorilor. Când spuneam asta unui 
discipol al meu, el mi-a răspuns: 
„Da, dar vedeţi cum sunt românii, 
ei şi despre Dumneavoastră exa- 
gerează acum, că sunteţi cel mai 
mare de pe glob, şi tot aşa...”. Eu 
i-am răspuns că asta şi pe mine 
mă supără, într-adevăr. Dacă o 
spune cineva care ştie şi care, 
astfel, poate judeca, mă măgu- 
leşte. Dar dacă o spune toată 
lumea, şi cei care nu ştiu nimic, 
atunci e mai bine să se abţină să 
mă laude. Cine nu cunoaşte şi alţi 
lingvişti, nu poate să spună des- 
pre mine că sunt „marele lingvist”. 
Numai într-un singur caz accept 
toate aceste laude, şi anume în 
cazul nefericitei Basarabii, fiind- 
că acolo am devenit un simbol de 
luptă naţională. Acolo nu pot, în 
consecinţă, să îmi permit să spun 
„nu mai exageraţi în privinţa mea, 
lăsaţi-mă în pace cu asta”... Pen- 
tru ei am devenit o armă, şi eu în- 
teleg că este datoria mea să ser- 
vesc ca armă şi ca simbol acestui 
nefericit popor. 

Cealaltă atitudine este, dim- 
potrivă, atitudinea  hipercritică 
privitor la tot ce este românesc. 
Atrag atenţia, din nou, asupra 
acelei discuţii publice infame şi 
ruşinoase cu privire la Eminescu. 

„„.Ce români au fost propuşi 
pentru Premiul Nobel şi nu l-au 
luat? Pentru a reveni la critica pri- 

mului tip de atitudine. Nichita Stă- 
nescu, da. Partizanii atitudinii pozi- 
tive excesive au spus: cum? Alții, 
da, şi Nichita Stănescu, ba? Eu 
zic. Dar, într-adevăr, merită, oare, 
Nichita Stănescu? Cunoaşteţi care 
este nivelul altor poeţi din alte tări 
pentru a susține că s-a făcut o in- 
justiție cu nepremierea românului 
Nichita Stănescu? Eu unul spun 
că nu i-aş fi dat premiul. Poate că 
i l-aş fi dat, deşi comportarea poli- 
tică nu l-a onorat, lui Sadoveanu, 
de exemplu, pe care îl consider la 
alt nivel. lar, dacă lucrul ar fi fost 
posibil, i l-aş fi dat, fără îndoială, 
lui Eminescu. Concluzia este că 
trebuie să fim lucizi în ceea ce 
priveşte valorile noastre şi să nu 
exagerăm. Eu recomand să fugim 
de atitudinile exagerate, hiperboli- 
zante, mai ales ce vin în absența 
bunei cunoaşteri atât a valorilor 
noastre, cât şi a valorilor universa- 
le deja consacrate, la care rapor- 
tăm mereu şi adăugăm judecăţile 
de valoare. Vorbind despre Pre- 
miul Nobel şi literatura română... 
necesitatea recuperării simțului re- 
alităţii este urgentă... Să luăm, de 
pildă, romancierii Americii de Sud. 
Să vedem diferenţa, cât sunt de 
mari şi cum întrec cu mult valoarea 
maculaturilor scrise şi publicate în 
limba română! 

Cât despre atitudinea hiper- 
critică, ea produce o umilire în 
fața Occidentului, o umilire lipsită, 
şi ea, de critică. Adică tocmai va- 
lorile noastre, încă necunoscute 


şi, de aceea, şi neapreciate de- 
ocamdată la un nivel corespun- 
zător, sunt respinse fără drept de 
apel şi se exagerează, în schimb, 
dintr-un tradițional şi păgubos 
snobism, cu tot ce apare mai 
ales în Franţa, dar şi în America 
sau restul Europei, fără să se în- 
țeleagă că şi acele valori nu sunt 
toate la acelaşi nivel şi că există 
şi valori româneşti realmente su- 
perioare lor. Bunăoară, referitor 
la cazul meu chiar, într-un fel de 
enciclopedie a lingvisticii apar o 
mulţime de termeni propuşi de 
nişte necunoscuți străini care nu 
au nici o valoare şi care nu rămân 
şi care nu sunt apreciați în străi- 
nătate, dar nu apar nici măcar ter- 
menii fundamentali pe care i-am 
introdus eu şi care sunt recunos- 
cuti peste tot şi deja utilizați peste 
tot în mod curent. De ce nu apar 
aceşti termeni? Tocmai pentru că 
i-am introdus eu, adică un român. 
Sau, uneori, idei ale mele, recu- 
noscute în străinătate foarte bine, 
apar ca idei ale altora, care nu re- 
cunosc că în multe afirmaţii ale lor 
mă citează, de fapt, pe mine. 

În concluzie, lipsa de critică, 
pe de o parte, şi atitudinea hiper- 
critică faţă de valorile româneşti, 
pe de altă parte, sunt respinse 
de mine. Ele au adus mereu mari 
prejudicii culturii şi limbii române, 
iar în prezent pot fi considerate 
cei mai mari inamici pe termen 
lung şi cu consecinţe incalculabi- 
le pentru cultura românească. 


20 


Limba Română 


Se înțelege că acest lucru 
este contingent... adică şi din ca- 
uza informației foarte fragmenta- 
re, dar şi datorită, mai mult sau 
mai puţin, hazardului, fiecare a 
aflat (în România) ce s-a putut 
afla de către el de peste graniţe, 
crezând, la un moment dat, că 
una sau alta ar fi marea doctri- 
nă răspândită în străinătate. În 
străinătate se poate întâmpla la 
fel. Bunăoară, Sorin Alexandres- 
cu publică o antologie stilistică în 
care singura lingvistică textuală 
ce este total ignorată este toc- 
mai lingvistica mea textuală, iar, 
în mod absolut regretabil şi chiar 
scandalos, această antologie 
apare ca fiind ...actuală! 

În străinătate se produce o 
revoluție în lingvistica textuală, 
iar în România mulţi aşteaptă mai 
întâi să vadă ce se spune acolo, 
pentru a urma apoi această cale, 
prin imitație! „Dacă e apreciat în 
străinătate, atunci îl putem apre- 
cia şi noi”, se gândeşte în ţară. 
După ce am închis această mică 
paranteză, trebuie să reafirm că 
discuţia această vine deci din 
mai vechea discuţie din jurul 
cauzelor care menţin cultura ro- 
mână şi limba română în statutul 
de marginale. Culturii româneşti, 
atât cât o stăpânesc eu, îi lipseş- 
te simţul critic şi, în acelaşi timp, 
cel autocritic. Adică, înțeleg prin 
aceasta simțul critic în alegerea 
modelelor şi în cunoaşterea cul- 
turii în general. Noi, în România, 


am considerat întotdeauna Fran- 
ta şi, în parte, pe bună dreptate, 
ca izvor al culturii universale în 
general şi ne-a lipsit o panoramă 
mai vastă cu privire la restul cul- 
turii europene. În particular, mai 
ales în ceea ce priveşte critica. 
Dar experiența mi-a atras atenţia 
asupra faptului că, în Europa, ţări 
critice cu adevărat sunt ltalia şi 
Anglia, şi mult mai puţin Franţa. 
Asta e valabil şi în lingvistică, dar 
şi în alte domenii. Or, noi, aici, 
din motive istorice arhicunoscute, 
ne-am limitat în general la Fran- 
ta, numai la Franţa, fără să avem 
şi simțul valorilor şi al diferenţelor 
de nivel, acestea din urmă, de 
altfel, nefiind măcar recunoscute 
în Franţa, nici în general şi nici în 
ceea ce ţine de cultura franceză 
ca atare. 

Cât priveşte afirmaţia dum- 
neavoastră cu Academia Româ- 
nă, în realitate au fost anumite lu- 
cruri subterane, care poate nu au 
fost remarcate în răspunsul meu. 
Nu sunt deloc mulțumit de reper- 
cusiunea concepţiei mele şi a ac- 
tivităţii mele în România, unde 
s-au urmat tot felul de orientări 
mai mult sau mai puţin trecătoare 
şi nu s-a înţeles, în realitate, care 
este sensul activităţii mele. Sin- 
gurul care a pătruns foarte serios 
în toată concepţia şi activitatea 
mea a fost profesorul Borcilă de 
la Cluj, cel care a şi creat acest 
Centru de lingvistică integrală 
ce produce acum ceva în sensul 

acestei lingvistici. Bucureştiul, în 
schimb, până acum a fost surd. 
La Academia Română, se spu- 
ne, şi aţi citat şi dumneavoastră, 
da... există cutare sau cutare 
afirmaţie despre mine şi care ar 
fi importantă pentru că ar fi spus-o 
lorgu lordan. Dar trebuie să ne 
întrebăm: pe plan internaţional, 
lorgu lordan se află la acelaşi 
nivel cu Eugeniu Coşeriu? Şi se 
poate spune, în consecinţă, că îl 
apreciem pe Eugeniu Coşeriu fi- 
indcă a spus-o lorgu lordan? Nu 
cumva ar trebui să spunem con- 
trariul, adică poate că îl apreciem 
pe Iorgu lordan, fiindcă a spus-o 
Eugeniu Coşeriu? 

— Totuşi se pare că Pro- 
fetul se întoarce în țara lui şi 
începe să fie Profet şi în ţara 
lui... Eu Vă doresc să aveţi îna- 
inte timpul, sănătatea şi ener- 
gia, ca acum, clocotitoare, ca 
să mai puteţi creşte o genera- 
ţie, două, de lingviști... 

— Dacă va da Dumnezeu şi 
Maica Precista... 

— Vă asigur că, la rândul 
nostru, dar, desigur, nu atât cât 
Domnia voastră, facem şi noi 
ce putem şi cât putem pentru 
Basarabia, necontenind a afir- 
ma interesele Basarabiei. 

— Vă voi relata, fără plăcere, 
o întâmplare care a devenit em- 
blematică din punctul de vedere 
al atitudinii: am fost foarte supărat 
la un eveniment din Bucureşti, o 
lansare de carte, când mă aflam 


între invitaţi şi, imediat după cere- 
monii, s-a spus şi mi s-a spus şi 
mie: „Aşa sunt basarabenii ăştia, 
mereu vin cu Basarabia, Basa- 
rabia”, la care eu am replicat că 
este normal aşa, se înțelege că 
basarabenii vin cu problema Ba- 
sarabiei în România, şi „dumnea- 
voastră, ca români, ar trebui să 
aveţi problema Basarabiei, poate 
mai mult decât mine, să o înţele- 
geți, iară nu să spuneţi mereu «la 
mai lăsaţi-mă în pace cu Basara- 
bia asta!», de parcă Basarabia ar 
fi o ţară îndepărtată şi necunos- 
cută, străină de România”... 

— Da, este o atitudine foarte 
periculoasă, cu consecinţe isto- 
rice şi culturale, pe termen lung, 
de o mare gravitate... Un gest 
de spălare pe mâini, prin care 
ţara-mamă nu îşi apără în nici 
un fel copilul propus spre sacri- 
ficare... Eu am văzut discursul 
Domniei voastre de la Academia 
Română şi nu pot uita legătura 
de suflet pe care ați făcut-o, la 
acea ocazie, cu un eveniment 
politic important nu numai pen- 
tru Basarabia, ci şi pentru evo- 
luţia conceptului de democrație 
în zona aceasta a lumii... 

— Da, am spus, în acele îm- 
prejurări, în fața onoratei asis- 
tente de la Academia Română: 
„Sunt foarte fericit că această zi 
coincide cu ziua când a fost eli- 


berat llie Ilaşcu”... 
20 octombrie 2001, 
Suceava 

Cristinel MUNTEANU 


O ANALIZĂ 
DE (CON)TEXT 


În Filozofia cuvântului 
Al. Rossetti face următoarea afir- 
matie: „Cuvântul nu există decât 
prin context şi nu e nimic prin el 
însuşi. Contextul determină sen- 
sul cuvântului”!. Aşadar, „pute- 
rea” de semnificare a cuvântului 
ar depinde de context. O spune 
şi un lingvist american, Dwight 
Bolinger, însă mult mai plastic: 
„Un cuvânt este precum Anteu, 
revigorat de fiecare atingere cu 
pământul'2. În operele literare for- 
ta cuvântului este mai mare, căci, 
în definitiv, literatura este „artă a 
cuvântului”, iar scriitorii apelează 
la toate resursele expresive ale 
lexicului, cum face, de pildă, Ca- 
ragiale într-o însemnare (Din car- 
netul unui vechi sufleor): „Tot într-o 
vreme răsărea pe orizontul artei 
naţionale o nouă stea ursită să 
eclipseze toată pleiada...”. Cer- 
cetând contextul termenului stea 
(aici, cu semnificaţia de „vedetă”), 
observăm că marele dramaturg 
dezvoltă metafora (tocită), între- 
buințând vocabule din astronomie 
(a răsări, orizont, a eclipsa, pleia- 
dă*), ceea ce permite valorifica- 
rea simultană, prin suprapunere, 


a accepţiilor acestor cuvinte. Este 
meritul lui Eugeniu Coşeriu de a 
fi subliniat (continuând ideile lan- 
sate de G. Vico, W. von Humbold, 
B. Croce) că deplina funcționali- 
tate a limbajului se manifestă în 
limbajul poetic — în literatură în ge- 
neral, ca artă — şi că limba marilor 
scriitori coincide, practic, cu limba 
istorică (adică naţională) ca reali- 
zare a posibilităţilor / virtualităţilor 
existente deja în aceasta. 

Ce este contextul? Terme- 
nul cunoaşte mai multe accepții, 
însă, de obicei, se are în vedere 
fie contextul verbal, fie contextul 
situaţional. Cea mai complexă 
teorie a contextelor îi aparţine lui 
E. Coşeriu. Pentru marele savant 
român contextul reprezintă unul 
dintre cele patru tipuri de cadru 
pe care le distinge în vorbire, ală- 
turi de situație, sferă şi univers de 
discurs€. Astfel, contextul vorbirii 
înseamnă „toată realitatea care 
înconjoară un semn, un act ver- 
bal sau un discurs, ca «ştiinţă» a 
interlocutorilor, ca prezenţă fizică 
şi ca activitate”. Pot fi identificate 
trei tipuri de contexte: idiomatic, 
verbal şi extraverbal. Contextul 
idiomatic este constituit din „lim- 
ba însăşi, ca «fond» al vorbirii”, 
căci, deşi în vorbire se manifes- 
tă în mod concret o parte a lim- 
bii, „această parte semnifică (are 
semnificaţie) în relaţie cu toată 
limba, cu toată «ştiinţa» idiomati- 
că a vorbitorilor's. Contextul verbal 
este „discursul însuşi în calitate 

de «cadru» al fiecăreia din părțile 
sale”. El poate fi nemediat (for- 
mat din semnele care se găsesc 
imediat înainte sau după semnul 
considerat) sau mediat, cuprin- 
zând întregul discurs (în acest caz 
fiind numit context tematic). Dacă 
se are în vedere ceea ce se spu- 
ne efectiv, atunci contextul verbal 
este pozitiv. Contextul este nega- 
tiv dacă se omite intenţionat ceva, 
dar se lasă să se înțeleagă sensul 
prin insinuare, aluzie sau exage- 
rare?. Contextul extraverbal se 
constituie „din toate circumstanțe- 
le de natură nelingvistică ce sunt 
percepute în mod direct de către 
vorbitori”10. E. Coşeriu consideră 
că acest tip de context este de mai 
multe feluri: fizic, empiric, natural, 
practic, istoric şi cultural. 

Pentru a demonstra comple- 
xitatea şi utilitatea celor prezenta- 
te până acum pentru cercetarea 
cuvintelor în context, ne propu- 
nem să analizăm un fragment 
dintr-o naraţiune, deoarece ope- 
ra literară în proză „trebuie să-şi 
conţină în mare parte cadrele", 
inclusiv contextele istorice şi cul- 
turale. De exemplu: „Făcură un 
popas la o filozofică fântână cu 
cumpănă, care li se închină şi-i 
cinsti cu apă”. 

La prima vedere, observăm 
că sintagma fântână cu cumpănă 
este folosită, cumva, „nenatura!”. 
Dar contextul verbal nu ne permite 
să hotărâm dacă fragmentul face 
parte dintr-un basm, unde orice 


absurditate este permisă, inclusiv 
aceea ca o fântână să se com- 
porte ca un om (cum se întâmplă, 
bunăoară, în basmul lui Creangă 
Fata babei şi fata moşneagului, 
în care o fântână vorbeşte; luând 
în consideraţie fabulosul, nimeni 
n-ar putea să spună că avem aici 
vreo figură de stil) sau dintr-o altă 
specie literară, de pildă, dintr-un 
roman, în care respectivul grup 
de cuvinte este utilizat metafo- 
ric'2. În consecinţă, fraza analizată 
nu conţine prea multe informații. 
E. Coşeriu apreciază că, izolată 
de contextele ei, fraza este alta, 
„este numele frazei şi implică o 
translație de la limbajul primar la 
«metalimbaj»”*5. Fraza-exemplu 
este doar un „nume” prin care ne 
referim la fraza ce semnifică într-o 
mulțime de contexte. Un vers din 
Divina Commedia nu semnifică 
în mod adecvat decât în relație cu 
întregul poem dantesc. Contextul 
verbal extins (mediat sau tematic, 
vezi supra) oferă informaţia con- 
form căreia citatul redat mai sus 
face parte dintr-un roman istoric 
sadovenian, Zodia Cancerului, 
integrându-se într-un tablou po- 
etic: 

„Era o imagine repetată a târ- 
gului cu nume pompos, şi-n preaj- 
ma lui bălțile Bahluiului răsfrân- 
geau, pe lângă subiecte de pictu- 
ră, acelaşi cer verziu de toamnă, 
în strălucirea calmă de aur vechi 
a soarelui. Făcură un popas la o 
filozofică fântână cu cumpănă, 

care li se închină şi-i cinsti cu apă. 
După aceea porniră iar”. 
Rezultă că este vorba de o 
personificare şi această conclu- 
zie se sprijină pe două dovezi: 
atributul filozofică şi atributivele 
coordonate care li se închină şi-i 
cinsti cu apă. De vreme ce ter- 
menul filozofică anunţă primul că 
suntem în prezenţa unei personi- 
ficări, verbele a (se) închina şi a 
cinsti din subordonate nu mai sunt 
în mod necesar figurate (pentru 
a ne convinge, e suficient să în- 
locuim fântână cu cumpănă cu o 
bătrână, de exemplu). Prin urma- 
re, contextul verbal restrâns ne 
îndreptățeşte să vorbim despre o 
utilizare neobişnuită a sintagmei 
fântână cu cumpănă, iar cel extins 
ne permite să identificăm aici o 
personificare. Nu întâmplător este 
ales calificativul filozofică. Aici in- 
tervine contextul idiomatic, căci, 
prin faptul că fântâna are cumpă- 
nă, se face aluzie la expresia a 
sta în cumpănă, „a chibzui” (sino- 
nimă şi cu a sta în cumpăt, cuvânt 
de care cumpănă se apropie din 
punct de vedere fonetic)’. Deci, 
e o fântână „gânditoare”. 
Contextul extins demon- 
strează că prezenţa verbului a 
(se) închina în această frază este 
motivată: cei care poposesc sunt 
oaspeţi de seamă (beizadeaua 
Alecu Ruset şi abatele Paul de 
Marenne) care merită plecăciuni. 
Totodată, a închina îşi evocă du- 
bletul etimologic, a (se) înclina 


(< lat. inclino, -are), fiindcă, pen- 
tru a scoate apă, braţul fântânii se 
apleacă spre pământ, aluzie ce 
ține de contextul idiomatic. Şi ver- 
bul a cinsti este cerut de context: 
prezenţa iluştrilor oaspeţi, având 
aici, simultan, sensul „a respecta, 
a venera” şi „a oferi băutură [alco- 
olică] cuiva”. De altfel, cele două 
verbe se invocă reciproc, întrucât 
se spune a închina (un pahar) în 
cinstea cuiva. Toate aluziile sunt 
ironice (aparţinând contextului 
verbal negativ). A cinsti pe cine- 
va cu apă înseamnă să faci a 
pagubă, a sărăcie, iar sărăcia re- 
prezintă o stare generală cu care 
se confruntă Moldova, după cum 
rezultă din întreg romanul. Deşi 
textul este în bună măsură auto- 
referential, fiind un roman istoric, 
păstrează legături cu realitatea. 
Se creează astfel, tot prin contex- 
tul verbal, un context extraverbal 
istoric (particular trecut), constituit 
din circumstanţele istorice pe care 
le cunoaştem (adică istoria Mol- 
dovei) şi un context cultural (ce 
poate fi considerat un tip particular 
al contextului istoric, cuprinzând 
tot ce aparţine tradiţiei culturale 
a unei comunităţi). Cel din urmă 
ne interesează referitor la dispre- 
țuirea apei, ca băutură, de către 
moldoveni. Alecu Ruset aminteşte 
acest mod de gândire: „Carnea de 
pasăre bine îngrăşată nu-i gătită 
cu apă, care, după o zicală a bres- 
lei noastre, nu-i vrednică de nimic. 
Moldovenii, oameni cu imaginaţie, 

adaugă că nu-i bună de pus nici 
în ciubote”'$. Afirmația confirmă 
un adevăr, acela că moldovenii 
apreciau vinul şi erau „băutori de 
frunte”, după cum precizează şi 
Dimitrie Cantemir în Descrierea 
Moldovei, în capitolul Despre nă- 
ravurile moldovenilor. 


NOTE 


1 Al. Rosetti, Filozofia cuvântului, 
Bucureşti, 1946, p. 70. 

2 Dwight Bolinger, Aspects of Lan- 
guage, New York, 1975, p. 223. 

3 Pleiada desemnează un nor de 
stele din constelația Taurului, dar şi un 
grup de şapte poeţi din Alexandria sau 
tot un grup de şapte poeţi francezi din 
sec. XVI şi apoi, prin extensie, „grup de 
oameni iluştri”. 

4 Vezi Eugeniu Coșeriu, Prelegeri 
şi conferinte (1992-1993), laşi, 1994, 
p. 153. 

5 Numit de alți cercetători şi con- 
text lingvistic, care include şi contextul 
diagnostic. 

5 Eugeniu Coşeriu, Determinare 
şi cadru, în Teoria limbajului şi lingvis- 
tica generală. Cinci studii, Bucureşti, 
2004, p. 316. 


7 Ibid., p 319-320. 

5 Ibid., p- 320. 

° Ibid., p. 320-321. 

10 Ibid., p. 321-322. 

"1 Ibid., p. 327. 

12 Vezi E. Coşeriu, Prelegeri şi 
conferinte, p. 45; cf. Tudor Vianu, Stu- 
dii de stilistică, Bucureşti, 1968, p. 358, 
unde personificarea este socotită o for- 
mă particulară a metaforei. 

13 E. Coşeriu, Determinare, 
p. 329. 

14 Mihail Sadoveanu, Zodia Can- 
cerului, Bucureşti, 1955, p. 69. 

15 Trebuie precizat că un semn 
lingvistic poate funcționa şi în relație 
cu alte contexte idiomatice (adică alte 
limbi). Dacă analizăm primul vers din 
Poema chiuvetei de Mircea Cărtăres- 
cu, „într-o zi chiuveta căzu în dragos- 
te”, se observă clar aluzia la (sau calcul 
după) expresia englezească to fall in 
love, „a se îndrăgosti” (ad litteram, „a 
cădea în dragoste”), deşi pot exista în 
continuare referiri la poemul eminesci- 
an parodiat, Luceafărul (versul „îi cade 
dragă fata”) sau la contextul idiomatic 
românesc (vezi expresia a-i cădea cu 
tronc [la inimă]). 

16 M. Sadoveanu, op. cit., p. 61. 

Petru BUTUC 
DESPRE 
PROPOZIȚIA ŞI FRAZA 
ANGRENATA 


În ierarhia nivelului sintactic, 
orice tip de propoziţie apare atât 
ca rezultat al segmentării frazei, 
în calitate de constituent imediat 
al acesteia, cât şi ca rezultat al 
integrării unui lanţ sintagmatic în 
prezenţa unui centru predicativ’. 
În acest şir de raporturi din cadrul 
propoziției, predicativitatea şi pre- 
dicaţia constituie o condiţie esen- 
țială, fără de care nu ar fi posibilă 
existenţa acestei unităţi. Predica- 
tivitatea (categorie gramaticală 
de bază a sintaxei propoziției) 
şi predicaţia (categorie logică) 
„totdeauna validează statutul de 
propoziție”. Numai prin aceste 
categorii un lanţ sintagmatic (lanţ 
de raporturi morfo-sintactice) se 
poate proiecta la nivel sintactic. 
În lipsa lor nu este posibilă rea- 
lizarea unei propoziții, oricât ar fi 
de mare şirul ordonării sintagma- 
tice, deoarece numai ele actua- 
lizează conținutul informativ în 
raport cu realitatea?. 

Calitățile respective le în- 
trunesc, după părerea noastră, 
propozițiile subliniate din frază: 
„Dealu-i deal! / şi valea-i vale? / 


Mândra-i mândră? / până moa- 
ret...” (folcl). Aceste trei propo- 
ziții [(1) Dealu-i deal; (2) Valea-i 
vale; (3) Mândra-i mândră] sunt, 
din punct de vedere structural, 
oarecum deosebite, ieşind parcă 
din standardul structural tipolo- 
gic tradițional. Ele sunt, de fapt, 
nişte tautologii, substantivele cu 
funcţie de subiect (dealul, valea, 
mândra) sunt şi cu funcţie de 
nume predicative ale predicatu- 
lui nominal (este deal, este vale, 
este mândră). Cu alte cuvinte, 
acelaşi subiect al propoziției este 
şi component al predicatului în 
propoziție, ceea ce nu este de- 
loc întâmplător. Geniul poporului 
nostru a creat atare tip de propo- 
ziții pentru a imprima un sens in- 
formativ-comunicativ adăugător, 
în paralel cu cel de bază. Astfel, 
de rând cu sensurile informative- 
comunicative despre calificative- 
le stării şi însuşirii subiectelor (în 
propoziția (1) subiectul „dealul” 
deţine calificativul „este deal”; în 
propoziţia (2) subiectul „valea” — 
calificativul „este vale”; în propo- 
ziția (3) subiectul „mândra” — ca- 
lificativul „este mândră”) se mai 
exprimă, în asemenea enunțuri, 
şi semantica informativ-comuni- 
cativă despre certitudinea stator- 
niciei, invulnerabilităţii lor. 
Aceste subiecte (1 dealul, 
2 valea şi 3 mândra) au deve- 
nit, în acest tip de propoziţii, mai 
mult decât obiecte propriu-zise, 
evoluând parcă în nişte feno- 

mene statornice, constante şi 
invulnerabile în raport cu timpul 
şi spaţiul aflărilor. Dacă am apli- 
ca analiza transformaţională a 
frazei din care fac parte aceste 
propoziții, am obţine o informa- 
ție reală, firească, pe care atât 
vorbitorul, cât şi ascultătorul, in- 
direct, o subiînţeleg foarte uşor: 
„Aşa precum obiectul, fenome- 
nul sau noţiunile de «deal» şi 
«vale» rămân în esenţa lor noţi- 
uni cert neschimbate, invulnera- 
bile, constante, în raport cu tim- 
pul şi circumstanțele lui, tot aşa 
şi obiectul, fenomenul sau noți- 
unea «mândra» (fată frumoasă, 
adorată şi mult râvnită de toţi flă- 
căii) rămâne în definitiv greu de 
cucerit, oricând şi oriunde”. 
Aceste trei unităţi frastice 
(dealu-i deal; valea-i vale; mân- 
dra-i mândră), deşi se caracteri- 
zează printr-o formă structurală 
specifică, corespund pe deplin 
condiţiilor factologice de propozi- 
ţii ca atare. În primul rând, ele de- 
țin elementele constituente nece- 
sare şi specifice (indicii categoriei 
gramaticale a predicativităţii: mo- 
dul, timpul, persoana, numărul), 
şi, în al doilea rând, sunt formate 
pe baza relaţiilor sintagmatice 
actualizate de aceşti indici. Atât 
doar că aceste categorii structu- 
rale de propoziţii trebuie denumi- 
te propoziții angrenate, deoare- 
ce, pe lângă sensul informativ de 
bază, mai comportă şi un sens 
comunicativ suplimentar, datorită 


formei lor structural-gramaticale. 
În cazul dat, informaţia suplimen- 
tară reprezintă certitudinea ne- 
strămutării şi invariabilității noțiu- 
nii de deal, vale, mândră, dintr-un 
anumit punct de vedere. 

e Este ştiut faptul că fraza, 
ca unitate sintactică, este alcătui- 
tă din cel puţin două propoziții, iar 
propoziţiile, în cadrul frazei, sunt 
foarte strâns legate logic şi se- 
mantic. Cercetătoarea V.A. Be- 
loşapcova consideră că, drept 
frază, poate fi socotită „o îmbina- 
re de cuvinte (pe baza relațiilor 
sintactice), de unități predicative 
(sau de echivalente contextuale 
ale acestora), conform anumi- 
tor scheme structurale (forme 
ale frazei) şi destinată pentru a 
funcționa în calitate de unitate 
de comunicare”. Este evident că 
la baza definiţiei respective sunt 
puse două din cele mai importan- 
te aspecte ale sintaxei, şi anume: 
a) de a fi o unitate de comunicare 
şi b) de a avea la bază categoria 
gramaticală a predicativităţii, ca 
nucleu al propoziției. 

Prof. E. A. Referovscaia, ocu- 
pându-se de problema frazei în 
limba franceză, menţionează că 
cei mai mulți lingvişti sunt ori- 
entați spre următoarea definiţie: 
„fraza reprezintă nu o îmbinare 
de propoziţii separate, mai mult 
sau mai puţin independente, dar 
o exprimare de ansamblu a unei 
gândiri complexe unice, în care 
propozițiile principale şi subordo- 

nate se află într-o interdependen- 
tă, intercondiţionare şi interactiu- 
ne, fiind elemente componente 
indispensabile ale acestui tot în- 
treg”. 

Aşadar, majoritatea lingviş- 
tilor pun accentul pe proprietatea 
frazei a) de a exprima o gândi- 
re complexă şi b) de a avea în 
componenţa sa mai multe unităţi 
(propoziţii), relativ independente, 
fiecare având la bază un predi- 
cat. Toate acestea ne fac să con- 
chidem că fraza, ca unitate sin- 
tactică, nu poate fi concepută în 
afara prezenţei a cel puţin două 
propoziții, iar faptul că propoziţia 
apare, la nivel sintactic, drept re- 
zultat al segmentării frazei în ca- 
litate de constituent al acesteia, 
ne vorbeşte despre o legătură bi- 
laterală între propoziţie şi frază, o 
interacțiune între ele. 

În contextul discuţiei noas- 
tre, constatăm în baza acestor 
păreri că, deoarece propoziţiile 
formează unităţile constituente 
determinatorii ale oricărui tip de 
frază, sensul informativ-comuni- 
cativ suplimentar al propoziţiilor 
angrenate devin şi o particu- 


laritate a frazei din care fac ele 
parte. Astfel, caracterul angrenat 
al propoziţiilor se răsfrânge şi 
asupra frazei. Aceasta ne face 
să remarcăm că propoziţiile an- 
grenate funcţionează, de fapt, 
în paralel cu frazele angrenate, 
deoarece propoziţia şi fraza an- 
grenată, asemeni propoziției şi 
frazei ordinare, formează împre- 
ună un tot întreg semantic, logic 
şi intonaţional. 

lustina BURCI 


DOCUMENTELE 
ISTORICE — MIJLOC 
DE CUNOAŞTERE 
ŞI PASTRARE 

A IDENTITAȚII 
NAȚIONALE 


Preocuparea pentru aduna- 
rea şi ordonarea materialului do- 
cumentar a constituit, începând 
din secolul al XIX-lea, un ade- 
vărat deziderat pentru generații 
de cercetători — fie ei istorici ori 
lingvişti. Conştienţi de faptul că, 
în lipsa documentelor, intervale 
mai îndepărtate de timp din is- 
toria societăţii devin inaccesibi- 
le cercetării, ei au desfăşurat o 
muncă asiduă — individuală sau 
colectivă — căreia îi datorăm as- 
tăzi un vast inventar arhivistic 
cuprins atât în lucrări specializa- 
te consacrate, cât şi în lucrări de 
mai mică întindere (reviste! cu 
profil diferit: de istorie, lingvistică 
etc.), unde apar publicate, chiar 
şi acum, acte inedite. 

Încă de la 1852, Teodor Co- 
drescu se temea ca nu cumva „vre 
o fatală templare să le arunce în 
măna cuiva, care neşciindu preţui 
o aşe comoră naţională, le-ar ni- 
mici, ori ar lipi ferestrele, ori le-ar 
ține aruncate în podu”, aşa cum s-a 


întâmplat cu multe dintre actele 
originale. Rezultat al acestei „te- 
meri” au fost volumele Uricarului, 
în care apare un număr mare de 
hrisoave, urice etc., toate selec- 
tate după criteriul adevărului, căci 
„adevărul este esenţa istoriei”?; iar 
Aurelian Sacerdoţeanu punea, în 
plus, accentul pe redarea lor cât 
mai fidelă: „Orice document, indi- 
ferent de specialitatea editorului, 
se adresează deopotrivă istoricu- 
lui pragmatic, istoricului instituții- 
lor, al claselor sociale, al dreptului 
vechi, economistului, filologului. 
Nu puţine documente se adre- 
sează geografului, şi nu pentru 
geografia istorică, ci chiar pentru 
geografia fizică, deci aparent fără 
nici o legătură cu istoria. În con- 
secinţă, orice document trebuie să 
fie atât de complet şi exact redat, 
încât nici unul dintre specialişti să 
nu aibă îndoială asupra formei în 
care se prezintă izvorul”?. 

O mare parte dintre culege- 
rile întocmite vizează perioade 
distincte de timp, de regulă în le- 
gătură cu o anumită personalitate 
istorică. Amintim dintre acestea 
numai câteva: Documente mol- 
doveneşti înainte de Ştefan cel 
Mare, Documente de la Ştefan 
cel Mare, Documente moldo- 
veneşti de la Bogdan Voevod 
(1504-1517), Documente mol- 
doveneşti de la Ştefăniță Voe- 
vod (1517-1527)', Documentele 
lui Ştefan cel Mare, Acte mol- 
doveneşti din anii 1426-1502%, 

Acte moldoveneşti dinainte 
de Ştefan cel Mare” etc. Altele 
urmăresc, prin expunerea tutu- 
ror actelor, cunoaşterea istoriei 
unei regiuni sau a unui loc, ca 
de exemplu: Documente slavo- 
române relative la Gorj (1406- 
1665)“, Istoria Târgu-Jiului'?, 
încercare asupra istoriei Târ- 
gu-Jiului'*, Schitul Crasna“, 
Strâmba': etc. Toate aceste cu- 
legeri surprind însă prin bogăţia 
datelor şi, totodată, prin acurate- 
tea şi atenţia deosebită cu care au 
fost realizate. 

Există o serie de colecţii de 
documente (de obicei în mai mul- 
te volume), alcătuite cu scopul de 
a permite cercetarea metodică a 
materialelor arhivistice; ele cu- 
prind, atât temporal, cât şi infor- 
maţional, intervale care depăşesc 
referirile la o anumită epocă sau 
la un anumit spaţiu determinat. 
Importanţa iniţiativei de a realiza 
astfel de lucrări, precum şi valoa- 
rea actelor incluse sunt de necon- 
testat. Contribuţii în acest sens 
au adus Arhivele Statului, care 
au practicat o activitate editorială 
intensă, concretizată prin tipări- 
rea unui mare număr de volume. 
În acest fel, o cantitate apreciabi- 
lă de informaţii inedite a intrat în 
circuitul ştiinţific, contribuind la o 
mai bună cunoaştere, în timp, a 
diferitelor probleme ale societății 
româneşti. lată câteva exemple: 
Catalogul documentelor mol- 
doveneşti (CDM); Documenta 


Romaniae Historica (DRH) — A. 
Moldova, B. Țara Românească, 
C. Transilvania; Documente pri- 
vind istoria României (DIR) — A. 
Moldova, B. Țara Românească, 
C. Transilvania; Documente 
privitoare la istoria Ardealului, 
Moldovei şi Ţării Româneşti; 
534 documente istorice slavo- 
române din Țara Românească 
şi Moldova privitoare la legătu- 
rile cu Ardealul etc. 

Trebuie să remarcăm faptul 
că aproape nici una dintre formele 
esenţiale de manifestare a socie- 
tăţii româneşti (activităţi economi- 
ce, raporturi sociale, organizarea 
administrativă, juridică, militară ori 
bisericească, fenomene politice şi 
afirmări ale începuturilor cultura- 
le), nu poate fi reconstituită fără 
investigarea surselor istorice. 

Documentele emise în peri- 
oada de început a redactării ac- 
telor, în slavă şi apoi în română, 
de către curtea şi cancelaria dom- 
nească sau de diferiţi dregători în 
cadrul exercitării funcţiei lor sunt 
alcătuite aproximativ în aceeaşi 
manieră şi vizează, în principiu, 
stabilirea (prin mărturii hotarni- 
ce, cercetări în vederea judecății 
etc.), transmiterea (prin vânzare, 
răscumpărare, schimb, danie etc.) 
sau fixarea (prin întărire) a pro- 
prietăţii asupra pământului'f. Pe 
măsură ce relaţiile cetăţean — au- 
toritate publică evoluează, varie- 
tatea documentelor creşte". Sunt 
menţionate din ce în ce mai des 

forme de supunere a ţărănimii, 
exemple de abuzuri ale slujbaşilor 
domneşti prin sistemul arendăşiei, 
aspecte ale revoltei ţărăneşti, acţiuni 
de răscumpărare din robie ca ur- 
mare a războaielor şi incursiunilor 
oştilor străine, instabilitatea fis- 
cală, dezvoltarea meşteşugurilor, 
caracteristici ale organizării vieții 
sociale la nivelul oraşului medie- 
val şi felul în care acesta se dez- 
voltă, sistemul intern şi cel extern 
de funcţionare vamală sau unele 
informaţii despre comerțul şi rela- 
tiile cu ţările vecine etc. 

Cert este faptul că dezvolta- 
rea unei comunități şi a unei limbi 
este strâns legată de evoluţia so- 
cietăţii respective. Schimbările 
sociale şi politice dintr-o anumită 
regiune, precum şi cele cu carac- 
ter cultural, se află într-un raport 
de complementaritate. Acest lucru 
atrage după sine, în cazul lexicu- 
lui, de exemplu, pierderea (sau 
trecerea în fondul pasiv al limbii) 
a noțiunilor care nu mai cores- 
pund unei anumite stări de fapt 
şi, totodată, crearea altora noi, în 
concordanţă cu realitatea socio- 
economică şi politică a epocii. Ma- 
terialele istorice surprind, ca o ra- 
diografie, fenomene petrecute la 
nivelul limbii pe parcursul câtorva 
sute de ani. Numeroase elemen- 
te pe care le înregistrează astăzi 
limba română îşi găsesc explicaţia 
numai în documentele din arhive, 
a căror dublă funcţie — de atestare 
şi de conservare — serveşte ade- 


sea ca suport ştiinţific în emiterea 
unor teorii diverse. 

Există o serie de cuvinte in- 
trate în vocabular în epoci diferite, 
în funcţie de stadiul de dezvoltare 
a statelor româneşti şi de relatii- 
le lor cu alte state. Foarte multe 
dintre ele se referă la meserii, 
funcţii şi obligaţii ale țăranilor că- 
tre proprietarii de moşii: angarale, 
armaş, arnăut, căminărit, ceaşnic, 
clucer, cotărit, crainic, dajde, de- 
sătnic, desetină, dijmărit, fumărit, 
globnic, ispravnic, jitar, jitnicer, 
pisar, podvodar, polcovnic, po- 
roşnic, porucic, posadnic, posluş- 
nic, postelnic, scripcar, scutelnic, 
sotnic, stoler, stolnic, sucmănar, 
şetrar, vinerici, vornic, voznar, 
vutcar etc. 

Progresul societății, dispari- 
ţia cadrului şi a noțiunilor pe care 
le desemnau au dus la scăderea 
totală sau parţială a funcţionalităţi 
acestor termeni. Cu toate aces- 
tea, o parte dintre ei sunt folosiţi 
în continuare, dar la un alt nivel — 
cel antroponimic. Pătrunderea şi 
perpetuarea lor în acest spaţiu 
reprezintă o şansă în plus pentru 
apelativele de acest gen, supuse 
unui fenomen de regresie în ceea 
ce priveşte frecvenţa apariției lor 
în vorbirea curentă. Importanţa 
numelor proprii (antroponime şi 
toponime) este demonstrată, în 
cadrul limbii, prin îndelungata lor 
persistentă în timp, în ciuda ten- 
dințelor evolutive care au loc în 
interiorul acesteia'*. Prezentăm în 


32 


Limba Română 


continuare situaţia câtorva nume 
de familie (ce au la bază unele 
din cuvintele citate mai sus), cu 
indicarea frecvenţei absolute şi re- 
partitia pe unități administrative‘: 
Pisaru 154 (18 B, 8BNT, 3CR,3 
M, 109 ML, 2 O, 11 Tr); Postelnicu 
3764 (700 B, 67 BNT, 16 CR, 103 
D, 1262 M, 1005 ML, 421 O, 190 
TR); Polcovnicu 307 (16 B, 5 D, 6 
M, 250 ML, 8 MR, 22 TR); Scutel- 
nicu 1256 (174 B, 28 BNT, 6 CR, 
21 D, 224 M, 686 ML, 4 MR, 37 
O, 1 TR); Jitaru 3607 (125 B, 95 
BNT, 38 CR, 173 D, 393 M, 2417 
ML, 22 MR, 98 O, 246 TR); Stolni- 
cu 484 (33 B, 14 BNT, 15 CR, 2 D, 
34 M, 348 ML, 1 O, 37 TR); Stoleru 
2729 (214 B, 56 BNT, 21 CR, 99 
D, 52 M, 2122 ML, 3 MR, 37 O, 
125 TR). Din aceste exemple se 
poate observa că, dintre provinciile 
româneşti, Moldova înregistrează, 
în genere, cel mai mare număr de 
purtători ai antroponimelor respec- 
tive. Se pare că aici supranumele 
formate de la aceste apelative au 
fostîn mai mare măsură acceptate 
pentru a deveni nume de familie, 
Moldova s-a dovedit a fi o zonă 
conservatoare, păstrătoare a unor 
vechi fapte de limbă, afirmate de 
documentele istorice şi confirmate 
de realitatea lingvistică de astăzi. 

Studierea toponimiei şi antro- 
ponimiei din documente şi surse 
istorice vechi nu şi-a pierdut actu- 
alitatea, chiar dacă astăzi au apă- 
rut, în domeniul lingvisticii, curente 
şi tendințe noi: raportăm mereu 


faptele actuale la cele trecute şi 
încercăm să găsim explicaţii pen- 
tru anumite fenomene de astăzi, 
căutând adesea în arhive; o dova- 
dă clară că avem în spate o istorie 
care trebuie încă cercetată. Topo- 
nimia îşi găseşte aici primele ates- 
tări ale unor aşezări străvechi (ca, 
de exemplu: Pribourelu, Ursoaia, 
Tâmna, Şovarna, Topliţa, Padeş, 
Cernaia etc.). Alături de numele de 
sate sunt surprinse în documen- 
te şi denumirile unor obiecte mici 
din teren; între acestea unele sunt 
încă, la datele respective, în fază 
de toponimizare (termenul entopic 
nu este încă simțit ca făcând par- 
te din sintagma toponimică), ceea 
ce facilitează înțelegerea modului 
în care s-a format sistemul actual 
al numelor de locuri (de exemplu: 
fântâna Udri, hotaru Vârbiii, padina 
Tătarului etc.). Multe dintre loca- 
lităţile semnalate în arhive există 
până în prezent, în timp ce altele 
îşi dovedesc existența numai dato- 
rită menţiunilor din arhive. Biogra- 
fiile numelor de locuri au constituit 
adesea evocări ale unor fenomene 
de istorie social-politică şi, totodată, 
mărturii ale evoluției limbii. 
Onomastica este unul dintre 
domeniile care, dorind să vor- 
bească despre prezent, face ade- 
sea apel la trecut; şi acest lucru nu 
se întâmplă numai în cazul ana- 
lizelor ce privesc exclusiv feno- 
mene lingvistice, ci şi atunci când 
(sau mai ales atunci când) vine 
în sprijinul unor idei care aparţin 

altor sfere de cercetare: istorie, 
geografie, etnografie etc. Ea îşi 
fundamentează adesea investi- 
gaţiile (în special cele ce vizează 
studiile în diacronie) pe materia- 
lele extrase din arhive. 

Societatea noastră — privită 
atât la modul general, cât şi la cel 
particular — reprezintă rezultatul 
unei îndelungate evoluţii (cu sui- 
şurile şi coborâşurile pe care le 
presupune un astfel de proces), 
iar mărturie acestei evoluţii stau 
documentele arhivistice, singurele 
care ne pot oferi, dincolo de presu- 
punerile noastre, dovezi concrete 
despre trecut. În context, evocăm 
reflecţiile lui Aurelian Sacerdo- 
teanu: „Istoria se scrie cu ajutorul 
documentelor. Acestea sunt urme 
lăsate de cugetările şi faptele oa- 
menilor de altădată. Dintre aceste 
gânduri şi acţiuni omeneşti prea 
puţine au lăsat urme vizibile: şi 
chiar când din întâmplare s-au 
produs aceste urme, ele nu sunt 
durabile. E de ajuns un accident 
ca să le şteargă. Însă orice gând 
sau fapt care n-a lăsat urme, di- 
recte ori indirecte, sau ale cărui 
urme au dispărut, este definitiv 
pierdut pentru istorie: ca şi cum 
niciodată n-ar fi fost. Din lipsa do- 
cumentelor istoria unor perioade 
foarte întinse ale trecutului uma- 
nității rămâne pentru totdeauna 
necunoscută, căci nimic nu poate 
înlocui documentele: unde lipsesc 
nu se scrie istorie”. 


NOTE 


1 Una dintre aceste publicații a 
fost şi „Arhivele Olteniei”, revistă care 
a susţinut editarea materialelor din tre- 
cut. „Oltenia istorică” este subcapitolul 
dedicat în întregime acestui fapt. lar cel 
care a publicat în mod constant în pagi- 
nile seriei vechi a Arhivelor, precum şi 
în alte reviste, un număr impresionant 
de acte vechi, a fost reputatul arheo- 
log C.S. Nicolăescu-Plopşor. Astfel, au 
fost scoase la lumină înscrisuri dom- 
neşti, danii făcute unor supuşi „pentru 
multa, buna şi credincioasa slujbă ce 
su slujit”, foi de zestre, hrisoave, solii, 
scrisori, privilegii comerciale, istorii ale 
unor biserici, documente importante 
ce conţin informaţii variate: Documen- 
te privitoare la satul Bucovăț şi altele, 
Un document privitor la moşia Foleştii 
de Sus — Vâlcea a schitului Bodești, 
Documente referitoare la plaiul Cloşani, 
Un document de la Mihai Viteazul, Sa- 
tul lamnic şi documentele referitoare 
la el, Documente privitoare la moşia 
Plopşor-Dolj, Documente privitoare 
la schitul Şerbăneşti-Vâlcea, Docu- 
mente privitoare la satul Vârvor-Dolj, 
Hrisov de la Radu Mihnea Vd., Însem- 
nări din trecutul Olteniei — Biserica din 
Pleşoi-Dolj, Zapis de vânzare pentru 
satul Vârbiţa de Jos, Carte domneas- 
că de boierie şi scuteală, O diată din 
1687, Poruncă domnească privitoare la 
satul Băloşani-Dolj, Cartea ispravnicilor 
Scaunului Bucureştilor către aceeaşi 
mănăstire pentru dijma de pe moşia 
Vârbița de Jos etc. 

2 Teodor Codrescu, Uricarul, vol. 
11871; p- I: 

3 Aurelian Sacerdoțeanu, Despre 
editarea documentelor, în „Arhivele 
Olteniei”, Serie veche, Anul X, 1931, 
p. 296. 

+ M. Costăchescu, Documen- 
te moldoveneşti înainte de Ştefan cel 
Mare, laşi, 1932. 

5M. Costăchescu, Documente de 
la Ştefan cel Mare, laşi, 1943. 

5 M. Costăchescu, Documente 
moldoveneşti de la Bogdan Voevod 

7 M. Costăchescu, Documente 
moldoveneşti de la Ştefăniţă Voevod 

° Damian P. Bogdan, Acte mol- 
doveneşti din anii 1426-1502, Bucu- 
reşti, 1947. 

10 Damian P. Bogdan, Acte mol- 
doveneşti dinainte de Ştefan cel Mare, 
Bucureşti, 1938. 

1 Alexandru Ştefulescu, Docu- 
mente slavo-române relative la Gorj 
(1406-1665), Târgu-Jiu, 1908. 


12 Alexandru Ştefulescu, Istoria 
Târgu-Jiului, Târgu-Jiu, 1906. 

13 Alexandru Ştefulescu, Încer- 
care asupra istoriei Târgu-Jiului, Bu- 
cureşti, 1899. 

14 Alexandru Ştefulescu, Schitul 
Crasna, Bucureşti, 1910. 

15 Alexandru Ştefulescu, Strâmba, 
Târgu-Jiu, 1906. 

16 CDM, vol. |, p. 6. 

17 lar după anul 1600 se vor 
redacta tot mai frecvent în limba ro- 
mână. 

18 Chr. Ionescu, Mică enciclope- 
die onomastică, București, Editura En- 
ciclopedică Română, 1975, p. 11; Anton 
Oprescu, Importanța studiului numelor 
de persoane, în „Arhivele Olteniei”, Se- 
rie veche, Anul III, nr. 11, 1924, p. 23. 

19 Cifrele au fost extrase din ar- 
hiva Laboratorului de onomastică al 
Facultăţii de Litere de la Universitatea 
din Craiova, constituită pe baza datelor 
oferite de Serviciul de Evidenţă a Popu- 
laţiei din Bucureşti, în anul 1994. 

2 Vezi „Arhivele Olteniei”, serie 
veche, Anul X, 1931, p. 296. 

Sergiu PAVLICENCU 


RECEPTAREA 
LITERATURII ITALIENE 
IN SPAȚIUL CULTURAL 

BASARABEAN 


Receptarea firească a lite- 
raturii italiene şi a celei universa- 
le în Basarabia a fost întreruptă 
de două ori, în 1812 şi în 1940, 
când accesul la produsele cultu- 
rale româneşti a fost interzis, iar 
receptarea _literaturilor străine, 
inclusiv a celei italiene, nu se 
putea realiza decât prin filieră ru- 
sească. După 1940 a fost inven- 
tată o „nouă” limbă romanică de 
est — „limba moldovenească”, în 
care urma să se scrie şi o „nouă” 
literatură, şi să se traducă ori 
să se comenteze opere din lite- 
raturile străine. Astfel, după cel 
de-al doilea război mondial s-a 
întrerupt procesul de receptare 
firească, în limba română, a lite- 
raturii italiene, deoarece cititorii 
din Basarabia ocupată de ruşi 
nu au mai avut acces la carte 
românească. Cu toate acestea, 
mulţi basarabeni reuşeau să 
achiziționeze cărţi în limba ro- 
mână, dar nu de la Chişinău, ci 
din alte oraşe ale fostei U.R.S.S,, 
de la Odesa până în cele din Si- 
beria. S-ar putea spune că, pe 


de o parte, receptarea literaturii 
italiene a continuat „clandestin” 
prin intermediul traducerilor şi 
cercetărilor literare realizate în 
România, iar pe de altă parte, că 
basarabenii, însuşind limba rusă, 
au început să citească literatură 
italiană inclusiv în traduceri ru- 
seşti. Receptarea literaturii italie- 
ne prin intermediul traducerilor şi 
comentariilor publicate la Chişi- 
nău în „limba moldovenească” a 
fost mult mai modestă, din cauza 
lipsei de traducători profesionişti 
cunoscători ai limbii italiene. 
Într-un studiu mai vechi 
despre receptarea literaturii spanio- 
le în spaţiul cultural românesc, în 
urma sintetizării diverselor puncte 
de vedere asupra receptării unei 
literaturi naţionale în alt spațiu 
cultural, în primul rând, a opiniilor 
reprezentanților esteticii receptării 
(„şcoala de la Konstanz”), dar şi 
a predecesorilor acestora (printre 
care l-am situat şi pe spaniolul 
Damaso Alonso, autorul lucră- 
rii Poezie spaniolă. Încercare 
de metode şi limite stilistice 
[1950]), am propus un model de 
cercetare şi o tipologie a studiilor 
despre receptare care pot fi re- 
duse la următoarele trei grupuri: 
1) studii despre receptarea la ni- 
velul traducerilor, care răspunde 
instanţei cititorului comun; 2) stu- 
dii ce reflectă receptarea la nive- 
lul interpretării critice, incluzând 
lucrările criticilor şi cercetătorilor 
din literatura receptoare despre 

literatura emițătoare; 3) studii ce 
investighează receptarea prin 
creaţii originale, când receptorul 
este, la rândul lui, producător de 
opere inspirate din literatura emi- 
țătoare sau care abordează teme 
sugerate de aceasta. 

Un punct de vedere ase- 
mănător are şi hispanistul Paul 
Alexandru Georgescu, divizând 
receptarea ca fenomen (a unui 
autor, a unei opere sau a unei 
întregi literaturi naţionale) în trei 
niveluri: cel al informaţiei (tradu- 
cerile), cel al interpretărilor criti- 
ce şi cel al creației originale. La 
acestea s-ar mai putea adăuga 
nivelul transdisciplinar — recepta- 
rea unor opere literare în artele 
plastice, muzica sau cinemato- 
grafia unei alte ţări decât cea de 
origine. 

Acest model de cercetare 
a receptării unei literaturi naţio- 
nale în alt spaţiu cultural poate fi 
folosit şi la descrierea receptării 
literaturii italiene în Basarabia pe 
parcursul ultimei jumătăţi a se- 
colului al XX-lea. După 1989 se 
revine la o stare asemănătoare 
celei din perioada interbelică, ci- 
titorii basarabeni având din nou 
acces la traducerile din literatura 
italiană efectuate direct în limba 
română şi la ceea ce s-a scris şi 
se scrie în România despre litera- 
tura italiană. Totodată, în spațiul 
basarabean continuă receptarea 
literaturii italiene şi prin interme- 
diul traducerilor ruseşti. 


Din literatura italiană nu s-a 
tradus prea mult în „limba moldo- 
venească”. Cu excepția traduce- 
rilor realizate în anii '50, prepon- 
derent din literatura pentru copii 
şi adolescenţi (Collodi, Rodari, 
Giovanioli ş.a.). Începând cu anii 
'60, am putut să urmăresc per- 
sonal aproape toate traducerile 
care au apărut la Chişinău până 
la sfârşitul anilor '80. Majoritatea 
acestora se făceau nu din italia- 
nă, ci din rusă. Cei mai mulţi tra- 
ducători nu cunoşteau alte limbi 
străine decât rusa, şi traduceau 
operele scriitorilor italieni după 
versiunile ruseşti. Exista o lege 
conform căreia orice text tradus 
în limba rusă putea fi tradus şi 
în orice altă limbă a popoarelor 
fostei U.R.S.S. Printre cele mai 
importante traduceri de acest fel 
pot fi evidenţiate următoarele: un 
volum de poezie italiană în tăl- 
măcirea lui Anatol Ciocanu, altul 
din lirica lui Petrarca în versiunea 
lui Pavel Darie şi un volum de 
poezie italiană contemporană în 
traducerea scriitorilor lulian Filip 
şi Vasile Romanciuc, toate tra- 
duse din limba rusă. Tot din rusă 
au fost traduse nuvelele lui Luigi 
Pirandello, precum şi un volum 
de nuvele italiene contempora- 
ne, intitulat Dragoste la Bolog- 
na. Din romanul italian s-a tradus 
Ciociara de Alberto Moravia, 
Ghepardul de Giuseppe Tomasi 
di Lampedusa şi Viaţa nouă de 
Dante. 

Un eveniment important l-a 
constituit publicarea la Chişinău în 
anul 1968 a Divinei Comedii tra- 
dusă de George Coşbuc. Această 
ediție a fost posibilă datorită efor- 
turilor unuia dintre puţinii cunoscă- 
tori din acea perioadă ai literaturii 
italiene — Nicanor Rusu, autor al 
prefeţei la cele trei volume (Infer- 
nul, Purgatoriul şi Paradisul). 
La nivelul interpretărilor, în afară 
de câteva eseuri semnate de Mi- 
hai Cimpoi şi câteva articole ale 
subsemnatului, în Republica Mol- 
dova nu s-a scris nimic demn de 
menţionat despre literatura italia- 
nă. Există doar o schiță „ştiințifico- 
populară”, gen practicat pe larg în 
perioada sovietică, despre Dante 
Alighieri, apărută în 1965, autorul 
ei fiind acelaşi Nicanor Rusu. E 
de menţionat că acesta a fost, pe 
parcursul celei de-a doua jumătăţi 
a secolului trecut, singurul italie- 
nist basarabean. N-a avut un des- 
tin prea fericit după revenirea în 
Basarabia în 1944. Din păcate, la 
Chişinău nimeni nu a studiat ac- 
tivitatea acestei personalități. Cu 
câţiva ani în urmă, la o sesiune de 
comunicări din cadrul Zilelor Dan- 
te la Chişinău, care au devenit de 
mai bine de zece ani o tradiţie, am 
prezentat o evocare despre Nica- 
nor Rusu, din care reproduc aici 
câteva pasaje. 

S-a născut la 22 iulie 1910 
în satul Chetrosu (Drochia), într-o 
familie de ţărani. Între 1918 şi 
1922 învaţă la şcoala din satul 


Sauca (Donduşeni). Din 1922 
până în 1930 este elev la gimna- 
ziul de băieţi din Chişinău, iar în 
perioada anilor 1930-1937 şi-a 
continuat studiile la Facultatea 
de Litere a Universităţii din laşi, 
unde învaţă limbile franceză, ita- 
liană, spaniolă. În 1932-1933 îşi 
face serviciul în armata română, 
la Craiova. În 1937 susţine exa- 
menul de licenţă la franceză şi 
este numit profesor de franceză 
la gimnaziul din Buzău. În 1938 
susține examenul de licență la 
italiană. Student fiind, participă 
la un concurs cu tema Cum este 
zugrăvit oraşul Roma în literatura 
română, primeşte un premiu care 
îi permite să plece în 1936 în Ita- 
lia, la Peruggia, la cursuri de trei 
luni, iar în 1938 a mers la Siena. 
(Nicanor Rusu a fost discipolul 
lui lorgu lordan, care aminteşte 
de el în memorii.) În 1939-1940 
este asistent la catedra de limbi 
romanice a Universităţii din laşi, 
de unde pleacă la Roma pentru 
studii de doctorat. În 1941 susti- 
ne teza de doctorat la Universita- 
tea din Roma cu tema Limba lui 
Giovanni Verga. În 1942 revine 
ca asistent la Universitatea din 
laşi, dar este mobilizat, până în 
1944, în armata română. Întors 
acasă în 1944, este reţinut şi trimis 
într-un lagăr de prizonieri. Eliberat 
în 1948 din lagăr, se întoarce în 
R.S.S. Moldovenească şi este nu- 
mit învăţător de „limba moldove- 


nească” în şcoala rusă din Otaci. 

Din 1949 până în 1955 este învă- 
țător de „limba moldovenească” şi 
limba franceză în satul Năvârneţ 
(Făleşti), iar în perioada anilor 
1955-1958 lucrează ca metodist 
şi şef de cabinet la Institutul de 
reciclare a învăţătorilor din Chişi- 
nău. Este invitat apoi, în calitate 
de cercetător ştiinţific inferior, la 
Academia de Ştiinţe, funcţie pe 
care o onorează până în 1965. În 
1962 i se confirmă titlul de candi- 
dat în ştiinţe filologice şi îşi începe 
activitatea universitară la catedra 
de limbi romanice a Universităţii 
din Chişinău. Din 1969 este con- 
ferenţiar universitar la catedra 
de filologie spaniolă, unde predă 
limba spaniolă şi ține un curs fa- 
cultativ de limba italiană. În 1980 
s-a pensionat. S-a stins din viață 
în 1990 la Chişinău. 

Nimeni nu a studiat viaţa şi 
anvergura intelectuală a acestei 
personalități importante din Ba- 
sarabia, nu se ştie aproape nimic 
despre activitatea sa de până la 
1944, despre lucrările publicate în 
această perioadă. Eleonora Căr- 
căleanu îl aminteşte în monogra- 
fia sa Leopardi în România ca 
autor al unor traduceri din creaţia 
poetului italian. Nu se ştie nimic 
nici despre teza sa de doctorat... 

Publicarea la Chişinău a 
cărţii lui Nicanor Rusu despre 
Dante Alighieri a constituit un 
adevărat eveniment editorial. De- 
dicată memoriei academicianului 


V. F. Şişmariov, un romanist care 
a susținut mai mulţi cercetători 
basarabeni, inclusiv în problema 
denumirii corecte a limbii vorbite 
în R.S.S.M,., această carte nu se 
evidenţiază printr-o interpretare 
nouă a vieții şi operei lui Dante, 
dar a reprezentat, în acea vreme, 
o sursă importantă pentru cei ce 
se interesau de creaţia lui Dan- 
te în condiţiile în care nu aveau 
acces la studiile despre Dante 
publicate în România. Pentru 
ca acest volum să poată vedea 
lumina tiparului, Nicanor Rusu a 
fost nevoit să facă trimiteri la mai 
mulți cercetători ruşi ai literaturii 
italiene şi universale, la clasicii 
marxism-leninismului, la Luna- 
cearski. Autorul a trăit toată viața 
cu frica de a nu fi exilat în Siberia 
şi nu excludea alternativa suici- 
dului. 

În ceea ce priveşte situația 
de azi în acest domeniu, trebuie 
să recunoaştem că tinerii basa- 
rabeni care au absolvit secţiile de 
italiană ale universităţilor din laşi, 
Cluj şi Bucureşti, n-au perseverat 
în cercetare, preferând funcţii mai 
bine plătite în diverse O.N.G.-uri 
sau firme străine. Sperăm că vor 
veni timpuri mai bune pentru ita- 
lieniştii universitari şi pentru cei 
implicaţi în cercetare, care se vor 
interesa şi de destinul unor per- 
sonalități cum e regretatul disci- 
pol al universităţii ieşene Nicanor 
Rusu. 

Diana VRABIE 


CAMIL PETRESCU 
ŞI DOCTRINA 
„SUBSTANŢEI” 


Dacă pentru romancierii 
tradiționali modalitatea interoga- 
tiei psihologice însemna exteri- 
orizarea unei dimensiuni umane 
obscure, modernii realizează o 
schimbare radicală de perspec- 
tivă, debarasându-se de artificii- 
le specifice secolului al XIX-lea. 
Scopul acestora nu mai este de a 
oferi „verosimilităţi”, ci de a reda 
fapte trăite, surprinse în derulare. 
Romanul modern nu mai prezin- 
tă documente despre realitatea 
umană, ci se vrea el însuşi un 
document. Vladimir Streinu ob- 
servă: „Artiştii moderni, sub pute- 
rea exemplului lui Proust, au fă- 
cut din roman expunerea numai 
a ceea ce cu adevărat le-a trecut 
prin conştiinţă, jurnal de experi- 
ente proprii, literatură subiectivă, 
spovedanie intimă, [...] roman cu 
un singur personaj, autobiografie 
necesară, prin care ni se poate 
reda în chip exclusiv procesivita- 
tea vieții”. 

Necesitatea unei schimbări 
radicale de optică a susţinut-o şi 
Camil Petrescu în Noua structu- 
ră şi opera lui Marcel Proust?. 


Eseul începe cu constatarea că 
„de aproape un veac încoace nici 
un scriitor n-a tulburat mai adânc 
conştiinţa literară a lumii şi mai 
ales n-a concentrat asupra lui în 
aşa măsură intelectualitatea con- 
temporană decât Marcel Proust”. 
În Destinul lui Marcel Proust, 
suită de glose scrise în 1932, 
autorul Patului lui Procust îşi 
mărturisea preferința pentru ma- 
rele romancier francez, a cărui 
contribuţie era considerată la fel 
de importantă ca cea realizată 
odinioară de un alt „deschizător 
de eră nouă” — Balzac, deoare- 
ce deschidea o nouă direcţie în 
literatură. Admiraţia lui Camil Pe- 
trescu pentru romanul lui Proust 
vine şi din faptul că acesta a rea- 
lizat o corelaţie între ştiinţa şi 
filozofia epocii sale şi literatura 
pe care a practicat-o: „Cred, cu 
adâncă înţelegere a faptului, — 
scrie Camil Petrescu — că peste 
un veac, două, dintre toți roman- 
cierii de până acum, cu mentiu- 
ne, cu simplă menţiune, pentru 
Balzac, Stendhal şi Tolstoi, poate 
încă Thomas Mann, nu va dăinui 
decât Marcel Proust” (Teze şi an- 
titeze). Plecând de la teoria lovi- 
nesciană a necesităţii de sincro- 
nizare structurală a filozofiei cu 
ştiinţa, din cauza faptului că „lite- 
ratura unei epoci este în corelaţie 
cu psihologia acelei epoci şi psi- 
hologia este în funcţie de expli- 
catia filozofică a timpului”, Camil 
Petrescu relevă discrepanta din- 

tre aceste domenii, evidentă în 
perioada de până la Proust. („Li- 
teratura epică de până la Proust 
nu se mai integra structurii cultu- 
rii moderne, iar față de evoluţia 
realizată de ştiinţă şi filozofie în 
ultimii patruzeci de ani această li- 
teratură epică rămăsese anacro- 
nică” [Noua structură şi opera 
lui Marcel Proust].) Constatând 
anacronismele existente în arta 
literară, eseistul susţine că fie- 
care epocă are o structură spe- 
cifică, profundă, identificabilă în 
literatură, filozofie, în modul de a 
trăi şi de a simţi, are, cu alte cu- 
vinte, ceea ce ulterior s-a numit o 
epistemă. Pentru Camil Petrescu 
(ca şi pentru Umberto Eco, mai 
târziu, care vorbea despre operă 
ca „metaforă epistemologică”), 
literatura, romanul în special, re- 
flectă spiritul epocii. Autorul Pa- 
tului lui Procust se întâlneşte 
în acest punct cu Mircea Eliade 
care susținea, la rândul său, că 
„o mare creaţie epică reflectă în 
bună parte şi mijloacele de cu- 
noaştere ale epocii, sensul vieții 
şi valorile omului, cuceririle şti- 
inţifice şi filozofice ale veacului” 
(Teorie şi roman). Pentru a de- 
monstra importanţa inovatorie a 
epicii lui Proust, Camil Petrescu 
trece în revistă principalele coor- 
donate ale literaturii anterioare. În 
virtutea gândirii pozitiviste, roma- 
nul tradiţional i se pare construit 
more geometrico, de la persona- 
je la compoziţie, trei veacuri de li- 


teratură fiind dominate de spiritul 
cartezian. Considerând sufletul 
o entitate constantă, psihologia 
tradițională, „alternată cu elocin- 
ta şi scrisul frumos”, urmărea cu 
precădere crearea de tipuri lite- 
rare „simetrice”. Rezultatul a fost 
canonizarea „caracterelor” şi a 
„tipurilor” literare: „Nu greşim, so- 
cot, dacă afirmăm că şi azi ambi- 
tia celor mai mari părţi dintre scrii- 
tori e să creeze «tipuri». lar masa 
mare a publicului cititor caută, în 
romane şi în piese de teatru, în 
primul rând «caractere». După 
cum critica, întârziată şi ea la for- 
mulele raţionaliste, se consideră 
depreciată dacă nu condamnă 
fără drept de apel pe autorul care 
nu reuşeşte să «contureze» un 
caracter... Această pretenţie de a 
«contura» un personaj, de a con- 
strui un caracter definit, geome- 
tric în comportare, apare de altfel 
în cele mai multe cronici literare 
de azi, fără să mai vorbim de 
naivele manuale didactice, răs- 
plătind cu laudă ori pedepsind cu 
reproş. Un suflet el însuşi, ma- 
tematică etern identică ei însăşi 
cum etern un triunghi echilateral 
este făcut din trei laturi şi trei un- 
ghiuri egale..., e concepţia raţio- 
nalistă clasică, a substanţei imu- 
abile, doctrina leibniziană despre 
monadele structurale. Sufletul 
este anume o impermeabilă mo- 
nadă şi e deci, de la începutul lu- 
mii, neschimbător, indestructibil, 
veşnic, prin urmare şi predesti- 

nat” (Noua structură şi opera 
lui Marcel Proust). 

Ajungând la concluzia că o 
dogmă a literaturii clasice este 
„caracterul”, Camil Petrescu se 
opreşte la conceptul de eu abso- 
lut din marile sisteme ale metafi- 
zicii germane, devenit motiv pre- 
dilect al literaturii romantice, şi 
la raportul dintre ideile pozitivis- 
mului, materialismului filozofic şi 
principiile realismului şi naturalis- 
mului în artă. Scriitorul consideră 
că literatura anterioară lui Proust 
nu este decât o prelungire ana- 
cronică a clasicismului francez. 
El respinge vehement „realismul 
şi naturalismul în artă”, deoarece 
acestea nu ar fi decât prelungiri 
ale pozitivismului, propunându-şi 
să ofere imaginea „realităţii fo- 
tografiate”: scene „adevărate”, 
schițe „după natură”, „felii de 
viață”. După aceste considerații, 
eseistul se reîntoarce la ceea ce 
ar trebui să fie „literatura actua- 
lă”. Pentru a sugera „noua struc- 
tură” a acesteia, Camil Petrescu 
schițează mai întâi tabloul ştiin- 
tific şi filozofic al epocii, ai cărei 
anticipatori ar fi Schopenhauer şi 
Nietzsche. „Atenţia cugetătorului 
nu mai e orientată spre cauzalita- 
tea exprimată matematic, ci spre 
morfologia organică, spre in- 
stinct, spre inconştient, spre ine- 
fabil, spre unicitatea fenomenului 
vital”, observă eseistul. El nu uită 
să precizeze că nu este vorba de 
o „cotropire a iraţionalismului”, ci 


de o „eliminare a determinismu- 
lui mecanicist, simplist, atomist”. 
Primul pas este făcut, în acest 
sens, de psihologia formei, pen- 
tru care eul nu mai este o sumă 
de senzaţii. Eul empiric nu se mai 
identifică cu eul individual, ci este 
chiar sufletul dispersat în spațiul 
depersonalizat. Rațiunea pierde 
treptat din importanță, iar intu- 
itia devine facultatea adecvată 
perceperii stărilor fluide. Din mo- 
ment ce intelectul trece în planul 
secund, iar intuiţia devine instru- 
mentul primordial al cunoaşterii, 
se poate vorbi de o nouă structu- 
ră a culturii europene, la a cărei 
instituire au contribuit o serie de 
filozofi şi psihologi, printre care 
se numără Bergson şi Husserl. 
Datorită intuiţiei, timpul devine 
„elan vital”, libertate în expan- 
siune creatoare. Meritul de a fi 
readus în actualitate funcţia intui- 
tiei, precum şi de a fi atribuit sub- 
stanţialitate categoriei timpului îi 
revine lui Henri Bergson. Camil 
Petrescu reţine din filozofia lui 
Bergson câteva elemente: dura- 
ta pură, primatul intuiției asupra 
rațiunii şi realitatea ca devenire 
perpetuă. Camil Petrescu recu- 
noaşte că Bergson a înfăptuit un 
pas important în trecerea de la 
„inscripţia logică” (hegeliană) a 
„devenirii concrete” la „structura 
substanţială” a ei (Doctrina sub- 
stanţei, 1). După Bergson, inte- 
lectul pierde din vedere esența 
lucrurilor, care este durata. Dacă 

însă „revoluţia bergsoniană” este 
una a duratei, accesul la durată 
este dat de intuiţia acesteia, sin- 
gura facultate în măsură să re- 
leve realitatea: „Numai cunoaş- 
terea intuitivă nemijlocită ne dă 
aspectul originar, mobilitatea vie, 
inefabilul devenirii... calitatea şi 
intensitatea” (Teze şi antiteze). 
Bergson arăta încă în 1903 că 
există două moduri de cunoaştere 
a unui lucru: cunoaşterea relativă 
şi cunoaşterea absolută. Intuiţia 
este cea care favorizează cu- 
noaşterea absolută a obiectelor. 
„Clipele când ne surprindem pe 
noi înşine sunt rare — precizează 
H. Bergson în Eseu asupra date- 
lor imediate ale conştiinţei — şi 
de aceea suntem liberi arareori. 
Cel mai adesea trăim în afară de 
noi înşine, nu întrezărim din eul 
nostru decât năluca sa decolora- 
tă, o umbră proiectată de durata 
pură în spaţiul omogen. Existenţa 
noastră se desfăşoară deci mai 
degrabă în spaţiu decât în timp; 
trăim mai degrabă pentru lumea 
din afară decât pentru noi înşine; 
noi vorbim mai mult decât gân- 
dim, «suntem acţionaţi» mai mult 
decât ne acționăm. Să actionezi 
liber înseamnă să-ţi iei din nou 
sinele în stăpânire, să te situezi 
din nou în pură durată”?. Prin ur- 
mare, doar intuiţia oferă cunoaş- 
terea nemijlocită a concretului. 
Reacţia autorului român este una 
categorică. Gândirea filozofului 
„datelor imediate ale conştiinţei”, 


susține Camil Petrescu, vizează 
„necontenit concretul, dă indi- 
cații, când precise, când foarte 
confuze asupra lui, dar nu se gă- 
seşte față în faţă cu el” (Doctrina 
substanţei, 1). „Concretul berg- 
sonian”, afirmă Camil Petrescu, 
„e un fals concret, intuiţia esenței 
duratei este justă, dar degradată 
ca structură şi prezență”. Însăşi 
ideea de „durată pură” se situea- 
ză „cu totul în afară de concret”, 
întrucât „termenul «pur» însuşi 
indică o operaţie de abstracţie di- 
alectică, aşa cum e pendulul pur 
sau linia pură, o construcţie ide- 
atică” (Doctrina substanței, l). 
Posibilitatea depăşirii insuficien- 
telor bergsonismului este oferită, 
în opinia lui Camil Petrescu, de 
fenomenologia lui Husserl. Studi- 
ind Cercetările logice ale aces- 
tuia, Camil Petrescu reține urmă- 
toarele idei: primatul intuitivității, 
metoda obiectivităţii ideale şi ca- 
tegoriale, precum şi evidenţa, ca 
atribut esenţial al intenţionalității. 
Opunând  biologicului conştiin- 
ta, Husserl ajunge, „prin reduc- 


tia fenomenologică”, la ideea de 
„conştiinţă transcendentalizată”. 
Detaşându-se de  apriorismul 
kantian din care reţine idealismul 
transcendental în care intenţio- 
nalitatea este stilul conştiinţei, 
Husserl ajunge la concluzia că 
sensul este un rezultat al conşti- 
intei, de unde derivă şi ontologia 
sensului, „lumea vieţii” (Leben- 
swelt) ca flux pur al trăirii. Dacă 

Bergson insista asupra impor- 
tantei intuiţiei, deoarece formele 
unice nu pot fi înregistrate prin 
posibilitatea raţionalului, fenome- 
nologia husserliană pune accent 
pe funcțiunea timpului. 
Originalitatea concepției es- 
tetice a lui Camil Petrescu derivă 
din faptul că el n-a acceptat nicio- 
dată integral subiectul idealist hus- 
serlian şi nici iraţionalismul bergso- 
nian, ci a încercat să le adapteze 
la convingerile sale „substanţialis- 
te”. Concepând „concretul” ca o 
„substanţă în istorie”, considerând 
lumea ca „un concret de esențe”, 
scriitorul ajunge la concluzia că 
„Substanţialismul” substituie „du- 
rata pură” bergsoniană prin „du- 
rata substanţială, structurată şi 
orientată”, şi propune ca „metodă” 
o intuiţie mai eficace decât cea fe- 
nomenologică: intuiţia substanţia- 


lă, care este „unica modalitate de 
cunoaştere reală” (Doctrina sub- 
stanței, II). „În mod absolut nu 
cunoaştem decât propriul nostru 


eu”, conchide autorul Doctrinei 
substanței. 


NOTE 


'Vladimir Streinu, Pagini de 
critică literară, vol. |, Bucureşti, E.PL., 
1968, p. 214. 

2 Cf. Camil Petrescu, Teze şi 
antiteze, Bucureşti, Editura Minerva, 
1971. 

3 „De aici, precizează Anton 
Adămuț, rezultă că punctul arhimedic 
al bergsonismului este durata, iar co- 
rolarul imediat, intuiţia şi intuiţia dura- 
tei. De aceea putem formula filozofia 
lui Bergson în termenii: a gândi intuitiv 
înseamnă a gândi în durată” (Camil 
Petrescu şi Bergson, în Convorbiri li- 
terare, nr. 11, 2001, p. 44). 

Irina DERCACI 


TEHNICI 
DISCURSIVE 

ÎN TEXTELE 
METAPOLITICE ALE 
LUI OCTAVIAN PALER 


În textele publicate în presă, 
scriitorul Octavian Paler realizea- 
ză o deconstrucţie a discursurilor 
politice, a politicului, contestân- 
du-le temeinicia, fondul şi legi- 
timitatea, creând, în consecință, 
un tip de discurs metapolitic, cu 
ajutorul unor procedee figurative 
şi modalități analitico-interpretati- 
ve specifice literaturii. 

Articolele sale răspund pa- 
rametrilor unor texte metapolitice 
şi din perspectiva lingvisticii inte- 
grale (a specificităţii discursului 
politic), încadrându-se în ceea ce 
Nicoleta Neşu numeşte „discurs 
metapolitic” — o „specie textuală 
politică” a „textului-ocurenţă”!. 

Octavian Paler proiectează 
mai multe paliere pentru interpre- 
tarea faptului politic, comprehen- 
siunea textelor sale fiind posibilă 
doar în funcţie de capacitatea 
receptorului de a intui şi reface 
conexiunile sugerate. Textele lui 
funcționează, în acelaşi timp, ca 
fragmente interdependente ale 
unui veritabil discurs politic?, ca 


nişte constructe textuale al căror 
referent este politicul, autorul fi- 
ind cunoscut şi ca om politic (a 
candidat pentru Senatul Români- 
ei în anii '90 din partea Grupului 
pentru Dialog Social). 

Glisarea scriitorului Octavi- 
an Paler înspre domeniul contra- 
dictoriu al politicului se explică, 
pare-se, prin asumarea -— „gra- 
vă” — a statutului de intelectual 
angajat. În unul din interviurile 
publicate de losiv Sava, el mărtu- 
riseşte: „Eu înțeleg prin politică a 
nu fi indiferent, astăzi, acum, hic 
et nunc, în România”?. 

Textele sale  metapolitice 
implică folosirea unui limbaj spe- 
cific, oarecum codificat (operarea 
cu sensurile conotative ale ter- 
menilor), şi determină punerea în 
ecuaţie a evenimentului politic în 
funcţie de interpretarea apriorică 
a acestuia (autorul asumându-şi 
dreptul la subiectivitate). La fel 
ca în cazul criticii obiectelor es- 
tetice, critica realităţilor politice 
se realizează prin identificarea 
reprezentărilor pe care fenome- 
nele respective le actualizează la 
nivelul imaginarului, astfel încât 
evaluarea anumitor evenimente 
depinde mai mult de experienţa, 
opţiunile şi asociaţiile de idei ale 
autorului decât de natura reală a 
acestora. Octavian Paler atacă 
realităţile politice, comentându-le 
dintr-un unghi diferit de cel al unui 
politician de carieră. Capacitatea 
lui de radiografiere a referentului 

depăşeşte propriile opţiuni, au- 
torul examinând orice conjunctie 
politică de la o anumită distanţă, 
pe care o respectă programatic. 

Calitățile estetice ale texte- 
lor semnate de Octavian Paler 
sunt mult mai pronunţate decât 
în cazul textului politic tradiţio- 
nal — fapt detectabil mai ales în 
contextul dialogului intertextual 
pe care îl întreţin cu textele sale 
literare, sau cu alte texte şi 
discursuri. Dincolo de referenti- 
alitatea specifică şi de finalitatea 
extraliterară, reluarea motivelor 
literare într-un exercițiu al inter- 
pretării evenimentelor reale nu 
face decât să potenţeze caracte- 
rul literar al articolelor lui O. Pa- 
ler, justificându-le dimensiunea 
estetică. Ele devin, astfel, pro- 
iecţii textuale cu funcţionalitate 
multiplă. 

O. Paler este un analist 
care interpretează evenimente- 
le şi implicaţiile acestora într-un 
anumit „stil” (caracteristic doar 
acestui autor), astfel încât arti- 
colele lui pot fi considerate texte 
literare cu un mecanism special 
de generare, şi doar utilizarea 
anumitor convenţii, a unor mo- 
dalități specifice de articulare, 
determinarea temporală (reflec- 
tarea evenimentelor, gesturilor 
politice în funcţie de imperativul 
actualități), precum şi specificul 
fenomenelor focalizate reprezin- 
tă marca metapolitică explicită a 
textelor sale. 


Există în articolele aces- 
tui autor anumite pasaje care 
pot fi decupate şi interpretate ca 
fragmente dintr-un text literar 
propriu-zis. Autorul proiectează 
sensuri pornind de la evenimen- 
te reale, pe care le comentează 
imaginând scenarii posibile ce 
sporesc dimensiunea ficțională a 
acestora. Mai exact, dincolo de 
statutul special, de „editorial”, al 
textelor catalogate ca metapoliti- 
ce, Octavian Paler utlizează şi aici 
ceea ce Gerard Genette numeşte 
„procedee de  «ficționalizare»"”. 
Ca rezultat, statutul acestor texte 
publicate în presă admite plasa- 
rea lor apriorică în limitele „ve- 
rosimilului şi ale necesarului”. În 
textele sale există şi descrieri ale 
unor evenimente ireale, virtuale, 
dar care se subordonează crite- 
riului verosimilităţii şi care sunt in- 
troduse în text cu funcţii anticipa- 
tive, sunt proiecţii ale imaginaţiei 
care au efecte persuasive. 

Caracterul „mixt” al discur- 
sului politic al lui Octavian Paler 
se relevă la analiza (deconstruc- 
tia) textelor sale metapolitice care 
intră în dialog atât cu discursurile 
politice contemporane, cât şi cu 
textele literare proprii şi universa- 
le. Astfel, în contextul tehnicilor in- 
sinuării, pe care le implică articu- 
larea discursului politic, articolele 
sale trimit la alte texte, fie explicit, 
prin inserarea unor citate, fie prin 
aluzii care nu pot fi decodate de- 
cât de un receptor ce are compe- 

tenţele pe care i le pretinde — ca 
necesare — autorul. O. Paler în- 
treprinde o „estetizare” delibera- 
tă a discursului: informaţia este 
prezentată fragmentar, iar discon- 
tinuitatea este compensată prin 
interpretări specifice sensibilităţii 
unui literat. În O teorie a secun- 
darului Virgil Nemoianu demon- 
strează cum „caracterul unitar 
sau fragmentar al discursului poa- 
te determina în mod esenţial felul 
în care sunt mediate realitatea şi 
istoria”, constatând că „discursul 
poate să şi respingă pericolele 
unei proximităţi prea intime față 
de istorie şi să stabilească în mod 
creator o distanţă între evenimen- 
te şi limbaj'*. 

Deconstrucţia discursului po- 
litic al lui Octavian Paler permite 
depistarea unor tehnici şi rele- 
varea unor sensuri care nu pot 
fi actualizate în cazul altui tip de 
interpretare, şi asta nu doar din 
cauza formatului în care este pre- 
zentat (texte publicate în presa 
scrisă), ci şi datorită specificității 
lor, modalităţilor deosebite de ar- 
ticulare a unor sensuri (aluzii, in- 
sinuări, ironii) actualizabile doar 
de un public receptiv la literatură 
(această specificitate fiind deter- 
minată, deseori, de caracterul li- 
vresc al textelor lui politice). Dacă 
se admite ipoteza că există un 
stil distinct al textelor politice ale 
lui Octavian Paler, care se apro- 
pie foarte mult de cel al textelor 
sale literare, se poate constata 


o anumită stereotipie la nivelul 
structurii textului, al modalităţilor 
de articulare a sensurilor, pre- 
cum şi o stereotipie a motivelor 
reiterate (valabilă, de altfel, pen- 
tru toate textele literare şi politice 
semnate de acest autor). 

Respectiv, pornind de la li- 
teraritatea acestor texte, putem 
să le interpretăm (analizăm) şi 
din perspectivă naratologică, ca 
fragmente dintr-o povestire (se- 
riale constituite din texte care 
focalizează anumite teme, anu- 
mite evenimente, mai multe per- 
sonaje). 

O. Paler a publicat o serie 
de articole în Cotidianul, luând în 
obiectivul său analitic figurile cele 
mai interesante ale scenei politi- 
ce contemporane, descriindu-le 
comportamentul, gesturile, reac- 
tiile şi acţiunile conform rigorilor 
portretului literar şi, fără a distor- 
siona realitatea în care acestea 
sunt ancorate, le atribuie calitățile 
unor „creatori de spectacol”. Al- 
teori, pentru a intensifica efectul 
caricatural (pentru a le denunța 
defectele, pentru a le „submina” 
autoritatea), autorul face uz de o 
paletă stilistică extrem de tăioa- 
să, calificându-i drept: „antipa- 
tici”, „demagogi”, „puşlamale” (De 
ce ne urâţi, domnilor, Cotidianul, 
21.03.2006). O. Paler îi asociază 
frecvent cu personaje literare, 
corespondente din punct de ve- 
dere tipologic, din nevoia de a le 
contura mai clar identitatea, de 

a le dezvălui „conţinutul”. Astfel, 
pentru a explicita, a nuanţa, el le 
atribuie „reflexele lui Pristanda”. 

Confruntând simbiotic rea- 
litatea cu ficțiunea, autorul rea- 
lizează o confuzie pe care şi-o 
asumă, exprimându-şi simpatia 
faţă de personajul fictiv şi dez- 
gustul pentru cel real, situându-le 
pe acelaşi plan şi supunându-le 
unui tratament, unei evaluări 
conform aceloraşi criterii: „Brusc, 
lumea lui Caragiale mi se pare 
mai mult decât simpatică. Mi se 
pare aproape un paradis pier- 
dut” (Octavian Paler, Dor de Ca- 
ragiale, Cotidianul, 04.01.2006). 
Astfel, imixtiunea  livrescului în 
textele lui metapolitice consti- 
tuie un factor al „literaturizării” 
acestora. Autorul confruntă per- 
sonajele de pe scena politică 
românească cu personajele din 
lumea lui Caragiale, încercând 
să-i discrediteze pe primii toc- 
mai pentru lipsa de autenticita- 
te, „copia” fiind preferată „origi- 
nalului”: „Prefer să-mi amintesc 
că în lumea lui Caragiale nici un 
personaj nu te scoate din minţi” 
(Dor de Caragiale, Cotidianul, 
03.01.2006). 

O. Paler „inventează” anu- 
mite identități pentru politicieni, 
asimilându-i cu ironie inclusiv 
unor categorii de personaje isto- 
rice localizabile în anumite epoci, 
în anumite contexte — operaţie 
precedată de identificarea trăsă- 
turilor reale care individualizează 


aceste personaje. El face aluzie 
la anumite tipologii istorice prin 
intermediul unor sintagme literare 
explicite, de tipul: „ciocoi vechi”, 
„juni corupți” (Glose despre nică- 
ieri, Cotidianul, 15.11.2005). Este 
vorba de tehnici retorice care sta- 
bilesc, constant, relații intertex- 
tuale între textele politice ale lui 
Octavian Paler şi texte literare 
semnate de alți autori: „«Moţoci» 
nu vor exista”, „La noi chiar când 
se schimbă decorul şi actorii, se 
joacă acelaşi spectacol” (Singu- 
rătatea lui Năstase, Cotidianul, 
24.01.2006). 

Octavian Paler radiografiază 
întreaga societate românească 
postcomunistă, identificând anu- 
mite categorii de politicieni pe 
care le defineşte evocând genuri 
proxime şi diferenţe specifice, reia 
expresii din textele politice ale al- 
tor autori, pe care le reactivează 
pentru legitimarea propriului dis- 
curs: „Am vazut multe în ultimii 
saisprezece ani. Am văzut anti- 
comunişti care n-au scos nici un 
sunet inainte de căderea lui Cea- 
uşescu, dar dupa aceea au ţinut 
să ilustreze şi pe malurile Dâmbo- 
viței categoria numită de Michnik 
în Polonia «anticomuniști cu față 
bolşevică»; (...) am văzut lichele 
care au ajuns canalii şi mici învâr- 
tiți care au devenit mari învârtiţi; 
am văzut compromise, una după 
alta, toate valorile în numele căro- 
ra s-a jucat în decembrie '89 ma- 
rea comedie botezată «revoluție»” 

(O tară de „suspecţi”, Cotidianul, 
08.08.2006); în viziunea lui, unii 
politicieni „fac parte dintr-o cate- 
gorie pe care Eminescu o numea 
foarte sugestiv «monedă calpă»” 
(Octavian Paler, Tragedie de circ, 
Cotidianul, 04.06.2004). 

O. Paler evidenţiază frec- 
vent în textele sale metapolitice 
caracterul teatral, de spectacol 
al fenomenelor, al evenimentelor 
de pe scena politică autohtonă, 
de aici şi legitimitatea raportării 
acestora la evenimente ce aparțin 
ficţiunii dramatice. În momentul 
în care vede politica şi politicienii 
ca spectacol şi — respectiv — ac- 
tori, politicienii autohtoni sunt 
acuzaţi că fac simplă „figuraţie”. 
Cu alte cuvinte, el analizează cu 
maximă luciditate viața politică, 
folosind repere literare. „Spec- 
tacolul de pe scena democraţiei 
româneşti a derapat dincolo de 
ridicol. Dincolo de Caragiale. A 
devenit grotesc, sinistru”, conclu- 
zionează O. Paler în interviul re- 
alizat de lolanda Malamen (Ziua, 
14.03.2006). El reiterează motivul 
spectacolului, interpretând feno- 
menul politic într-un limbaj speci- 
fic cronicilor de teatru: „Pe «sce- 
nă» se joacă un «vodevil prost», 
cu «figuranti» care «îşi dau aere 
de făcători de istorie»” (Fără rest, 
Cotidianul, 22.11.2005). Fără 
a-şi expune simpatiile politice, 
deconspiră simulacrul revoluţi- 
ei, al democraţiei, discreditând 
imaginea partidelor politice, fă- 


când aluzie la promiscuitatea 
originii acestora, amendând şi 
tentativa de a-şi „confecţiona un 
trecut fals, social-democrat” al 
unui partid, catalogat ca „bastard 
politic”, „născut dintr-o revoluţie 
furată şi un tată necunoscut” (/s- 
toria unui simulacru, Cotidianul, 
21.01.2005). În spiritul dialogului 
intertextual, Octavian Paler reia 
formule care au pus sub semnul 
unor limite (condiţionări în timp şi 
spaţiu) evoluţia istorică a Româ- 
niei: „bietul om este supt vremi” 
(Cotidianul, 04.04.2006) — citat 
din textul cronicarului care func- 
ționează şi ca argument pentru 
anumite atitudini. 

Autorul stabileşte analogii 
între orientările politice actuale 
(determinate de contextul geo- 
politic actual) şi corespondentele 
acestora din contexte geopolitice 
diferite, pe care le localizează 
analizând în diacronie fenome- 
nele din spaţiul autohton: „...e 
din ce în ce mai evident că zelul 
cu care e invocată «axa Bucu- 
reşti — Londra — Washington» ne 
singularizează în Estul Europei, 
amintind foarte neplăcut de re- 
laţiile, avute cândva, cu Sublima 
Poartă” (Cu melancolie despre 
coloana vertebrală, Cotidianul, 
16.05.2006). O. Paler vede eve- 
nimentele reale prin prisma lite- 
raturii, proiectând simboluri şi 
roluri greu de asimilat şi de ac- 
ceptat de către clasa politică ro- 
mânească, dar care facilitează 

înțelegerea intenţiei auctoriale 
şi decelarea sensurilor. Astfel, el 
contestă autenticitatea formaţiu- 
nilor politice autohtone, un partid 
devenind „ceva care seamănă 
«corului» din tragediile greceşti, 
al cărui rol era doar să întărească 
vorbele «actorului» de pe scenă” 
(Confiscarea statului, Cotidianul, 
07.02.2006). 

În textele lui Octavian Paler 
există referiri explicite la discur- 
surile personajelor politice. El 
punctează  vulnerabilităţile, in- 
consistenţa acestora, discursul 
său transformându-se în meta- 
discurs. Astfel, identifică mai mul- 
te tipuri de artificii textuale dema- 
gogice: „minciuna prin omisiune, 
minciuna prin promisiune, min- 
ciuna prin distorsiune, minciuna 
prin diversiune” şi „minciuna prin 
falsă compasiune” (Patinând pe 
vorbe, Cotidianul, 22.10.2004). 
Diverse prin finalitatea lor prag- 
matică, dar şi din punct de vede- 
re stilistic, discursurile actorilor 
politici pot fi lesne identificate în 
textele sale, mai ales în cazul în 
care autorul mimează limbajul 
şi chiar stilul acestora pentru a-i 
ironiza ori „parodia”. Textele lui 
O. Paler denotă şi o preferință 
pentru dialog, în sensul regiză- 
rii discursului după toate rigorile 
retoricii unui discurs politic, care 
implică o atitudine constantă faţă 
de publicul la care se raportează, 
căruia îi comunică anumite idei, 
apreciind calitatea acestuia, în- 


cercând să-i prevadă reacţiile (în 
textele lui politice există enunţuri 
a căror funcţie fatică este expli- 
cită). Deşi în textele publicate 
în presa scrisă comunicarea se 
produce unidirecţional, există la 
el şi semne ale prezenţei unui 
public care „enunţă” păreri, care 
are statut de „emiţător”, la fel ca 
în orice act de comunicare, doar 
că acest lucru este posibil numai 
prin intermediul emițătorului prim, 
care fie că anticipează posibilele 
interpretări inerente actualizării 
sensurilor de către publicul care 
receptează, fie că ia act şi se ra- 
portează la ele fără ca enunta- 
rea propriu-zisă a mesajelor pu- 
blicului să fie preluată în text în 
mod direct (fără mediere). Astfel 
receptorul este „antrenat”, indi- 
rect, prin atitudinile exprimate, la 
„scrierea” textelor. Este vorba de 
un dialog special în care autorul 
este cel care expune punctul de 
vedere al receptorului, căruia îi şi 
răspunde: „Aş mai fi dorit şi să-i 
lămuresc pe cei care mă înjură 
că nu gândesc asemenea lor (...) 
Nu neg dreptul nimănui de a fi de 
altă părere, dar fie-mi permis să 
fiu nedumerit” (În derivă, Cotidia- 
nul, 15.08.2006). 

Octavian Paler îşi expune 
şi exigenţele fată de public: el 
conturează portretul unui recep- 
tor pe care îl consideră capabil 
să intuiască relaţiile intertextuale 
proiectate, sa descifreze aluziile: 
„Nu e un simplu joc de cuvinte 

afirmaţia cine stăpâneşte trecu- 
tul, stăpâneşte prezentul. Cine 
l-a citit pe Orwell ştie că nu e vor- 
ba de un paradox” (Lupta pentru 
trecut, Cotidianul, 25.07.2006). 
Prin citarea lui ltalo Svevo, Oc- 
tavian Paler sugerează inclusiv 
maniera de interpretare a proprii- 
lor texte (propune o grilă de lectu- 
ră): „Italo Svevo zicea că marea 
greşeală a regimurilor totalitare a 
fost cenzura. Ea a stimulat «lectura 
radioscopică», acel gen de lectu- 
ră care urmărea mai ales ceea 
ce se spunea printre rânduri, şi 
indirect a stimulat interesul pen- 
tru cultură” (Fărâme VII, Cotidia- 
nul, 16.09.2005). 

Textele lui Octavian Paler 
pot fi interpretate, dincolo de func- 
tia lor imediată, şi din perspectiva 
raporturilor de putere existente în 
societate, raporturi în care inter- 
vine (prin intermediul textului), 
reconstruindu-le. Este vorba de 
o atitudine critică ce poate fi în- 
țeleasa ca un demers „decon- 
structivist”, autorul denunţând 
inadecvarea, precaritatea institu- 
țiilor, subminând legitimitatea al- 
tor atitudini politice etc. Având în 
vedere implicarea concretă a lui 
Octavian Paler în politică, discur- 
surile sale pot fi interpretate şi ca 
o voinţă de putere transformată 
în produs semiotic, stabilind (in- 
direct) un raport de putere tocmai 
prin atitudinea critică faţa de cei 
care exercită puterea. 

Textele lui Octavian Paler, 


atât cele politice, cât şi cele li- 
terare, ilustrează ipoteza con- 
substanţialităţii politicului cu lite- 
ratura, deşi el însuşi distinge clar 
cele doua domenii: politicul este 
văzut ca o „necesitate”, iar litera- 
tura — ca „pasiune”, stabilind ast- 
fel o graniţă ale cărei fluctuații şi 
al cărei caracter provizoriu sunt 
demonstrate inclusiv de scrisul 
său. 


NOTE 


1 În articolul Textul politic în viziu- 
nea lingvisticii integrale, Limba Româ- 
nă, nr. 1-3, 2006, Chişinău, Nicoleta 
Neşu teoretizează specificitatea textu- 
lui politic, care, conform acesteia — în 
contextul discursurilor „eficiente” —, se 
individualizează din perspectiva socio- 
lingvisticii, distingându-se de alte tipuri 
de texte cu finalitate practică, în func- 
ție de contextul, situația de comunica- 
re, având respectiv şi funcții textuale 
diferite. 

2 Teun A. van Dijk distinge între 
Discurs şi Text, discursul fiind textul 
actualizat (se referă la un context con- 
cret), iar textul este o categorie abs- 
tractă, cercetătorul explicând şi faptul 
că noțiunea de discurs se foloseşte şi 
pentru desemnarea unui anumit gen, 
ca în cazul discursului politic, Dijk, 
Teun A. van, Ideologia. Una aproxi- 
mación multidisciplinaria, Barcelona, 
Gedisa, 1999. 

3 Sava, losiv, Radiografii muzica- 
le, Editura Polirom, laşi, 1996. 

1 Genette, Gerard, Introducere în 
arhitext. Fictiune şi dicțiune, Univers, 
Bucureşti, 1994. 

5 Virgil Nemoianu, O teorie a 
secundarului, p. 111, Editura Univers, 
Bucureşti, 1997. 

APELATIVUL HOT ŞI VARIANTELE 
SALE ONOMASTICE 


Lexemul ce figurează în titlul articolului de faţă are o istorie spe- 
cifică în sensul că de la el s-au format un antroponim — Huţu cu var. 
Guţu şi un etnonim — huţul. În continuare vom examina aceşti termeni 
în ordinea indicată. 

Hot. Pentru conceptul avut în vedere, limba rom., în aspect diacro- 
nic, cunoaşte mai multe cuvinte — fur (< lat. fur), lotru (< v. sl. *AoTp®), 
astăzi ambele arhaisme, tâ/har (< ung. tolvaj) etc., precum şi hoț, a 
cărui provenienţă nu a fost încă determinată. Relevăm mai întâi opiniile 
referitoare la problema dată pe care le găsim în literatura lingvistică de 
profil. 

Potrivit lui Hasdeu, |, p. 294, termenul despre care tratăm e o 
creație expresivă. Philippide, p. 64, punea originea acestui cuvânt în 
raport cu etnonimul germ. got. Pentru Cihac, II, p. 141, sursa căutată 
ar fi sl. zlodăj „răufăcător”. În viziunea lui Densusianu, GS, IV, p. 153, în 
cazul analizat am avea un radical sl. *chop- la care s-ar fi ataşat suf. -ici, de 
unde ar fi rezultat *hopt, iar apoi, prin dispariţia lui p din grupul pt, greu 
de pronunţat, -hoț. Printr-un prototip sl. (hot) explică lexemul studiat şi 
Scriban. 

În LLM, 1966, nr. 1, p. 66, ca etimon pentru hot a fost propus 
mediobg. târziu *xoc», cu aproximativ acelaşi sens, legat, sub raportul 
provenienţei, de formele slavone atestate yoyca / xoca tâlhărie”, yoych 
„gloată” [Mikl., p. 1101]. Reluăm aici această interpretare, completând-o 
cu unele probe noi şi aducându-i unele rectificări. Privitor la planul ex- 
presiei, notăm că mediobg. *xocz, admis drept prototip pentru rom. hot, 
ar fi un descendent al unui termen v. sl. *xzcm, identic ca semnificaţie, 
neatestat însă nici el în izvoarele scrise. Pe de altă parte, existenţa în 
slava veche a unui atare lexem ar fi confirmată de mai multe dovezi: 
de forma (cu grupul nazal on) din Lexicon-ul lui Suidas (sec. X) xovoă 
(honsa) care înseamnă „hoţi”!, de derivatul xwvoâpio! cu sensul de 
„soldaţi trimişi să prindă limbă, cercetaşi” atestat la Cecaumenus (sec. 
XI) [Mihăescu, p. 154], de exemplul xacapm „tâlhar” [DRH, D, |, p. 321] 

şi Xbncapn „ostaşi în dobândă” [DERS, p. 104] din slavona rom.; de 
bg. xbw (cu » din x) „răzvrătit bulgar care în perioada jugului turcesc 
locuia în România” [pepnurein, p. 812], precum şi de croat. gusa „tâl- 
har” [Mikl., ibid.]. În afară de aceasta, trebuie să avem în vedere faptul 
că, după cum se consideră în genere, etimonul cuvântului sl. despre 
care vorbim e got. hansa „gloată” [Vasmer, ibid.], deci cu x din an. Cf. 
şi slavon. kxnona „cântar” [< lat. (libra) campana „(cântar) din Campa- 
nia”], în care x e la fel din an. Se poate deci admite că slava veche a 
cunoscut cuvântul *kacm „tâlhar” şi numai din întâmplare lexemul dat 
nu figurează în texte. 

Pentru problema de care ne ocupăm un atare termen v. sl. este 
de importanţă determinantă, întrucât numai prin el putem explica for- 
mele mediobg. *xpcb, *XbCb, *xocb care, la rândul lor, sunt etimoane 
ale unor cuvinte rom. — ale antropon. Hâns(ea) [Const., p. 438], Hăț(ul) 
[Const., p. 294] etc. şi, ceea ce este esenţial pentru problema exami- 
nată, al apelat. hoț. Unul dintre punctele de orientare în cazul acesta 
este reflectarea neuniformă a nazalei v. sl. x în mediobg. şi anume: ca 
p, apoi ca », 0, a şi chiar ca y. Al doilea, e faptul că reflexele mediobg. 
indicate le găsim în împrumuturile de origine sl. bg. sigură din idiomul 
nostru. Slava bg. influențează limba rom. pe un parcurs îndelungat, 
astfel încât în vocabularul rom. vor pătrunde elementele sl. bg. de dife- 
rite vârste — unele din perioada sl. v. (sec. IX-XI), altele — din perioada 
mediobg. (sec. XII-XIV), în cadrul perioadei din urmă delimitându-se 
două etape — mediobg. timpurie şi târzie. De aceea socotim necesar 
să prezentăm tabloul de ansamblu al evoluţiei nazalei x în slava bg., 
stadiile sale cronologice, variațiile dialectale, precum şi modul cum se 
adaptează fonetismele respective la sistemul limbii rom.2. O astfel de 
expunere sinoptică ne va ajuta să identificăm etimoanele cuvintelor 
rom. menţionate mai sus — Hâns(ea), Hăț(ul), hot — şi ale altora de ge- 
nul lor. Propriu-zis, vom cita cuvintele rom. şi etimoanele lor care conțin 
nazala v. sl. x sau reflexele acesteia din mediobg. timpurie (») şi târzie 
(b, o, a, şi y}. Astfel, sub unghiul de vedere prezentat, se disting şase 
categorii de termeni în dependenţă de procesele fonetice respective ce 
au loc în domeniul lingvistic sl. 

În ceea ce priveşte limba rom., este vorba despre cuvintele în 
care constatăm: 

1) tratamentul un /um < v. sl. x (Q): dumbravă < axepaga, golumb 
„porumbe!” (reg.) < roaxan, scund < cKaAh; 

2) tratamentul în / îm < mediobg. timpuriu $ (< x): crâng < rpăr'v, 
mândru < măap'b, tâmp < Tan; 

3) tratamentul î / ă < mediobg. târziu b (< p): câş“ < Kbc „scurt” 
(cf. slavon. ac „bucată”), gâscă < e»cka (cf. v. sl. *ræxca „id.”), sâsâ- 
iac < cweex [lepos, V, p. 302] (cf. slavon. cxc'kka „id.” [Mikl., p. 980]); 
antropon. Căştuleană [Dmitriev, II, p. 132] [< bg. kpuma „casă” + rom. 
(căs)uleană], Căştunulac [Dmitriev, ibid.] [< bg. puma „casă” + rom. 
(că)tun...]; 

4) tratamentul o < mediobg. târziu o (< x/b): colb < maced. k/1060* 
„rotocol” [Tonoscku, p. 215] (cf. bg. act. r»n6o0, mediobg. timpuriu kax 
0), coştereață < bg. *xowmepuua (cf. bg. act. atest. «wma „casă”, 
slavon. kxurrepuua, V. Sl. kuta „colibă” [Mikl., p. 329]), potecă < bg. 
*nomeka (cf. bg. act. atest. rmmeka „id.”, v. sl. nx'rs „cale”); 

5) tratamentul a < mediobg. târziu a (< x): Cajba (topon.) < ma- 
ced. 2axea%? „cujbă” [Tonoscku, p. 81] (cf. bg. epxea „legătură”, „cor- 
don”; slavon rxxBuua „vărguţă de salcie” [Mikl., p. 150]; cf. şi var. cuj- 
bă, tratamentul 6, precum şi termenii gânj, vânj), Dab(ului) (Recica ~) 
[lordan, p. 98]* < maced. 0a6 „stejar” [Tonoscru, p. 82] (cf. bg. 926 
„id.”, Oa6Huk „stejăriş” [BEP, |, p. 453], v. sl. axe „stejar”), naracli- 
tă „mânecar” < maced. napakeuua „id.” [Tonoscku, p. 292] (cf. v. sl. 
păka „mână”), Pat(na) (hidronim în Bucovina) < maced. nam „cale” 
[Tonoscku, p. 353] (cf. bg. nem „id.”, v. sl. nare „id.”), Zab (antrop.) 
[Const., p. 468] < maced. 3a6 „dinte” [Tonoscku, p. 114] (cf. bg. 36 
„id.”, 3a6eu „ghimpe” [BEP I, p. 661], v. sl. axa „dinte”); 

6) tratamentul u < mediobg. târziu y (< x): cujbă / gujbă < maced. 
2yx6a „id.” [Tonoscru, p. 81]; scr. eyxea, 2yx6a „id.” (cf. Cajba). 

Fonetismele sl. (1), (2) şi (3-6), acestea din urmă luate în bloc, au 
o determinare cronologică. În cazul fonetismelor (3), (4), (5) şi (6)%, 
mediobg. târzii, e vorba mai mult despre diferențieri dialectale. 

Să vedem acum care dintre cele şase fonetisme posibile — ale 
v. Sl. *xzcm şi ale descendentelor sale mediobg. timpurii şi târzii — se 
identifică în limba română. După cum arată cercetările, idiomul nostru 
asimilează descendente ale v. sl. *xacm cu fonetisme din perioada me- 
diobg. timpurie (în / îm < ) şi târzie, acestea — cu două variante (î/ ă 
<»şio<o)!. 

Deci, în total, etimoanele cuvintelor rom. avute în vedere vădesc 
trei tipuri de vocalisme — p, b şi o. Adaptarea sunetelor indicate la 
condiţiile fonetice rom. nu reprezintă cazuri aberante, ci fenomene re- 
gulate pe care le întâlnim, am arătat deja, şi în alte cuvinte de origine 
sl. bg. cu atare fonetisme din idiomul nostru. 

Tratamentul în / îm (2): Hâns, hânsar. Compararea cuvintelor, cla- 
re sub raportul provenienţei, crâng, mândru, tâmp conţinând grupul 

fonetic în / îm ce redă vocalismul mediobg. timpuriu p (< v. sl. x) cu 
topon. Hâns [Const., p. 438], în care constatăm acelaşi grup fonetic 
în, ne conduce spre concluzia că termenul în chestiune Hâns are ca 
etimon mediobg. * xxc% (= "x'bcm). De la Hâns, în limba rom. s-a creat 
derivatul antropon. Hânsea [Const., ibid.]. Un tratament identic al voca- 
lismului mediobg. timpuriu b/wn îl atestă şi rom. hânsar care reproduce 
forma Xacapm / xancapa din slavona rom. [DRH, D, |, p. 321; DERS, 
p. 104]. De la termenul din urmă hânsar vom avea la fel derivate — an- 
tropon. Hansarul şi Hănsărel, precum şi topon. Hănsăreşti [Const., 
p. 295]. Aşadar, prin fonetism mediobg. timpuriu se explică termenii 
rom. Hâns şi hânsar. 

Tratamentul î/ ă (3): Hăţul'?, Hăsărel. Ca şi în cazul precedent, 
o confruntare între cuvintele rom. de provenienţă mediobg. sigură cu 
î/ă (< ») în structura lor fonetică — câş, gâscă, sâsâiac, prăjină, râş- 
niță, răcodele „lucruri de mână” [CADE] (cf. slavon. pakoarbanie ~ „id.” 
[MikI., p. 816]) — şi radicalul lexemului apelat. hăț(aş) „tâlhar” [DA] şi al 
antropon. Hăt(ul), Hăţ(ea) etc. [Const., p. 294] ar dovedi existenţa în 
limba rom. veche a termenului *hăsu având ca etimon mediobg. târziu 
*xpcb. Într-un anumit fel, forma presupusă *hăsu pare a fi confirmată şi 
de termenul bg. atestat xbw . (Consoana finală -w în bg. xbw se expli- 
că prin sistemul fonetic rom. Într-adevăr, în idiomul nostru masculinele 
în -s la plural substituie acest sunet prin -ş: pas — paşi, rus — ruşi, urs 
— urşi. Deci termenul bg. xbw reproduce forma de plural *hăşi a rom. 
“hăsu. Ceea ce ar însemna că vorbitorii bulgarofoni vor împrumuta 
forma rom. de plural, pe care vor interpreta-o ca formă de singular. 
Pentru exemple analoage, cf. rom. haiduc [sing.] < ung. hajdúk [pl.]'3, 
v. rus. pa3b [sing.] < pasu [pl.] [Vasmer, IV, p. 20814). Al doilea ter- 
men rom. de genul în discuție, la fel neatestat în formă liberă, apare 
ca radical hăsăr- al antropon. Hăsărel [Const., p. 295]. Deci etimonul 
cuvântului acesta este mediobg. târziu *xpcapv (< xbHcapb). 

Tratamentul o (4): hoț. Mai sus am vorbit despre cuvintele rom. 
Hânsea, hânsar etc. având la bază etimonul mediobg. timpuriu xpcv, 
cu þ (< v. sl. x) redat în idiomul nostru prin în / îm, precum şi despre 
cuvintele Hăsărel, Hăţul etc. deduse din mediobg. târziu *“xecv, cu b 
reprodus în sistemul fonetic rom. ca 7/ă. Să discutăm în acelaşi mod 
şi vocalismul cuvântului hot pentru care, după cum am mai notat, pro- 
punem, la fel ca şi în cazul precedent, un etimon mediobg. târziu, dar 
cu O (< v. sl. x) — *xocb. Observăm că în limba rom. vocala originară 
rămâne practic intactă. Ca şi în exemplele discutate deja, tratamentul 
în cauză — o < o — nu e un fenomen singular în fonetica rom.: un ase- 

menea o îl constatăm şi în cuvintele colb, coştereață, potecă etc., în 
ale căror etimoane mediobg. târzii o este la fel unul dintre reflexele v. 
sl. x. Deci examinată în acest cadru larg, vocala o din structura cuvân- 
tului hot găseşte, credem noi, o interpretare plauzibilă. 

Trecem acum la investigarea celorlalte componente ale formei 
cuvântului hot. În ceea ce priveşte consoana iniţială h, totul e limpede, 
întrucât acest sunet este identic cu cel al presupusului etimon *XOCb. 
O chestiune aparte e cea legată de f final al lexemului studiat. Admi- 
tem că o perioadă de timp termenul în cauză circula în limba română 
sub forma *hosu, cu s originar care în variantele sale etimologice — 
Hăs(ărel) etc. — va rămâne stabil. În susţinerea ipotezei emise aici ar 
veni şi antropon. Gosea'%'* [Const., 286], cu s, dacă termenul acesta 
s-ar afla în relaţie genetică cu *hosu — hoț. De la o vreme însă s din 
“hosu va fi substituit prin £t şi astfel va lua naştere forma nouă a ter- 
menului cercetat — hotu. Cum ar putea fi explicată o atare schimbare? 
Pentru a veni cu un răspuns la întrebarea formulată trebuie să ținem 
seama (1) de semantica unităţii de vocabular de care ne ocupăm şi de 
(2) faptul utilizării sale, ca termen cu o funcţie strict determinată, într-un 
mediu lingvistic specific — graiurile de nord şi nord-est ale dialectului 
moldovean din perioada veche a limbii române. 

Procedând la examinarea primei premise, vom arăta că termenul 
avut în vedere atestă un conţinut care, în anumite împrejurări, se poa- 
te organiza după principiul polarizării semantice, la fel ca şi cuvintele 
haiduc, pandur, volintir, fr. brigand, lat. latro(onis) etc. — cu accepții 
de „oştean...” [„mercenar”] şi „tâlhar” ce se opun una alteia. Cf. şi rus. 
nexomuneu > rom. pohonţț / pahonţ. Vom argumenta cele afirmate aici 
pe baza unui termen de acelaşi tip hânsar. Înţelesul „negativ”, etimo- 
logic, al cuvântului indicat — de „tâlhar””? — îl constatăm într-un hrisov 
slavo-român de la Alexandru Aldea din 1436, în care domnitorul mun- 
tean îi ceartă pe braşoveni pentru faptul că îi adăpostesc la dânşii pe 
toți hoţii şi tâlharii, în original: „...rae aa ecT TATh H XÆCApPh, % Bac 
npusera..."'* [DRH, p. 321]. Înţelesul al doilea, „pozitiv” — de „oştean” — 
îl cunosc cronicile noastre de sec. XVII şi XVIII, precum şi alte scrieri 
vechi româneşti. Astfel, la Grigore Ureche, p. 207, citim: „lară Pârvul, 
pârcălabul Sorocii, s-au îndemnat cu hânsarii şi cu alţii carii au vrut de 
bună voie şi i-au ajunsu (pe cazaci) la Perieslavu”. După cum ne măr- 
turiseşte Dimitrie Cantemir, p. 132, pe timpul său hânsarii nu făceau 
„Slujbă la oaste”, ci „erau doar cu vechiul nume de ostaşi”, îndeletni- 
cindu-se cu prelucrarea pământului. Un document citat de DA ne spu- 
ne că hânsarii sunt oameni liberi, nu plătesc impozite. Despre hânsari 

unele informaţii ne oferă şi Neculce. Dintr-un fragment al letopisețului 
său (p. 138) aflăm că domnitorul Constantin Cantemir iartă pe cei vreo 
„patruzeci şi mai bine de codreni tălhari” ce „ţine drumurile în Țara de 
Gios” şi organizează din ei o ceată de oşteni pentru lupta împotriva 
invadatorilor leşi şi cazaci. Pe aceeaşi pagină Neculce povesteşte că 
„Miron logofătul, fiind staroste la Putna, au făcut siimeni şi hânsari ş'au 
început... a răsâpi tâlharii”. Accepţia aceasta „pozitivă”, de „oştean..." 
pare să se fi conturat în limba rom.*. După cum vedem, în exemplul 
analizat sensul de „oştean...” derivă de la cel de „tâlhar”?. 

Se poate prezuma că o polarizare semantică similară a cunoscut 
şi lexemul *hosu / hotu. Vom analiza în parte fiecare dintre cele două 
accepţii presupuse ale sale. Ca şi în cazul împrumutului hânsar, sem- 
nificația etimologică a termenului *hosu / hotu pare să fi fost cea „ne- 
gativă”. Ea se deosebea însă întrucâtva de sensul actual al cuvântului 
dat. Bănuim aceasta, având în vedere câteva considerente: înțelesul 
lexemului hot într-o scrisoare a boierilor munteni din 1599 — e vor- 
ba despre contextul „...că de greci... şi de alți hoți, ci ne-a(u) venit 
de ne-au fost domni, ne-amu săturatu...” [Doclns., p. 112]; termenul 
bg. Xbuu care, ulterior, va însemna „răzvrătit ce lupta împotriva turcilor, 
avându-şi locul de trai în România”, dar care într-un trecut mai înde- 
părtat trebuia să fi avut sens de „haiduc...”; precum şi chiar expresia 
din limba actuală hoț de codru”. În fine, vom mai remarca faptul că 
în textele din sec. XVI, studiate de Densusianu, Il, găsim fur (p. 315), 
lotru (p. 306) şi tâlhariu (p. 315), nu însă şi termenul hoț. Nu am con- 
statat cuvântul acesta nici în „Pravilele lui Vasile Lupu” care, după cum 
se ştie, conţin paragrafe speciale referitoare la noţiunea în cauză. De 
aceea credem că inițial lexemul *hosu / hotu în limba rom. veche avea 
un conţinut identic cu sensul principal al termenului hânsar despre care 
am vorbit deja, ceea ce ar însemna că sensul de astăzi al cuvântului 
hot se cristalizează în ultimele veacuri ale istoriei noastre??. 

Accepţia a doua, nouă, „pozitivă” a termenului *hosu / hotu e de „paz- 
nic la hotar”. Ea a luat naştere odată cu apariţia statului. Se ştie că în zone- 
le muntoase ale Moldovei multe obşti săteşti nu au fost aservite. În părțile 
de nord şi nord-est membrii obştilor aveau sarcina de a apăra marginile 
țării. Mai târziu, pentru conceptul indicat se vor crea alţi termeni — străjer, 
plăieş etc. Deci prin sec. XIV-XV, cuvântul *hosu / hotu poseda două sen- 
suri — unul, etimologic, cu extensiune generală, care, uşor modificat, se 
va menţine până astăzi, şi altul, regional, şi, să zicem aşa, episodic — de 
„paznic la hotar”, „străjer” —, care cu timpul va dispărea, lăsând însă anu- 
mite vestigii în nomenclatura onomastică şi etnografică. 

Chestiunea a doua despre care trebuie să tratăm priveşte factorul 
pur lingvistic ce pare să fi condiţionat înlocuirea sunetului s din forma 
*hosu prin t. Credem că e vorba despre mediul specific în care evolu- 
ează graiurile moldoveneşti de nord şi de nord-est în evul mediu târ- 
ziu — despre bilingvismul local rusino-român. În special, probele topo- 
nimiei [Raevschi, p. 234-244], dar şi cele de alt gen, demonstrează că 
în acest areal, începând mai ales de prin sec. XII, idiomul rom. contac- 
tează cu vechea rusă de sud-est — viitoarea ucraineană. Propriu-zis, 
în atingere vin sectoarele periferice ale celor două domenii lingvistice 
şi etnice. Până la urmă, obştile săteşti rusine, identificabile pe baza 
oiconimelor de provenienţă est-sl., din spaţiul nostru, în marea lor ma- 
joritate, se vor romaniza, evident, parcurgând o îndelungată etapă de 
dualism lingvistic. În asemenea împrejurări, graiurile moldoveneşti îşi 
vor însuşi unele fenomene lingvistice din ucraineană. Şi aici ajungem 
la un element esenţial al ipotezei noastre. Presupunem că, sub influen- 
ta rusină, s din cuvântul *hosu va fi substituit prin f şi astfel se va crea 
forma actuală a termenului rom. hot. Motivația unei atare interpretări 
e faptul că trecerea lui s (c) în poziţie intervocalică la t (u) reprezintă o 
caracteristică specifică pentru unele graiuri ucr. de sud-vest [ECYM, |, 
p. 483]. Vom cita o serie de exemple ce ilustrează procesul indicat: 


Gpycak „torbă” > 6pyuak „id.” [ECYM, |, p. 286], 
GyceHb „cocor” > 6yuan „id.” DKunko, p. 172], 
Gycuu „beat” > 6yuoro „id.” [ECYM, |, p. 306], 
2acamu „a sări” > eauamu (?) [ECYM, |, p. 483], 
paca „sapă” > epaua „id.” [ECYM, |, p. 586], 

rom. gresie (!) > ucr. epeuyn „id.” [ECYM, |, p. 592], 
Kycuŭ „scurt” > Kyuuui „id.” [ECYM, III, p. 165], 


Mocyeamu „a întări > Mouyeamuca |Ipinueko, p. 984-986], 

npucaea „jurământ” > npuuaea „id.” [ECYM, |, p. 483]. 

De observat că trecerea lui s la t (u) în cazul rom. gresie, devenit 
în ucr. epeuy1, e deosebit de edificatoare sub raportul în discuţie. Eloc- 
vente ar fi şi antropon. rom. Hent, Henţea, Hânţeşti... [Const., p. 294], 
Hânţar? [Grămadă, p. 211], dacă le considerăm forme-perechi pentru 
termenii apelativi şi onomastici deja analizaţi Hâns, Hânsea, Hânsă- 
reşti, hânsar. 

Apariţia variantei hotu nu va duce la bifurcarea termenului pe care 
îl studiem în două lexeme. Considerăm că un anumit răstimp forma 
nouă, cu , va avea ambele accepțţii — cea etimologică, care, din graiu- 
rile moldoveneşti, se va extinde în întregul areal dacoromân, perpetu- 
ându-se până în prezent, şi cea de „paznic la hotar”, spaţial restrânsă. 

Varianta a doua însă nu se va menţine, aşa cum am mai subliniat, fiind, 
probabil, înlăturată de sinonimul „străjer”. 

Hoţu, Hoţul / Hutu, Huţul / Guţu, Gutul — nume proprii. De fapt, 
se va pierde doar unul dintre cele două planuri ale variantei avute în 
vedere — cel al conţinutului. Corpul său fonetic însă va dăinui în con- 
tinuare, dar cu un sens radical transformat. Pentru mulţi dintre foştii 
„paznici la hotar”, termenul hotu / hoțul... va rămâne ca o caracteristică 
pur denotativă, fără a indica un conţinut conceptual individual, deci se 
va transforma dintr-un apelativ într-un nume propriu, de familie?*. Astfel 
de modificare a apelativelor în antroponimice este un fenomen firesc. 
Bunăoară, substantivele rom. aprod, armaş, călăraş, ceauş, ispravnic, 
jitar, mazâl, pantir, pârcălab, postelnic, scutar, scutelnic, vătaf, volontir 
(volintir), vornic, zapciu şi multe altele, într-un trecut mai îndepărtat, 
erau apelative cu accepţii obişnuite pentru asemenea unități de voca- 
bular. Astăzi însă aceste lexeme există practic numai ca nume de fa- 
milie, exceptând, bineînţeles, situaţiile când sunt raportate la realităţile 
pe care le desemnau altădată. 

În ceea ce priveşte termenul de care ne ocupăm, etapa sa an- 
troponimică o găsim amplu reflectată în Recensămintele populației 
Moldovei din anii 1772-1773 şi 1774 [Dmitriev]. Vom sublinia din ca- 
pul locului că, aşa cum era de aşteptat, cele mai multe nume de familie 
în discuţie se constată în zonele de nord şi nord-est ale vechii Moldo- 
ve. Cităm cuvintele-bază şi derivatele lor. În paranteze, dăm numărul 
ocurenţelor. Ţinutul Hotinului [Dmitriev, II, p. 112-183]: Hotu (3), Huţul 
(23), Hutuleac (2), Huţulescul, Huţuluc; Utul (6), Utan, Utanu, Uțanul, 
Uţuleac (3); Guţul, Gaţan (?), Goţan, Guţuleac%. Ţinutul Cernăuţului 
[Dmitriev, |, p. 370-458]: Huţul (26), Hutan (11), Husan”, Huţuleac (4), 
Huţincă, Hoţoalcă, Huţschii. În celelalte ţinuturi pentru care avem liste 
ale locuitorilor, astfel de antroponime apar foarte rar. Ținutul Romanu- 
lui [Dmitriev, II, p. 256-288]: Hoţul, Huţul, Hăţăscul?', Gutul (4), Guţăş. 
Ţinutul Putnii [Dmitriev, |, p. 261-335]: Hăţul (2), Hâţul (2); Găţăscul 
(2), Gutăscul. Ţinutul Botoşanii [Dmitriev, II, p. 184-209]: Huţul (2), 
Guţul (2), Guţencu. Ţinutul Câmpulung-Suceava [Dmitriev, |, p. 242- 
260]: (Irina, Anuţa) Hoţoaie (2), Huţuleac (3). Ţinutul Orhei-Lăpuşna 
[Dmitriev, II, p. 400-473]: Guţul (4), (Vasâlachi a) Oţii. Ţinutul Tecu- 
ciului [Dmitriev, |, p. 536-605]: Huţul, Gutul (2). Ţinutul Dorohoiului 
[Dmitriev, |, p. 486-535]: Huţul, Huţan. Ţinutul Neamţului [Dmitriev, 
II, p. 6-73]: Hăţul, Goţul. Ţinutul Hârlăului [Dmitriev, II, p. 223-256]: 
Hăţu. 

Multe dintre numele citate mai sus le întâlnim şi astăzi în nomencla- 

torul antroponimic românesc. Fără a intra în detalii, e suficient să parcur- 
gem lista de familii din cartea de telefoane (a. 1998), editată la Chişinău, 
pentru a confirma cele susţinute aici. Notăm exemplele tipice din sursa 
pomenită şi derivatele lor, mai puţin obişnuite: Guţu (foarte multe), Gutul 
(foarte multe), Guțan (multe), Guţanu (multe), Guţol, Guţuleac (multe); 
Got, Goţco, Goţenco, Goţoanga, Goţulea, Goţuleac, Goţulenco (multe), 
Goţulscaia; Hoţinschi, Hutu (un singur exemplu). Termenii onomastici 
Gansinschi, Ghenzul şi Ghinsari / Gânsari ne aduc în memorie formele 
cu nazală *hânsu şi respectiv hânsar. Aşadar, antroponom. Hutu / Guţu 
are la bază apelativul hotu „paznic la hotar”, „străjer”. 

Referitor la forma termenilor onomastici relevaţi, vom nota urmă- 
toarele. În condiţiile dualismului lingvistic rusino-român din zonele mar- 
ginale de nord şi nord-est ale Moldovei, varianta hotu — hoțul „paznic 
la hotar”, devenită apoi antroponim şi termen etnografic, va cunoaşte 
noi schimbări ale planului expresiei — trecerea lui o din prima silabă 
la u, oscilaţia h / g, pierderea semnificației articolului u/ etc. Astfel se 
explică procesul hoțul > Hutu / Huţul, Guţu / Guţul etc. care presupune 
un mediu glotologic specific. 

Rezumând cele expuse până acum, subliniem încă o dată că 
etimonul rom. hoț e mediobg. *xocz „tâlhar”, „haiduc”. Vocala o din 
prototipul său este unul dintre reflexele v. sl. x din perioada mediobg. 
la fel ca şi sunetul corespunzător o din cuvintele colb, coştereaţă, 
potecă etc. În limba rom., la etapa iniţială, termenul discutat avea 
forma *hosu, menţinând semantica bazei sale sl. În Moldova cuvântul 
*hosu va găsi o largă utilizare în ţinuturile ei de nord şi nord-est. În 
condiţiile lingvistice din raionul nominalizat termenul acesta va dez- 
volta o variantă nouă — hotu —, cu ț pentru s. Forma primară veche, 
trebuie să credem, va ieşi din circulaţie. La rândul său, varianta hotu, 
pe lângă sensul său etimologic de „tâlhar”, care, uşor schimbat, se va 
conserva până în zilele noastre, va degaja, printr-un fel de polarizare 
semantică, încă o accepţie — cea de „paznic la hotar” —, cu răspândi- 
re redusă şi existență vremelnică. De la cuvântul hotu cu sensul din 
urmă se va crea numele de familie Hutu cu variantele sale, precum şi 
termenul etnografic huțul. 

Rom. huțul / ucr. eyuyn — termeni etnografici. Accepţia de „paznic 
la hotar” al lexemului hotu nu va dăinui nici în spaţiul în care românii 
vor fi slavizaţi. Însă aici cuvântul în cauză va atesta o modificare de 
alt gen: el va deveni un termen etnografic, cu forme practic identice 
în rom. şi ucr. Referitor la originea huțulilor, au fost emise mai multe 
opinii. După Miklosich (şi Katuzniacki), p. 48-50, huţulii sunt români 

ucrainizaţi. O atare viziune va fi împărtăşită de Bruckner, Skok etc. 
Cf. Ivănescu, p. 311; lordan, p. 274; ECYM, |, p. 630. Cât priveşte ter- 
menul ucr. 2yuyn, acesta, potrivit lui Miklosich, ibid., p. 10, provine din 
rom. hoț. Interpretarea autorului vienez este cea acceptabilă. În cazul 
dat trebuie să admitem că are loc o schimbare de motivaţie semantică 
specifică: „români liberi cu funcţii de pază la hotar” > „ucrainofoni din 
zonele muntoase respective ce se deosebesc prin felul de viaţă, port 
etc.”. Alte tâlcuiri — prin tribonimul est-sl. ymuuu [lvănescu, p. 313-314], 
prin germ. guta „got” [v. Vasmer, |, p. 479] etc. — nu ne par reale. Cf. şi 
ELR, p. 256-257. 

Să relevăm acum schimbările pe care le va suferi cuvântul rom. 
hoţul în limba ucr. În primul rând, vom nota că substantivul analizat va 
căpăta răspândire la forma hotărâtă în care, de la o vreme, ul, nefiind 
simţit ca atare de către românii acum ucrainizaţi, se va desemantiza şi 
se va contopi cu fostul radical într-o unitate indivizibilă, neanalizabilă 
sub aspectul determinării — e6uyn. O altă schimbare ce nu e prea clară 
rezidă în apariţia variantei cu accentul pe finală — 2yuyn. Vom avea 
deci trei variante — 26uyrn, 2yuyn, 2yuyn [ECYM, |, ibid.]. Trecerea lui 
o neaccentuat la y, dacă silaba următoare conţine o vocală închisă 
identică, e un fenomen caracteristic pentru unele graiuri ucr. de sud- 
vest. Cf. ucr. eyxy DPKunko, p. 191] < eoxy „duc”, kyxyx PKunko, ibid.] < 
KOXKÝX „cojoc”. Vom sublinia că în ucr. de sud-vest se constată şi graiuri 
în care o devine y şi sub accent [)Kunko, p. 220]. În fine, ultima schim- 
bare ce pare să se explice prin fonetica ucr. vizează consoana iniţială a 
unor variante ale termenului rom. hoțul. La origine, h din forma indicată 
era o posterolinguală fricativă sonoră. Probabil prin influenţă rusină va 
apărea şi varianta cuvântului hoțul, cu h faringal etc. Consoana g în 
formele Gutul, Guţăscul etc. trebuie pusă şi ea pe seama unei rostiri 
sau ortografierii est-sl. Cf. şi: lordan, p. 273, nota 1 la subsol. 


NOTE 


1 Autorul grec explică termenul xovoă prin nume de agent: xovoá: 1rapă 
Bouàyápoiç :01 KĂETITAI „Xovo&: la bulgari — hoţi” [Vasmer, IV, p. 285; Mihăescu, 
p. 154]. În Lexiconul lui Miklosich, citat mai sus, termenii corespunzători, fiind de 
redacție sârbă şi rusă, au în structura lor fonetică oy (şi o) pentru v. sl. x. În sla- 
vona românească există şi forme cu x. În ansamblu, pe baza datelor din slavonă, 
cuibul derivaţional al termenului oyca / xoca „jaf' se prezintă astfel: 

xoyca „jaf [Mikl, p. 1101] 

xoycannk™a „tâlhar” [ibid.], pl. yoycnnyni 

Xovcu'ru „a jefui” [ibid.] 

noxoverru „id.” [Mikl., p. 651] 

ovyxoyer'ru „id.” [Mikl., p. 1080] 

xoycogaTn [Mikl., p. 1101] 

xoca „jaf” [Mikl., ibid.] 

xxca „tâlhărie” [Mihăescu, p. 154] 

xxcaph „tâlhar” [Mihăescu, ibid.]. 

* Poate aici şi *%æ%cChųb? 

2 Două dintre tratamentele nazalei în cuvintele de provenienţă sl. bg. din lim- 
ba rom. — un lum şi în / îm (care sunt cele mai reprezentative) — au fost identificate 
şi descrise în lingvistica rom. Cf. Densusianu, |, p. 178-179, 218; Rosetti, p. 296- 
297, 344-348. Celelalte reflectări ale vocalei v. sl. date (v. infra) nu au solicitat încă 
o atenţie specială a cercetătorilor. 

3 Referitor la nazala x şi reflectarea ei în domeniul sl. bg., v. Mnanenos, 
$ 51. De observat că în alfabetul sl. bg. nu există un semn grafic pentru redarea 
vocalei p, de aceea vocala dată e notată tot prin x. 

+ Consoana finală ş se explică prin forma de pl. câşi. 

5 Fonetismul o (< v. sl. x) la nord de Dunăre ar putea fi calificat ca o arie 
periferică a domeniului lingvistic sl. bg. de până la romanizarea slavilor bg. din 
spaţiul indicat. 

6 Pentru interpretarea vocalismului a (< v. sl. x) la nord de Dunăre, v. nota 
precedentă. 

7 În unele cuvinte din limbile sl. se constată varierea k-2 (c-g). Cf. bg. xpywa 
„pară”, scr. Kpyuka „id.” — rus. epyua „id.” 

8 Cf. şi Dabul (antrop.), Dăbeşti, Dăbuleni [Const., p. 256]. 

° Pentru semantism, cf. cele arătate de lordan, p. 49, cu privire la Putna. 

10 Fonetismul sl. meridional y (u) e de fapt scr. 

11 Cf. şi alte exemple de cuvinte sl. bg. cu radical etimologic comun având în 
structura lor nazală v. sl. x care pătrund în limba rom. la diferite etape ale slavei 
bg. şi ale căror forme rom. redau mai mult sau mai puţin fidel schimbările fonetice, 
cronologice şi spaţiale, produse în domeniul lingvistic sl. bg.: (unele pilde au fost 
citate deja): 

1) radicalul etimologic v. sl. axa — „stejar”: v. sl. Ą%BEbų4b „stejărel” > rom. 
dumbeț (plantă) , mediobg. timpuriu *Aasognua (hidrom.) > rom. Dâmbovita, 
mediobg. târziu (maced.) ða6 „stejar” > rom. Dabului [Recica ~]; Dabul [Const., 
p. 256]; 

2) radicalul etimologic v. sl. axt - „cale”: mediobg. timpuriu pacna'Tru ~ 
„răscruce” > rom. răspântic, mediobg. târziu *momexa „cărare” > rom. potecă, me- 
diobg. târziu (maced.) nam „cale” > rom. Patna (hidron.); 

3) radicalul etimologic v. sl. pax — „mână”: v. sl. nopaun'rn „a încredința” > a 
porunci, mediobg. timpuriu nopaur'ru „id.” > a porânci, mediobg. târziu (maced.) 
Hapakeuua „mânecar” > rom. naracliţă „id.”. 

12 Referitor la ¢ din structura acestui cuvânt, v. infra, p. 54. 

13 Forma ung. de sing. e hajdú. 

14 Forma v. rus., etimologică, de sing. e ppaev. 

15 Pentru oscilația h — g, v. infra, p. 57. 

16€ Termenul legat derivaţional de Gosea - Gosan şi Gosariu (cf. hânsar, 
p. 51), citați de Const., ibid., ar fi şi ei probe pentru supoziţia admisă. 

17 La Miklosich, p. 1101, yoycaph apare numai cu sensul de „tâlhar”. 

18 Textual: „...unde este vreun hoţ şi tâlhar, la voi pribegeşte...”. 

19 Cf. însă gr. Xwvoápioç (p. 48) şi ung. huszar „călăraş” (sec. XV); „tâlhar” 
(< scr. xycap „tâlhar”) [Copokoneros, p. 259]. 

2 Există şi situaţii când dezvoltarea semantică e de direcție inversă. De 
pildă, accepţia primară a fr. brigand „tâlhar” e de „pedestraş'” [Bloch-Wartburg, 
p. 89.]. Cf. şi rom. pohonț. 

21 Pe baza atestărilor în slavona din Țara Românească care sunt şi cele 
mai vechi — antropon. Hoţilă (a. 1577, 1578, 1579) şi Hoţul (a. 1594) [DERS, 
p. 108] — nu putem judeca despre sensul apelat. hotu. 

22 Pentru diferența semantică dintre membrii cuplului hot — tâlhar din rom. 
actuală cf. lat. fur — latro, fr. voleur — brigand, rus. eop — pa360UHuK. 

2 În aceste cuvinte s e substituit prin ţ, nefiind intervocalic? 

24 Articolul ul (u) îşi va pierde conţinutul său, devenind un sufix antroponi- 
mic. 

25 Forma Hânsăniuc [Dmitriev, II, p. 131] confirmă o dată în plus existența 
v. Sl. *xaac (v. supra, p. 48). Numele Hasuc [Dmitriev, II, p. 149] nu e clar. Dacă 
admitem că e o variantă a lui *“hosu, cu suf. -uc, atunci s în forma aceasta ar fi 
etimologic, iar a — o a şasea reflectare a lui x. 

2 În forma dată s originar nu e substituit prin t? 

27 Pentru primul ă, v. supra, p. 50. 

Anatol EREMIA 


CAHULUL ÎN TIMP ŞI SPAȚIU (1) 


Patria, în accepțiunea contemporană, este asociată cu ţara de 
origine şi, bineînţeles, cu locurile de baştină, cu satul sau oraşul în care 
ne-am născut. lubirea faţă de neam şi patrie izvorăşte din dragostea 
fată de meleagurile natale. Nostalgia leagănului copilăriei şi tinereții 
noastre ne alină sufletul până la adânci bătrâneţe. De fapt, cu patria 
cea mică începe cunoaşterea şi înțelegerea lumii. 

În curs de secole toponimul Cahul a desemnat diferite realii topo- 
geografice: lacul Cahul, situat pe Dunăre, în sudul Basarabiei, men- 
ționat documentar încă din sec. al XVI-lea; râul Cahul, ce se varsă 
în Dunăre prin lacul Cahul, atestat frecvent în documentele din sec. 
XVI-XVIII şi, bine cunoscut până în prezent, oraşul Cahul, întemeiat 
în prima jumătate a sec. al XIX-lea; județul Cahul, existent ca unitate 
teritorial-administrativă majoră în sec. al XIX-lea şi în perioada ani- 
lor 1918-1940 şi 1998-2003; raionul Cahul, organizat după cel de-al 
doilea război mondial, desfiinţat şi apoi reorganizat de câteva ori în 
ultimele patru-cinci decenii. 

Situat în sud-estul Republicii Moldova, între 45*21'40” şi 
46*01'15” latitudine nordică şi 28*05' şi 28*30' longitudine estică, ac- 
tualul raion Cahul se mărgineşte în partea de vest cu România, la 
nord cu raionul Cantemir, la nord-est cu Unitatea Teritorial-Adminis- 
trativă Găgăuză, la est cu raionul Taraclia şi la sud cu Ucraina (regiu- 
nea Odesa). Suprafaţa raionului este de circa 1230 km? şi reprezintă 
3,63% din suprafaţa Republicii Moldova. 

Reşedinţa raionului este oraşul Cahul, întemeiat în anul 1835 
pe vatra satului Frumoasa, cunoscut din sec. al XVIII-lea, în apropie- 
rea căruia s-a aflat un sat mai vechi, Şcheia, menţionat documentar 
la începutul secolului al XVI-lea. Ca unitate administrativ-teritorială, 
raionul Cahul cuprinde 55 de localităţi, dintre care: 1 oraş (Cahul), 
36 de comune şi 18 sate. Localitățile cu cea mai mare vechime do- 
cumentară sunt: Andruşul (1458), Crihana Veche (1502), Giurgiuleşti 

(1484), Larga Veche (1469), Lu- 
ceşti (1597), Roşu (1502), Bubu- 
iogii (azi Slobozia Mare, 1518), 
Zârneşti (1494) ş.a. 

Geografie. Teritoriul raionu- 
lui reprezintă un complex variat de 
zone fizico-geografice şi naturale. 
Relieful coboară în trepte de la 
nord spre sud, cuprinzând în par- 
tea centrală Câmpia Cahulului, la 
nord porţiuni din zona deluroasă 
Colinele Tigheciului, la est depre- 
siunile râurilor Cahul, Salcia şi, 
parţial, a râului lalpug, iar la sud 
extremitatea de sud-vest a Câm- 
piei Cahulului. Cele mai mari înăl- sa În 
timi au între 190 şi 205 m. Câmpia m 
joasă din nordul Dunării, lângă co- ie 
muna Giurgiuleşti, atinge cota de | Stela „Şcheia — Frumoasa — Cahul” 
aproximativ 100 m. 

Clima teritoriului este temperat-continentală, cu unele mici dife- 
rente în funcţie de relief şi de dispoziţia reţelei hidrografice. Temperatu- 
ra medie anuală e de 10° C (+220 C în luna iulie şi -2° C în luna ianua- 
rie). Verile sunt fierbinţi şi secetoase, iar iernile reci, cu viscole. Vânturi 
frecvente dinspre vest şi nord-vest. Precipitaţii atmosferice reduse şi 
vara şi iarna, cele medii anuale însumând 400-420 mm. 

Reţeaua hidrografică o alcătuiesc câteva râuri şi mai mul- 
te râuleţe şi pâraie, care au direcţia de la nord spre sud şi de la nord- 
est spre sud-vest, orientate, respectiv, spre cursurile fluviilor Dunăre 
şi Prut. În Dunăre, prin lacuri-limane, pe teritoriul Ucrainei, se varsă 
râurile Cahul, cu afluenții Ungura, Bujorul, Cahuleţ, Cioriţa, Bulboa- 
ca, Găunoasa, Valea Stejarului şi Ialpug, cu principalii afluenţi Cârsă- 
ul Mare, lalpugel, Scumpia, Salcia Mare, Lunga, Sasâiar ş.a. Prutul 
acumulează apele râuleţelor Larga, Hălmagea, Andruşul, Baraghina, 
Otmana, Recea, Tătarca. Acest fluviu izvorăşte din Carpaţii Orientali şi 
se varsă în Dunăre la sud-vest de Giurgiuleşti. Dimensiunile fluviului: 
lungimea — 967 km (695 km în limitele Republicii Moldova), volumul 
scurgerii de apă — 2900 min. ms, viteza — 1,5 m / sec. pe cursul mediu 

şi 0,7 m / sec. pe cursul inferior, lăţimea văii — 2-10 km, lăţimea albiei — 
50-180 m, adâncimea maximă — 7 m, adâncimea medie — 3 m. În lunca 
fluviului, pe cursul lui inferior, s-au aflat, până nu demult, numeroase 
lacuri, bălți şi heleşteie, care, în urma lucrărilor de ameliorare din anii 
1960-1970, au fost în mare parte secate. Dintre lacurile păstrate până 
astăzi, mai importante sunt Beleu şi Manta. 

Solurile, în centru, în sud şi nord-est, sunt în cea mai mare 
parte de cernoziomuri tipice humificate şi carbonatice, iar în nord — de 
cernoziomuri slab humificate, carbonatice şi levigate. Toamna şi pri- 
măvara sunt frecvente eroziunile şi alunecările de teren. Ploile rapide 
spală stratul fertil al solului, pe pantele repezi ale dealurilor formându-se 
numeroase râpi. 

Resursele naturale de subsol sunt neînsemnate: argilă, ni- 
sip, roci de calcar. Izvoare cu ape minerale potabile şi curative se în- 
tâlnesc pe valea râuleţelor Frumoasa (Cahul) şi Larga (Chircani — Go- 
teşti). Au fost descoperite nu demult şi zăcăminte de petrol (Văleni) şi 
gaz natural (Baimaclia — Victorovca, azi în raionul Cantemir). 

Vegetaţia este destul de variată. Odinioară „Bugeacul era o 
stepă bogată în păşuni, în ierburi ce adunau păstorii de prin alte tinu- 
turi, din Ardeal, de unde au venit foarte mulţi mocani şi au rămas aici 
formând gospodării proprii” (JC, p. 11). Pe vremuri Codrii Tigheciului 
îşi aşterneau covorul verde secular până aproape de Dunăre, drept 
dovadă sunt micile crânguri de pe culmile înalte din apropierea sate- 
lor Andruşu, Badicu, Doina, Borceag, Frumuşica, precum şi rediurile 
şi huceagurile de prin găvanele şi hârtoapele înfundate de pe văile 
râurilor Cahul, Salcia Mare, Salcia Mică, lalpugel. Aceste locuri se nu- 
mesc până în prezent Pădurea Andruşului, Codreţul, Frunzariul, Valea 
Stejarului, Rădiacul. Pe văile râurilor se întâlnesc păduri de salcie şi 
plop. Sunt şi plantaţii de salcâm. Lunca Prutului abundă în plante er- 
bacee acvatice: stuf, papură, rogoz. În cea mai mare parte a suprafeței 
raionului se cultivă cereale, plante tehnice, viță de vie, pomi fructiferi, 
legume. Dintre pomii fructiferi se bucură de condiţii bune de dezvoltare 
mărul, prunul, caisul, gutuiul. 

Fauna este şi ea bogată şi variată. Pădurile sunt populate de 
diverse specii de mamifere (mistrețul, căprioara, vulpea, bursucul) şi 
păsări (corbi, coțofene, fazani). În zona cu dealuri viețuiesc rozătoarele 
(iepurii, ţistarii, veverițele). Apele curgătoare şi stătătoare dispun de o 
bogată faună ihtiologică: crapul, carasul, ştiuca, şalăul, somnul, plăti- 

ca, baboiul. În lunca Prutului, cu numeroase lacuri, bălți şi iezere, şi-au 
găsit habitatul păsările de apă: barza albă, stârcul, lişița, bâtlanul, rața 
(mare, mică şi sură), pelicanul, lebăda. 

Istorie. Descoperirile arheologice atestă prezența omului pe 
aceste meleaguri încă din timpul comunei primitive. Vestigiile trecutului 
datează din Neolitic până în Evul Mediu. Reminiscenţe ale unei stră- 
vechi prezenţe umane (sec. VII-III î. Hr.) au fost depistate în localităţile 
Cahul, Crihana Veche, Cucoara, Giurgiuleşti, Manta, Zârneşti ş.a. (Ar- 
năut, Vestigii, p. 196-279). Urme ale geto-dacilor s-au păstrat în întreg 
spațiul carpato-danubiano-pontic. Teritoriul Moldovei de Sud a făcut 
parte din regatul getic condus de Burebista (82-44 î. Hr.). 

În sec. II-I î. Hr., pe un vast teritoriu, de la munţii Balcani, Carpaţii 
Apuseni şi Tisa superioară până la Bugul de Sud şi Marea Neagră, se 
formase o civilizaţie geto-dacică unitară. Locuitorii băştinaşi populau 
regiunile colinare şi de câmpie, utilizând pământurile roditoare pentru 
culturile agricole şi creşterea vitelor. Cele mai multe aşezări se aflau 
în apropierea râurilor şi lacurilor, aici apa servindu-le pentru irigații şi 
treburi gospodăreşti. Aşezări mari, de tip orăşenesc, erau puţine, însă 
populaţia întreținea legături comerciale cu orăşenii din vechile colonii 
greceşti nord-pontice şi din oraşele romane de mai târziu. 

Teritoriul de la gurile Dunării a făcut parte şi din regatul geto-dacic 
al lui Decebal (87-100). După cucerirea Daciei de către romani acest 
teritoriu intră în componenţa provinciei romane Moesia Inferioară. Aici, 
ca şi în întreaga Dacie romană, a avut loc romanizarea populaţiei băş- 
tinaşe, cunoscută din sursele vechi cu denumirea de carpi. Aceştia 
continuau să se ocupe cu agricultura, creşterea vitelor, meşteşugăritul. 
În oraşele romane, în schimbul produselor agricole, ei procurau unelte 
de muncă, obiecte de uz casnic. În localităţile rurale, printre geto-daci, 
se aşezau cu traiul şi colonişti romani. Pentru a comunica cu autorități- 
le locale şi cu cetăţenii romani, populaţia geto-dacică a fost nevoită să 
înveţe limba latină. Un rol important în procesul romanizării l-au avut 
armata şi propagarea creştinismului, care se efectua în limba latină. Cu 
populaţia rurală comunicau în latină administratorii, preoţii, negustorii, 
meseriaşii. Pe teritoriul unor sate din raionul Cahul s-au găsit obiecte 
de cult (statuete, cruciulițe etc.). Deci, odată cu limba, geto-dacii au 
preluat de la romani şi unele tradiţii, obiceiuri, credinţa. 

Din perioada dominaţiei romanilor în nordul Dunării de Jos datea- 
ză valurile de pământ cu şanţuri adânci, construite în scopul apărării 

regiunilor din afara hotarelor Daciei, împotriva carpilor şi triburilor no- 
made, care atacau Imperiul Roman dinspre nord şi nord-est. Unul dintre 
ele, fiind aproape de Dunăre, începe de la Loenşteni (România), trece 
Prutul pe la Vadul lui Isac (raionul Cahul) şi se termină pe malul de vest 
al lacului Sasâc (reg. Odesa, Ucraina). Aceste valuri au fost atribuite 
ipotetic împăratului Traian (98-117), cuceritorul Daciei, fiind denumite 
Valurile lui Traian. Un alt val — Valul lui Traian de Sus, spre deosebire 
de Valul lui Traian de Jos - începe de la Prut, de lângă oraşul Leova, şi 
se termină la Nistru, lângă satul Chițcani. Pe partea stângă a Prutului, 
de la Giurgiuleşti până aproape de Ungheni, a existat un al treilea val 
de apărare, despre care ne amintesc astăzi numele unor locuri ce re- 
prezintă fragmente din străvechile fortificaţii: Pe Cetate (Giurgiuleşti), 
Şanţurile (Cahul), Valul 
(Chircani), Valul lui Traian 
(Goteşti). 

Cercetările arheolo- 
gice efectuate în această 
regiune probează exis- 
tența multor aşezări se- 
dentare ale populaţiei au- 
tohtone pe tot parcursul 
mileniului întâi. Numele 
lor nu sunt cunoscute 
pentru că nu s-au păstrat 
documente din acele vre- 
muri îndepărtate. Doar 
denumirile localităților mari (oraşe, cetăți) au rămas memorabile peste 
veacuri: Cetatea Albă (derivată prin traducere din grecescul Asprocas- 
tron „Cetatea Albă”, ca şi slav. Bialograd, germ. Weissenberg), Lycos- 
tomo, devenit ulterior Chilia. Mai mult, majoritatea lor au fost distruse 
în timpul invaziei triburilor nomade, acestea fiind destul de frecvente 
şi deosebit de năprasnice. Pe aici şi-au făcut loc spre apus, prin ste- 
pele Bugeacului şi Câmpia Dunării, goții, hunii, avarii, protobulgarii, 
care mai târziu au fost urmaţi de pecenegi, uzi, cumani, tătarii mongoli. 
Unii s-au aflat doar în trecere pe aceste locuri, alții au poposit vreme 
îndelungată sau au rămas pentru totdeauna, fiind, în cele din urmă, 
asimilați de populaţia băştinaşă. 

Sursele istorice medievale ne furnizează date şi informaţii bogate şi 

variate asupra zonei cercetate. În prima jumătate a sec. al XIV-lea, Ba- 
sarab | (1310-1352), întemeietorul Ţării Româneşti, extinde granițele de 
est ale statului până la gurile Dunării. De aici denumirea de Basarabia a 
părții de sud a teritoriului dintre Prut şi Nistru. Mai târziu, această regiune 
intră în componenţa statului feudal Țara Moldovei. Alexandru cel Bun se 
declară domn al Moldovei (1400-1432) „de la Munte până la Dunăre şi 
Mare”. Pe atunci o parte a pământurilor alcătuiau proprietatea funciară a 
statului, iar altă parte — a mănăstirilor şi țăranilor liberi. 

Până în zilele noastre s-au păstrat multe hrisoave domneşti care 
atestă apartenenţa acestor proprietăţi. Unele din ele reprezintă documen- 
te de donaţie sau de confirmare a ocinelor, altele sunt acte de cumpărare- 
vânzare a moşiilor şi satelor. Astfel, la 13 iunie 1436, Ilie şi Ştefan voievozi 
dăruiesc lui Mihail Stângaciu mai multe sate, printre care şi „la Chegheci, 
pe pârâul Fântânilor unde a fost Oană Albu şi, mai sus, Mănești, şi, la 
Chegheci, locurile din pustie mai jos de Prun, la Fântâna Păducelului, şi, 
mai jos, Fântâna Mare... ca să-i fie lui uric, cu dreptul scris de noi mai sus, 
lui şi copiilor lui, şi nepoților şi strănepoțţilor... şi întregului lor neam, neclintit 
niciodată, în veci. lar hotarul acestor sate să fie cu toate hotarele lor vechi, 
pe unde au folosit din veac” (DRH, A, Moldova, veac. XIV-XV, vol. |, p.210- 
212). Aceiaşi voievozi dăruiesc lui Cristea Negrul şi fratelui său Giurgiu un 
iazăr pe Prut, anume lazărul Cerlenul” (nume tradus în slavoneşte după 
cel original Roşu; Ibidem, p. 242). Un alt iezer pe Prut, Blişceatul, adică 
Gemenele, „cu toate gârlele sale, şi, la Chigheci, o prisacă, anume Prisa- 
ca lui Brumar, cu poiană” este dăruit de Ştefan voievod mănăstirii Moldo- 
vița la 11 februarie 1447 (Ibidem, p. 385). 

În 1502 iulie 2, Ştefan cel Mare donează mănăstirii Putna mai 
multe sate, moşii şi părți de moşii din preajma Prutului: iezerul Cer- 
lenul (Roşu — n.n.), satul Balinteşti şi cu seliştea lui Manea, în gura 
Frumuşiței, cumpărat de la nepoții lui Cristea Negru, cu 500 de zloți 
tătăreşti; satele Fărceni, pe Frumoasa, din jos de Troian, Şcheia de la 
gura Frumoassei, Fântâna Măceşul, din capătul de jos al iezerului Cer- 
lenul (Roşu), cumpărate de la Neagoe logofăt cu 330 de zloți tătăreşti; 
o bucată de loc din hotarul Boiştii, ce se află mai jos de gura Boiştii; 
satul unde a fost Fălcin, pe Frumuşiţa, mai jos de Andrieş, cumpărat de 
la nepoții lui Duma Mădoiul cu 100 de zloți tătăreşti. 

Toponimie. În documentele din sec. XV-XVII, pe valea Prutului, 
precum şi în regiunile apropiate din estul acestui râu sunt menţionate 
numeroase sate, majoritatea cu nume româneşti: Mănești, lângă Zâr- 

neşti (1436), Oană Albu, lângă Zârneşti (unde a fost ~, 1436), Rentea, 
lângă Zârneşti (1459), Sângureni, lângă Larga Nouă (1473), Zerneşti 
(Zârneşti, 1494), Leugşteni (1495), Balinteşti, lângă Roşu (1502), Făr- 
ceni, lângă or. Cahul (1502), Măaoieşti, lângă Roşu (1502), Plopul, lân- 
gă Roşu (1502), Oană Lărjanu, lângă Chircani (unde a fost casa lui ~, 
1507), Trifeşti, lângă Văleni (1520), Tomeşti, lângă Tartaul de Salcie 
(1529), Gocimăneşti, lângă Roşu (1548) ş.a. 

Şi microtoponimia este prezentă în documentele vremii: Prisaca lui 
Brumar, lângă Larga Nouă (1447), Movila cea Mare, lângă Cotihana de 
azi (1425), Covurlui, lac la Dunăre, unit cu lacul Cahul (1445), Gemene- 
le, iezere în lunca Prutului, lângă Larga Nouă (1447), Seliştea lui Grad, 
la obârşia văii Crihana (1441), Ilp, lac (Ialpug, 1448), Pârâul Fântânilor, 
lângă Roşu (1436), Gârla lui Andrieş, lângă Roşu (1459), Bogata, baltă 
şi gârlă, lângă Zârneşti (1459), Poiana lui Brumar, lângă Larga Nouă 
(1473), Larga, râu, afluent al Prutului la Chircani (1469), Pruteţ, gârlă în 
lunca Prutului, lângă Roşu (1459), Suha, pârâu, afluent al Largăi (1473), 
Boiştea, gârlă în lunca Prutului, lângă Roşu (1502), Cărhana, gârlă şi 
vale, la Crihana Veche (1502), Frumoasa, râuleț pe teritoriul or. Cahul 
(1502), Frumuşița, pârâu, în satul Roşu (1502), Seliştea lui Manea, lângă 
Roşu (1502-1503), Rentea, gârlă în lunca Prutului, lângă Roşu (1502), 
Roşu (Cerlenul), iezer, lângă satul Roşu (1502,1503), Tâlharu, gârlă lân- 
gă Roşu (1502), Troian, val de pământ, lângă or. Cahul (1502), Valea 
lui Stravici, lângă Crihana Veche (1502), Valea Neagului, lângă Roşu 
(1502), Zancea, gârlă în lunca Prutului, lângă Roşu (1502) ş.a. 

Multe dintre aceste nume de locuri şi localități apar menţionate şi în 
documentele de mai târziu (sec. XVI-XVIII), la cele vechi adăugându-se 
numeroase alte toponime româneşti, care probează în această regiune 
o continuă viaţă sedentară a populaţiei băştinaşe: Bălacea, gârlă (1609), 
Becheni, selişte (1608), Beleu, lac (1518), Becile, iezere (1520), Bogatul, 
iezer şi grind (1513, 1560), Brițcani, sat pe Prut (1548), Bubuiogi, sat pe 
Cahul (1518, 1554), Buhuşeni, sat pe Salcia Mică (1560), Bursucul, gâr- 
lă lângă lacul Beleu (1543, 1568), Capul Dumbrăvii, nelocalizat (1548), 
Cicicani, lângă Tătăreşti (1610), Faur, sat lângă Tartaul de Salcie (1548), 
Fântâna Nucului, pe Salcia Mică (1548), Giurgiuleşti, sat la gura Prutului 
(1593), Gurbăneşti, nelocalizat (1624), Hlabnic, lac lângă Roşu (1502, 
1529), Maluri, loc pe Salcia Mică (1529, 1560), Păcurăreşti, sat la gura 
Largăi (1604), Răduroasa, pârâu la lalpug (1527, 1554), Scărişoara, ie- 
zercan în lunca Prutului (sec. XVI-XVII), Săliştea, sat pe Prut (1543), 

Şipote, izvoare lângă lacul Beleu (sec. XVI-XVII), Topileana, gârlă lângă 
lacul Beleu (1520, 1568), Țăpeni, sat pe Ialpug (sec. XVII), Urecheşti, 
sat pe Cahul (1617), Vadul Trifeştilor, la Prut (1520, 1546), Vidra, gârlă 
lângă lacul Beleu (1543, 1568), Vlădeşti, sat la Prut (1604), Zubrea, sat 
unde a fost Zubrea, lângă Roşu (1425) ş.a. 

Unele dintre locurile şi localităţile acestea şi-au pierdut denumi- 
rea: fie că au fost redenumite, fie că au dispărut înseşi obiectele geo- 
grafice respective, însă foarte multe din ele şi-au păstrat numele peste 
veacuri, acestea aflându-se în circulaţie până în zilele noastre: Ren- 
tea, Zârneşti, Boiştea, Gemenele, Andrieş (Andruşu), Bogata (Boga- 
tu), Larga, Cărhana (Crihana), Frumoasa, Roşu, Zancea, Bălacea, Be- 
leu, Bubuiogi, Bursucul, Giurgiuleşti, Vidra (Hidra, Hidrariu) ş.a. Este şi 
aceasta o dovadă a permanenţei şi continuității în timp a unei populații 
sedentare româneşti în sud-vestul Basarabiei. 

Populaţia locală a cunoscut dezastrul invaziilor străine, distrugeri- 
le pricinuite de crâncenele războaie cu turcii şi tătarii. În sec. al XV-lea, 
pentru a cuceri cetăţile Chilia şi Cetatea Albă, turcii trec de mai multe 
ori Dunărea şi Prutul, dar adesea se văd nevoiţi să se retragă sub 
presiunea oştirilor moldovene. După căderea fortărețelor sudice osma- 
nii pun stăpânire şi pe regiunile din împrejurime, localnicii fiind supuşi 
unor dăjdii şi biruri grele. În 1486, în luptele de la Catlabug şi Şcheia 
oastea lui Ştefan cel Mare obţine victorii asupra fortărețelor otomane 
(Chirtoagă, TC, p. 193). În aprilie 1547, în războiul antiotoman, loan- 
Vodă cel Viteaz, trădat de boieri şi de cazacii ucraineni, pierde bătălia 
de la Roşcani, lângă Cahul, fiind ucis apoi de turci. 

Pe atunci, stepele Bugeacului erau invadate de hoardele tăta- 
rilor nohaici. lată ce scrie în legătură cu aceasta Dimitrie Cantemir: 
„Bugeacul s-a dat ca loc de aşezare tătarilor nogaici, dintre care unii 
se numesc tătari din Bugeac, ceilalţi tătari din Bielgorod. Căci pe la 
anul...1568, la porunca lui Selim al II-lea, când hanul tătarilor încerca 
să lege Donul cu Volga, mai mult de treizeci de familii de tătari no- 
gaici... s-au dus în Crimeea cu toţi ai lor. Dar, fiind aceasta prea mică 
pentru ai cuprinde pe toţi, li s-au dat alte locuri de aşezare în câmpia 
Bugeacului” (Cantemir, DM, p. 29). 

La început tătarii, fiind puţini, s-au aşezat în regiunea Akkermanu- 
lui şi de-a lungul țţărmurilor Mării Negre. Mai târziu însă, când de peste 
Nistru au început să se reverse valuri noi şi noi de tătari, sultanul tur- 
cesc le dădu pentru locuire şi restul Bugeacului. Înmulţindu-se, nohaicii 

nu s-au mulțumit doar cu locurile de stepă, ei s-au răspândit spre apus, 
până dincolo de râul lalpug. Din acele timpuri îşi trag originea unele 
sate din cuprinsul actualului raion Cahul: Badicu, Baurci, Chioselia, 
Taraclia, Tartaul ş.a. Iniţial, în limba de origine, numele lor circulau cu 
alte forme: Badâk, Kioseli, Taraklî, Tartuulu. Ulterior toponimele străine 
au fost adaptate fonetic la legităţile limbii române. 

După războiul ruso-turc din 1806-1812 tătarii au fost evacuați în 
Crimeea şi stepele Donului, iar turcii — izgoniți de pe teritoriul Moldovei. 
Basarabia este alipită la Rusia. Autorităţile țariste declară pământurile 
libere din Bugeac drept proprietate a statului. Curând, aici sunt aşezaţi 
bejenari bulgari şi găgăuzi veniţi de peste Dunăre, precum şi țărani ruşi 
şi ucraineni, strămutați din guberniile apusene ruseşti. După 1814 iau 
fiinţă primele colonii germane, care, spre sfârşitul sec. al XIX-lea şi la 
începutul sec. al XX-lea, prin reformele agrare din 1868 şi 1906-1912, 
pun temeliile noilor aşezări de colonişti nemți. În timpul reformei agrare 
din anii 1918-1924, efectuată de instituția de stat „Casa noastră”, iau 
fiinţă aici mai multe sate, între care: Frumuşica, Cuciurgoaia (azi Spi- 
coasa), Trifeştii Noi, Tudoreşti ş.a. 

Mihai CIMPOI 


IUBIREA 
___ ŞITRISTEȚEA 
IN ECUAȚII LIRICE 


lanoş Turcanu este esențialmente un neoromantic dublat de un 
neoimpresionist, care pune în trăire şi în privire pasionalitate şi ar- 
doare, văzând totul în lumini şi umbre. Structura versului e simplă şi 
punctiformă, fiind supusă pulsaţiei, reacției sufleteşti de moment, stră- 
luminării de culori. Momentele şi „întâmplările” naturii sunt momentele 
şi „întâmplările” inimii, în acest sens ne spune că a inventat un inimo- 
metru, ca o altă „unitate subdivizionară” („...doar cu timpul înţelegi / că 
toate în lume, mari sau mici, se măsoară cu inima”). 

Structural e, prin urmare, un bicord care asociază discret bu- 
curia senină a iluminărilor cu tristețea mohorâtă a pătrunderii ful- 
gerătoare a esențelor. E un hedonist rezervat, care ne propune 
idile de dragoste uşor sau intens senzualizate şi marcate de o ten- 
tă melancolică ce survine ca o poantă epigramatică. Instantaneele 
„inimometrice” alternează „sistolele” şi „diastolele”, prezentându-ne 
o cardiogramă sentimentală variată. 

În apele translucide ale luminii estivale se strecoară tristețile au- 
tumnale, amintirea şi uitarea. Momentul plenar al iubirii se „îndepăr- 
tează”, devine evanescent. lubirea şi tristeţea sunt puse într-o ecuație, 
într-o cumpănă ce balansează permanent ca la Bacovia: „lubita mea 
cu buze-amare, / tu eşti de-acum / numai o depărtare. // Undeva, / lân- 

gă o graniţă imaginară, / s-a înecat iubirea, / în apa luminii de vară, / 
doar visul subţire, / ca firul de iarbă, / ghilotinează trecutul, / precum o 
salbă // Prin salcâmi mai ard / vechi felinare, / dar treptat se vor stin- 
ge, / ca o suflare. // Eşti de acum / numai o depărtare, / iubita mea cu 
buze amare” (Depărtare). 

Miniaturalul este stihia lui lanoş Turcanu, marca sa individuală, 
versul luând ființă dintr-o trăsătură grațios creionată, dintr-o tuşă co- 
loristică, dintr-o dispoziţie ludică sau dintr-o formulare aforistică. Este 
firesc ca să cultive „micul poem”, crochiul, schița pastelistă, instanta- 
neul liric sentimentalizat: „Octombrie. Amiază caldă. / Joc de cuvinte 
şi priviri, / de parcă-o zi spre alta cată, alunecând în amintiri. // Lumini 
şi umbre. Frunze arse. / Un aer miresmat şi dens / Măsuţe triste pe 
terasă, / Fără consumatori ades. // Miniatură de amiază. / Melancolii 
legate nod. / Nu înţeleg ce te-ntristează. / E toamnă doar. Atâta tot” 
(Miniatură). 

Poeziile lui lanoş Ţurcanu sunt expresii condensate ale univer- 
sului mic, restrângându-se adesea la un „nucleu”, la un paradox, 
la un punct nevralgic al trăirii, la o esenţă a lucrurilor constatată 
ad-hoc, la o iluminare interioară sau exterioară, antropomorfizată: 
„Vin toamnele, / fără vreun semn, / ca o boală ascunsă / ce goleşte 
arțarii, / cu faţa galbenă / de lemn / în care se retrag / de ploaie 
carii” (Fără vreun semn); „Admir conturul lunii / zgâriat / de-un fir / 
tremurător / de trestie” (Nocturnă)”; „Inima tresare, / surprinsă de 
poezie / şi de viaţă, / la fel ca orbul / când îi cade / o umbră-ntâm- 
plător / pe față” (Surprindere); „În ochii tăi verzui / de mă afund, / eu 
cred / un pic / în nemurire, / ca marinarii / ce pornesc / spre Sud / 
pentru o lungă amăgire” (Amăgire); „Apoi a venit / amiaza fierbinte / 
cu răsfrângeri de bronz aurit / şi soarele, / ca un copil cuminte, / pe 
coapsele tale / a aţipit” (Litoral); „Timpul s-a retras / asemeni mării / 
lăsând în urmă / un deşert / şi doar speranţa / este încă vie, / ca o 
şopârlă / pitulită în nisip” (Timpul). 

Profesiunea de credinţă a poetului este să învețe a rosti „cuvinte 
simple” ca „zborul unei frunze” („Toată creaţia mea / la atâta / s-ar pu- 
tea limita”), iar biografia sa nu e decât luminare de amintiri într-o ardere 
sufletească, amintiri ce nici nu se prea văd în „zilele sclipitoare”. 

Poetul preferă versul disciplinat şi melodios, având la activ 
multe texte transpuse pe muzică. 

Ştie a se copilări cu gravitate, dialogând cu cei mici prin inter- 

mediul jocului, istorioarei cu haz (Omul cu cap pătrat, Insula Ma- 
dagascar, Cucul cu cucui, Motanul Navigator). Şi în acest domeniu 
excelează prin miniatural, surprinzând întâmplări hazlii cu animale 
sentimentale: „Un hipopotam posac, / Noaptea, a ieşit din lac, / A 
băgat luna în sac / şi a pus-o într-un copac. // Insă nu a fost atent / 
Şi avu un accident: / Luna, când se frânse ramul, / Rău lovi hipopo- 
tamul” (Hipopotamul). 

Este şi autor de aforisme, această înclinaţie spre gnomic fiind mai 
generală şi ținând de „constituţia sa”, de comportamentul său liric. Afo- 
rismele sunt concepute şi ele ca nişte miniaturi, ca nişte iluminări su- 

fleteşti, ca nişte momente de spirit: „De uitare se tem şi mortii”; „ Unde 
se termină cultura, începe ura”; „Produsul finit al gloriei este cenuşa”, 
„Shakespeare a transformat groparii în filosofi”, „La omul rău poarta e 
deschisă de vânt”, „ Dacă ti-au slăbit vederile, nu înseamnă că stelele 
nu mai lucesc”; „Licuricii consideră că lumina le întunecă viaţa”, „ Când 
a născut doina, codrul era îndrăgostit”; „Bucuriile sunt relative. Numai 
tristețea e absolută”; „Orice om are clipe pline de eternitate”. De gene- 
ralităţile inerente îl salvează formula lirică şi umorul. 

lanoş Țurcanu este, înainte de toate, un poet al iubirii, văzând în 
acest sentiment o expresie a deplinătăţii. Versurile erotice sunt pătrun- 
se de o sensibilitate lirică fină care dă măsura adevărată a darului său 
artistic: „E vie-n biata-mi inimă, / iubirea. / Atunci, atunci eu numele / l-am 
săpat în piatră, / i-am scrijelit cu unghiile rupte, / cu tot cu suferinţe, 
gânduri, dor, / ca mai apoi, / drept consolare, / ea cruce să-mi devină 
pe mormânt, / iubirea” (Am ascuns iubirea...). 

lanoş ȚURCANU 


HOȚII 
Vara se declina. 


Prietenul meu Amedeo Carrocci, 

la vila sa din Pontecorvo, 

scăldat în muzica lui Bach, Vivaldi şi Chopin, 
scria o nouă carte — Dragoste şi Moarte. 


leşi în prag, 
Privi lung cerul, privi şi norii, 
ce-i aminteau de oameni atât de depărtați. 


Din casă curgeau sunete de clavecină. 


„Ce zici, Antonio, îl întrebă pe grădinar, 
ce zici de Bach şi de Vivaldi?..” 

„Nişte hoti, signore avocat. 

Sunt nişte hoți adevăraţi! Îi ştiu eu...” 
şi continua să măture frunzele uscate 
ce nu-i spuneau nimic 

de viața pierdută ca un vis. 


Pe uşa casei vechi din Pontecorvo 
ieşiră fără zgomot, fără umbră 
câteva chipuri 

şi toată amiaza se plăsmui 

în jurul unei tristeți 

ce nu purta vreun nume. 

ÎN AŞTEPTARE 


M. 
Când mă gândesc la femeia 
plecată să-mi aducă 
o scoică de mare, 
inima zvâcneşte 
ca pasărea ce s-a lovit 
în zidul unei sticle 
imaginare. 


Când mă gândesc la femeia 
plecată să-mi aducă 

o floare-nălucă, 

dorul meu este 

precum ar fi 

în deşertul fierbinte 

un crenel de ulucă. 


Când mă gândesc la femeia 
plecată să-mi aducă 

o cupă de uitare, 

gândul se retrage 

în casa bătută de vânt 

şi de fosforescente 

tăndări stelare. 


Când mă gândesc la femeia 
pierdută prin ceața de cuvinte, 
tot ce mi-a rămas 

e aşteptarea tristă şi curată, 
ca o floare de câmp 

în amiza fierbinte, 

ca o scoică ce planează lin, 
suspendată 

în golul albastru al mării, 

ca o insomnie 

de care se sparge 

cupa rece-a uitării. 

RĂGAZ 
Venirea şi plecarea... 


În scurtul răgaz dintre ele 
încape o viaţă de om. 


Acum, 

vă rog să-mi spuneţi, 
însă, sincer: 

are vreun rost 

să nu fim fericiţi? 


NASTURE LA BUTONIERĂ 


Mai ştii, poate ar fi trebuit 

Să păstrez amintirile toate 

Şi singurătatea s-o păstrez, ca şi când 
Mă zbat între viaţă şi moarte. 


Poate, poate ar fi trebiut 

Să păstrez chipul tău, fără ură, 
Ca o lumină rămasă pe gând, 
Cu genunchii aduşi la gură. 


Şi să păstrez zâmbetul curat, 
Ce avea un farmec aparte, 
Când valul mării vuind încântat 
Urmărea cum înoţi pe spate. 


Se prea poate că ar fi trebuit 
Să păstrez şi umbrele care, 
Sub caişi înfloriţi, ne-au otrăvit 
Cu o taină înduioşătoare. 


Ah! precis că n-ar fi trebuit 

Să car dintr-o altă eră 
Aduceri-aminte, în soare sclipind, 
Ca un nasture la butonieră. 

SUNT STĂRI 


Sunt stări paradoxale 

Cu gol şi oboseală, 
Când clatini din sandale 
Şi nu prea bagi în seamă 
Secunda care trece, 
Secunda care vine, 

De loc nu-ţi este teamă 
Că vremea-i tot mai rece 
Şi că în clavecine 

E multă, multă toamnă. 


Sunt stări paradoxale 
Cu supărări mocnite, 
Cu lucruri ireale 

Ca-n pâclă adumbrite; 
Prin neorânduiala 

Şi toată trăncăneala 
Cu-nstrăinări de seară 
Şi zumzet de insectă, 
Numai durerea-i clară, 
Profundă şi perfectă. 


* kk 


Ca să te simti 
cât de cât fericit, 
ca să-ți fie 
comod şi bine, 
iartă totul, 

iartă pe toţi — 
afară de tine. 

ŞI TU ERAI... 


Îţi aminteşti 

De ultimul gând dinaintea plecării 
De pe ţărmul gol ca o nălucire, 
Când pe scena fierbinte a mării 
Mai rămăsese atâta iubire? 


Îţi aminteşti 

De pocalul spart în cioburi mărunte 
În sclipătul usturător al dimineții, 
Când credeam că acele minute 
Pot schimba mersul grăbit al vieții? 


Îţi aminteşti?.. 

Un pescăruş se opri pe pietrele sărate. 
Furtuna de vară dansa pe terasă. 
Despărțirea părea departe, departe 

Şi tu erai cea mai frumoasă. 


FĂRĂ A ŞTI 


Fără a şti, 

zilnic murim 

de spaimă, gelozie, 
întuneric... 


Din multe cauze 
câte puţin murim; 
apoi de tot — 
când nu ne mai 
iubim. 

Nicanor BABÂRĂ 
lon CIOCANU 


PREZENȚA UNUI SAVANT ŞI PEDAGOG 
DE VOCAȚIE 


Timpul fuge nemilos şi ne îndepărtează tot mai mult de acel nefast 8 
decembrie 1997, când într-un enigmatic accident de automobil a dispărut — 
la numai 56 de ani — lingvistul, prozatorul, poetul, traducătorul, pedagogul, 
doctor habilitat în filologie, profesor universitar, şef al Catedrei de Filologie 
Franceză la Universitatea de Stat din Moldova, Victor Banaru. El nu mai intră 
în aulele universitare cu zâmbetul pe buze şi cu cunoştinţele enciclopedice 
în materie de lingvistică generală, romanică, română şi franceză, prin care 
se făcuse apreciat de studenți şi de colegii profesori. E un noroc al nostru, 
al tuturor celor rămaşi în viață, că savantul a reuşit să editeze o seamă de 
cărți a căror valoare nu păleşte odată cu trecerea anilor: Schițe asupra te- 
oriei predicativității (1973), Tipurile de predicaţie în limba franceză (1980), 
Sintaxa franceză (în colaborare, 1983) ş.a. Mii de tineri studioşi şi numeroşi 
specialişti în lingvistica generală şi cea contrastivă, în semantica sintactică, 
în teoria textului, în fonetica pragmatică şi în alte branşe concrete ale ştiinţei 
limbii beneficiază şi în prezent de informaţiile şi de interpretările pe care le 
conţin lucrările lui. 

Or, Victor Banaru (născut la 24 septembrie 1941 în satul Grinăuţi-Raia, 
judeţul Hotin) a fost un slujitor harnic, devotat şi dezinteresat al limbilor 
română şi franceză, activând în calitate de membru al Consiliului regional 
specializat pentru susţinerea tezelor de doctor în limbi străine din Mensk 
şi al Consiliului regional specializat pentru susținerea tezelor de doctor şi 
doctor habilitat (specialitatea — limba română) de pe lângă Academia de Şti- 
ințe din Moldova, vicepreşedinte al Consiliului ştiinţific specializat pentru 
susţinerea tezelor de doctor şi de doctor habilitat în lingvistica generală, 
contrastivă şi în limbi romanice de la Universitatea de Stat din Moldova. 
În 1997 Victor Banaru devine membru titular al comunității ţărilor francofo- 
ne şi fondator al Asociaţiei Profesorilor de Limba Franceză din Moldova. El 
a participat la Congresul Internaţional al Federaţiei Internaționale a Ţărilor 
Francofone, care şi-a ţinut lucrările la Tokyo. 

Spirit meditativ, dublat de o inteligenţă fină, Victor Banaru a publicat 
mai mult de 150 de lucrări ştiinţifice, a condus 16 teze de doctor şi 2 de doc- 
tor habilitat, a fost referent oficial la 26 teze de doctor şi la 4 teze de doctor 
habilitat, a prezentat referate şi comunicări la diferite conferinţe şi simpozi- 
oane desfăşurate la laşi, Moscova, Kiev, Sankt-Petersburg, Bacu, Erevan, 
Tbilisi, Lauzanne, Grenoble, a participat la Congresele Academiei Româno- 
Americane de Ştiinţe şi Arte. 

in prezent numele lui Victor Banaru îl poartă Biblioteca Facultăţii de 
Limbi şi Literaturi Străine a Universității de Stat din Moldova. 

În semn de înaltă apreciere a activităţii distinsului lingvist şi pedagog, 
la 20-21 octombrie (2006) şi-a ţinut lucrările cea de-a doua ediție a Coloc- 

viului Internaţional „Conexiuni şi perspective în filologia contemporană”, 
dedicat memoriei lui Victor Banaru (prima ediție a avut loc în 2001). S-a 
discutat — în cadrul a 9 ateliere specializate — despre diverse probleme de 
morfosintactică şi semantică dinamică: versiune sincronică şi diacronică, 
despre dimensiunea semantico-pragmatică a discursului, despre stilistica şi 
poetica limbilor română, franceză, italiană etc. şi despre alte aspecte impor- 
tante ale ştiinţei lingvistice şi didacticii limbilor străine. In afară de savanți 
de seamă din republică, dintre care îi amintim aici pe acad. Silviu Berejan, pe 
membrul corespondent al Academiei de Ştiinţe din Moldova Anatol Ciobanu, 
pe cunoscuții profesori Elena Prus, lon Dumbrăveanu, Sergiu Pavlicencu, 
Alexandru Burlacu, la Colocviu au sosit şi au prezentat referate Catherine 
Kerbart-Orecchioni, invitată de onoare din Lyon (Franţa), Michele Chartier 
(Lyon, Franţa), Estelle Variot (Aix-en-Provence, Franţa), savanți şi pedagogi 
din Harkov (Ucraina), din Bucureşti, Suceava, Galați, Bacău, Alba lulia (Ro- 
mânia). În multe comunicări a fost menţionată valoarea moştenirii ştiinţifice 
şi a celei literare lăsate urmaşilor de regretatul savant şi pedagog. 

In continuarea acțiunii de actualizare a diverselor probleme ale ştiin- 
tei lingvistice, abordate de Victor Banaru, considerăm de un real interes 
ştiinţific şi de o netăgăduită importanţă practică tezele referatelor şi co- 
municărilor prezentate de neuitatul nostru prieten şi coleg la conferințele 
ştiinţifice anuale ale corpului didactic, publicate de Universitatea de Stat 
din Moldova în 1991, 1992, 1994, 1995 şi, respectiv, 1996. În toate se simte 
atmosfera de largă descătuşare a spiritului ştiinţific, specifică acelui timp, 
cutezanţa savantului patriot, perspicacitatea cugetării lui filozofice şi filo- 
logice. Chiar unele exagerări care se strecoară în textele lui sunt semne 
vii ale anilor respectivi. | le propunem publicului cititor fără vreo ingerință 
care ar putea dăuna integrităţii tezelor publicate sau imaginii savantului şi 
pedagogului comemorat — de cugetător îndrăzneț şi de promotor al unor 
adevăruri ştiinţifice importante în domeniul ştiinţei lingvistice. 


Victor BANARU rea imanentă a relaţiilor interet- 

nice şi deci nici „Revoluţia din 

Octombrie”, nici proclamarea 

LIMBA CA „U.R.S.S.” nu au adus libertate 
INSTRUMENT POLITIC popoarelor aservite de către Ru- 
sia, ultima continuând să rămâ- 

Ca atare Uniunea Sovieti-  Nă O închisoare-imperiu, doar cu 

că n-a existat. N-a existat mai altă denumire. Or, în toate im- 
întâi ca conştiinţă naţional-sta- periile limba cuceritorilor a fost şi 
tală unică, date fiind ponderea este unul din mijloacele de bază 
şi diversitatea funcţiilor limbii de constrângere care are drept 
ruse dominante şi ale limbilor Scop final distrugerea popoare- 
popoarelor subjugate. Trecerea lor subjugate ca entități etnice 
la o altă formă de organizare Şi, în primul rând, a limbilor lor — 
socială nu înseamnă schimba-  Purtători esențiali ai patrimoniu- 

lui naţional. Şi dacă în imperiile 
precedente (inclusiv în cel țarist) 
politica de constrângere lingvis- 
tică se elabora şi se aplica doar 
la nivelul deţinătorilor de putere 
spre a cobori în masele popula- 
re şi a fi realizată, pe parcursul 
secolelor, dar nu întotdeauna 
cu succes, atunci în cel „socia- 
list” ea este concepută odată cu 
„Revoluţia din Octombrie” şi prin 
realizarea ulterioară a aşa-zisei 
politici naţionale leniniste pe larg 
profesionalizată şi accelerată. În 
acelaşi timp, aprecierea valorilor 
generale, inclusiv a limbii, este 
coborâtă la nivelul individului 
incult, dar situat pe poziţii de 
clasă. Urmează nu numai dis- 
trugerea treptată a potenţialului 
intelectual şi creator, ideologi- 
zarea şi devalorizarea ştiinţei şi 
culturii, abrutizarea societăţii, ci 
şi formarea pe scară largă a unui 
tip nou de mentalitate: monistă 
şi exclusivă. Internaţionalismul 
unilateral şi monolingvismul sunt 
ridicate la nivelul de politică de 
stat, iar promovarea ei forțată 
trebuia să ducă la dispreţ faptic, 
la ură socială faţă de tot ce nu e 
rusesc şi, prin mancurtizare ma- 
sivă, la amestec de limbi, de cul- 
turi, pe larg, de etnii şi, în fine, 
la dispariţia lor. Din sânul naţiei 
dominante se desprinde o cas- 
tă de misionari privilegiați care 
nu-şi pot imagina viața decât în 
mediu ne-rus şi care în situație 
de fierbere preferă exodul în 


străinătate întoarcerii în patrie. 
Atât misionarismul şovin, cât şi 
mancurtismul sau rusofobia ca 
reacţii naturale nu sunt decât 
consecinţe nefaste ale uneia din 
bolile omenirii, ce poartă numele 
de socialism în acţiune. 


LIMBĂ 
ŞI PROCES 
ETNOSOCIAL 


Fiind cauză şi bază a etniei 
ca grup uman fundamental, prin 
geneză, evoluţie, funcţionare şi 
stare, limba reflectă întocmai 
procesele etnosociale în confor- 
mitate cu intensitatea şi durata 
lor. Lexicul, sistemele sonore şi 
prozodice sunt mijloace de re- 
flectare spontană şi explicită, în 
timp ce schimbările gramatica- 
le sunt lente şi latente. Politica 
lingvistică şi cea etnică (naţio- 
nală) sunt doar două părţi ale 
aceleiaşi monede. Ritmul lent 
al schimbărilor etnice şi lingvis- 
tice denotă aspectul lor natural, 
iar spontaneitatea atestă bruta- 
litatea lor revoluţionară şi forța- 
tă. Pot fi citate ca exemplu (1) 
contopirea etniei şi limbii latine 
cu alte etnii şi limbi, din care au 
rezultat etniile şi limbile romani- 
ce, dar pe parcurs de secole, şi 
(2) contopirea etniilor şi limbilor 
minoritare cu cea dominantă în 
imperiul ruso-sovietic şi tendința 
spre dispariţie ori chiar dispari- 

ţia primelor pe parcurs de numai 
câteva decenii („carelo”-fina, de 
pildă). În primul caz observăm 
simbioza, apoi amalgamarea 
treptată a două elemente, deşi 
cu anumite tendinţe determinate 
de gradul de dezvoltare al cul- 
turii şi civilizaţiei etniilor convie- 
țuitoare. În cel de-al doilea caz 
atestăm devalorizarea şi defunc- 
ționalizarea numai a unei etnii 
cu pierderea tuturor atributelor 
de bază (limbă, folclor, mitolo- 
gie, cultură, istorie, civilizaţie ori, 
pe scurt, a memoriei sociale). 
Din mijloc de comunicare, limba 
etniei dominante se transformă 
în instrument de oprimare şi de 
distrugere a etniei asuprite, căci 
a distruge limba înseamnă a dis- 
truge etnia şi viceversa. Limba 
etniei dominante îşi pierde func- 
tia  comunicativă,  dându-i-se 
preferință şi preponderență celei 
informative, iar mancurtizarea 
etniei dominate este ridicată la 
nivel de politică de stat, comu- 
nicarea morală ancestrală deve- 
nind nulă, contând doar descen- 
denţa fiziologică, iar minciuna 
devenind o trăsătură imanentă a 
comunicării individuale interetni- 
ce. În planul politicii naţionale şi 
lingvistice şi prin prisma corela- 
tiei filozofice obiectiv / subiectiv, 
a opoziţiei logice adevărat / ne- 
adevărat şi a celei psihologice 
sincer / nesincer rusa a devenit 
limba cea mai mincinoasă. 


FUNCȚIILE LIMBII 


Limba naturală ca sistem 
se află în perpetuă corelaţie şi / 
ori interacţiune, încă de la ge- 
neză, cu toate sistemele acce- 
sibile curiozităţii umane, de la 
cea mai elementară (molecula, 
să zicem convenţional) până la 
cea mai complexă (cosmosul, 
de exemplu), pentru unele ea 
fiind, separat ori concomitent, 
sursă (lingvistică, gnoseologie, 
sistemele etice), rezultat (lingvis- 
tică, cultură, sistemele estetice), 
obiect (lingvistică, logică, psiho- 
logie), indiciu (lingvistică, cultură, 
stat), instrument (toate domeni- 
ile activităţii umane, ele având 
la bază un sistem imanent con- 
ceptual, de conţinut, afectiv etc.). 
Determinarea corelaţiei şi / ori 
interacțiunii duce iminent la sta- 
bilirea anumitor funcţii, unice ori 
suprapuse. Funcţiile limbii nu ar 
trebui reduse la una (în marxism: 
comunicativă), la trei (în şcoala 
funcţională franceză: comunica- 
tivă, de exprimare, estetică) şi 
nici la şase (la R. Jakobson: re- 
ferenţială, expresivă, conotativă, 
fatică, metalinguală, poetică), ele 
reflectând doar un aspect-dome- 
niu de funcţionare, o concepție, 
un moment subiectiv. Nici sco- 
pul meu nu e de a face inventa- 
rul definitiv al funcțiilor limbii, el 
putând fi finalizat, consider eu, 

doar după determinarea nomen- 
clatorului tipizat al tuturor activi- 
tăţilor umane, al specialităţilor şi 
specializărilor deja cunoscute, 
dar şi al celor de abia intuite, ce 
vor apărea pe partea-viitor a axei 
timpului. Voi face doar o modes- 
tă încercare de specificare şi ie- 
rarhizare a funcţiilor de bază ale 
limbii, plecând de la opoziţia pri- 
mar /neprimar şi ținând cont de 
orientarea vectorului individual 2 
social. 

1. Funcţia primară ar fi, 
după mine, cea formativă, lim- 
ba servind ca mijloc inerent de 
funcţionare a gândirii, fapt ce se 
manifestă prin izomorfismul func- 
tional al formelor de gândire şi al 
formelor gramaticale: noţiune 2 
cuvânt; judecată, concluzie 2 
propoziție. 

2. Ar urma funcţia de expri- 
mare (materializare) a conţinutu- 
lui formelor de gândire, a carac- 
teristicilor şi a raporturilor dintre 
ele prin forme de limbă. 

3. Funcţia comunicativă, re- 
alizată prin codificarea, decodifi- 
carea şi socializarea acestui con- 
ținut. 

4. Urmează funcţia apelati- 
vă, care se datorează orientării 
acestui conţinut către un anumit 
ori anumiţi vorbitori(i). 

5. Funcţia fatică se determi- 
nă prin contactul pre-, post- şi / 
ori intercomunicativ între adre- 
sant şi adresat. 

6. Funcţia expresivă decur- 


ge din reflectarea stării-intenții 
emotiv-afective a vorbitorului. 

7. Funcţia pragmatică se 
determină prin efectul comunică- 
rii şi al reacției la ea. 

8. Funcţia denotativă (refe- 
renţială, reprezentativă) pentru 
cazul când conţinutul limbii e re- 
orientat către obiectul vorbirii, ul- 
timul fiind de ordin material sau 
de natură ideală. Structura, ca şi 
alte caracteristici, ţine de dome- 
niul conţinutului, şi nu al formei 
ca atare. În cazul dat denotarea 
(referența) devine bază pentru 
înțelegere. 

9. Funcţia de reflectare re- 
zultă din inversarea sensului 
vectorului: conţinutul realității — 
conținutul limbii. 

10. Reflectarea conţinutului 
realităţii face ca limba să devină 
un stoc de informaţie, de unde şi 
funcţia informativ-acumulativă. 

11. În calitatea sa de pur- 
tător de informaţie limba devine 
sursă şi instrument al cunoaşterii 
şi deci îndeplineşte o funcţie in- 
strumental-cognitivă. 

12. Dat fiind faptul că gân- 
direa, cunoaşterea, exprimarea 
şi comunicarea cu toate atribu- 
tele ei sunt socialmente motivate 
(chiar şi în cazul personificării şi 
comunicării cu sine însuşi), func- 
tiile limbii pot fi reduse la funcţia 
social-constructivă, ea reflectând 
aptitudinea limbii de a forma gru- 
puri sociale mici şi mari (pătură 
socială, etnie, stat etc.). 

13. În cazul vectorului in- 
versat limbajele specializate, di- 
alectele etc. servesc pentru a di- 
ferenţia grupurile sociale şi deci 
suntem în prezenţa funcţiei spe- 
cificatorii a limbii. 

14. Ar putea urma funcţiile 
indicatorii ale limbii: (14) estetică, 
(15) poetică, (16) biologică, (17) 
filozofică, (18) metalinguală şi tot 
aşa până la infinit. Deşi inven- 
tarierea funcţiilor nu este scopul 
meu final, menţionez totuşi că 
plenitudinea funcţională a limbii 
este condiţia viabilităţii ei. 


NIVELURI 
DE COMUNICARE 


Comunicarea nu poate fi 
redusă la nivel de grup uman. 
Ca atare ea depăşeşte socialul 
deja prin faptul de a nu fi decât 
unul din procesele şi rezultatele 
interacțiunii sistemelor realului, 
condiţionată fiind de starea şi 
compatibilitatea lor, iar natura lor 
fiind relevantă doar pentru tipiza- 
rea mediului, procesului, instru- 
mentului şi rezultatului ultimei. 
Orişice stare poartă un caracter 
imanent ciclic, deci evolutiv, fiind 
energetic acumulativă, impulsivă 
ca manifestare şi selectivă prin a 
percepe / a fi percepută. Şi dacă 
lingvistica a limitat comunicarea 
la limbajul uman, semiotica i-a 
lărgit aria până la impulsul şi per- 


ceperea intenţionată. Ultimele fi- 
ind pur convenţionale, în centrul 
atenţiei este pus semnul cu valo- 
rile lui eventuale, iar realul capă- 
tă pentru adresantul / adresatul 
(care pot fi şi) nesintagmatizați 
dimensiuni cvasiuniversale. Tipi- 
zarea comunicării devine spinoa- 
să din, cel puţin, două motive: (a) 
limita nedefinită dintre noţiunile 
„simptom”, „semn”, „simbol: cân- 
tatul din zori, neintenţionat, al co- 
coşului e simptomatic ca rezultat 
al interacțiunii astrologice şi sim- 
bolice în mitologie, iar co-co-co- 
ul lui, intenţionat, când cheamă 
găinile la masă, e comunicativ; 
(b) teoria comunicării pune pe 
prim plan mijloacele de comuni- 
care, lăsând în umbră conţinutul 
şi natura ei. Să încercăm deci a 
elabora o tipizare a nivelurilor de 
comunicare şi de interacţiune a 
lor, având ca reper instinctul, raţi- 
unea şi sentimentul. 

(1) Comunicarea instinctivă 
(dansul albinelor, comunicarea 
sexuală, inclusiv cea umană) 
este ereditară, deci primară, toa- 
te celelalte fiind derivate şi soci- 
almente motivate. 

(2) Comunicarea raţională 
are, cel puţin, patru subdiviziuni: 
(a) ordinară (lexic fundamental, 
modele gramaticale de bază), 
(b) literară (limbă standardizată), 
(c) specializată (sisteme termino- 
logice), (d) filozofică (categorii). 

(3) Comunicarea afectivă e 
de ordin axiologic şi amalgama- 
tă cu cea raţională, se manifestă 
plenar prin limbajele artistice. 

(4) Comunicarea spiritua- 
lă, de ordin estetic, mixtă şi ea, 
poate forma reflexul fată de ce e 
frumos / urât. 


ETNIE, LIMBĂ, 
POLITICĂ 


Pe tot parcursul istoriei 
sale de „bună vecinătate” cu po- 
poarele adiacente şi de „alipire 
benevolă” a acestora ori, în ter- 
minologia patriarhului Alexii, de 
adunare a pământurilor ruseşti, 
Rusia a dus o politică violentă de 
„de-etnizare” şi de rusificiare ac- 
celerată a popoarelor subjugate. 
Limba rusă devine instrumentul 
de bază în realizarea metodică 
a acestei politici, ea având ca 
suport aşa-zisul „caracter ru- 
sesc” înnăscut, care este, după 
mine, determinat (1) de spiritul 
distructiv al rusului (arhicunoscu- 
ta sa barbarie), (2) de ignoranță 
nu numai ereditară, dar şi voită, 
ba chiar şi cultivată a măsurii şi 
limitelor între a vrea şi a putea 
(rusul ştie numai că vrea), între 
real şi vrut (pentru rus e reală nu- 
mai dorinţa lui), între personal şi 
străin (ce e al tău e şi al meu), 
(3) de insolenţa sa proverbială, 


(4) de intoleranța sa lingvistică 
(se gândeşte omeneşte numai 
ruseşte), (5) de ideea fixă de su- 
premaţie a etnicului rusesc, de 
unicitate irepetabilă şi de măre- 
ție a rusescului. Cultura şi nivelul 
de dezvoltare a civilizaţiei nu se 
află în această politică pe primul 
plan, precum e cazul, de exem- 
plu, pentru Franţa în relaţiile sale 
cu coloniile, ci este doar un para- 
van de paradă. Ideea suprema- 
tiei etnicului rusesc este ridicată 
la nivel de politică de stat, medi- 
atizată şi inoculată prin contagie- 
re tuturor dornicilor de a nu fi ca 
ceilalți. Şovinismul devine normă 
şi face ca limba rusă să devină 
limbă de constrângere naţională, 
limbă de înjosire şi de anihilare a 
etnicului nerusesc, limbă de min- 
ciună şi ipocrizie în comunicarea 
interetnică, limbă a focului şi a 
sabiei, limbă a privilegiilor naţio- 
nale. Rusul e perceput mai întâi 
ca rus şi numai apoi ca om chiar 
şi în teritoriile „pur” ruseşti. Cazu- 
rile în care rusul ştie limba celor 
subjugaţi şi se pătrunde de stimă 
pentru cultura, istoria şi modul lor 
de viaţă sunt considerate drept 
anomalii şi piedici „antidemocra- 
tice” în procesul de rusificare, co- 
municarea interetnică trebuind, 
conform legii nescrise a ocupati- 
ei, să fie unidirecţională: injoncti- 
vă în cazul „prieteniei” ruso-alo- 
etnice (a lupului cu oaia), servilă 

pentru „prietenia” aloetnico-rusă 
(iepurelui cu lupul), afiliată (a tur- 
mei, cârdului, cirezii, hergheliei 
etc. de sclavi „egali”) la dispozi- 
ţia, voința şi largheţea „fratelui 
mai mare”. Sistemul funcţional 
rusesc de politică naţională şi 
lingvistică devine închis, dar el 
conduce la formarea în teritoriile 
ocupate a unei caste sociale de 
supraruşi cu mentalitatea de zeu 
atotvăzător, atotştiutor şi atotpu- 
ternic. Făcând, în goana după 
privilegii naţionale, naveta dintr-un 
teritoriu subjugat în altul, cărora li 
se spune metaforic republici, dar 
nu şi între teritoriile recent aca- 
parate şi Rusia veche, aceştia 
ajung să-şi formeze mentalitatea 
de superioritate etnică, de călău- 
ză spirituală a maselor populare 
neruseşti şi chiar a celor ruseşti, 
de „trimis de Dumnezeu” în in- 
carnare rusească, de preemi- 
nenţă socială chiar faţă de ruşii 
din metropolă şi de dreptul de 
făuritor de destine, fie şi prin cea 
mai crudă violență. În tentativele 
lor vehemente de a-i „de-etniza” 
pe subjugați ei îşi pierd rădăcinile 
naţionale, se de-etnizează ei în- 
şişi, se îndepărtează de cultura 
lor, deşi tânără, dar deja mare. 
Limba rusă rămâne pentru ei uni- 
cul atribut de fostă apartenenţă 
naţională şi instrument pentru 
privilegii şi existenţă. Dar nici lim- 
ba de constrângere nu scapă în 


teritoriile ocupate de mutații. În 
procesul de interferenţă lingvis- 
tică cu limbile localnicilor, ea se 
alterează şi, în funcţie de gradul 
de dezvoltare a civilizaţiei autoh- 
tonilor, de rezistenţa limbii şi cul- 
turii lor, funcţiile ei sunt restrânse 
la minimum, ea putând fi influen- 
tată până la înstrăinare şi dispari- 
ție completă. Aceasta depinde în 
cea mai mare măsură, dar care 
nu e definitivă, şi de gradul de 
amalgamare cu casta de supra- 
ruşi din teritoriul dat al castei-ma- 
rionete deetnizate de localnici ce 
servesc drept roată de transmisie 
a injoncţiunilor ocupantului. Inten- 
sitatea politicii naţionale şi ling- 
vistice ruse este determinată în 
cutare sau cutare teritoriu exact 
de viteza de rotaţie a acestei roți. 
Zelul de servilism al marionetelor 
diriguitoare din Belarus şi din Re- 
publica Carelo-Fină a şi condus 
la rusificarea completă şi rapidă 
a acestor teritorii. Datorită acelo- 
raşi roți de prin alte părți, politica 
naţională şi lingvistică rusă, deşi 
a cunoscut şi succese, s-a văzut 
falimentară. Astfel, la minciuna şi 
ipocrizia limbii ruse roata, şi nu 
numai roata, a răspuns, cu şirete- 
nia limbii armene, la brutalitatea 
limbii ruse — cu dârzenia limbii 
cecene, la insolenţa etnicului şi 
limbii ruse — cu demnitatea rece 
a limbilor lituaniană, letonă şi es- 
tonă. În pofida terorii lingvistice, 

deportărilor şi nimicirii în masă a 
localnicilor, cultivării urii de neam, 
politica naţională şi lingvistică 
rusă nu şi-a atins scopul scontat 
nici în Moldova, cu toate urmările 
nefaste. Deşi deplorabilă, situa- 
tia lingvistică din Moldova nu e 
desperată şi are sorţi de izbândă. 
Dar aceasta se va întâmpla nu- 
mai atunci când limba română îşi 
va ocupa locul cuvenit, când cei 
veniţi se vor şti, se vor simți şi vor 
fi percepuți mai întâi ca oameni şi 
numai apoi ca ruşi, găgăuzi etc., 
când problemele limbii şi etnicu- 


lui vor fi scoase de pe orbita poli- 
ticii, când ele vor fi în primul rând 
obiect al culturii. Limba română a 
supraviețuit, deşi întortocheată şi 
spinoasă îi este calea, anevoioa- 
să îi este devenirea, grele au fost 
şi-i mai sunt pierderile. Temută de 
turc, urâtă şi muşcată de musca- 
lul ipocrit şi hrăpăreț, limba româ- 
nă — Doamnă-martir şi suflet no- 
bil al neamului — a supraviețuit în 
pofida condiţiilor atât de vitrege, 
încât nici celui mai rău duşman 
nu i le-ai dori. A supravieţuit şi a 
biruit. Va supravieţui şi va birui. 

Tamara PERETEATCU 


LUMINA CĂRȚII 


La laşi a avut loc ediţia a 15-ea 
a Salonului Internaţional de Carte, 
care se bucură de aprecierea tutu- 
ror celor care vorbesc româneşte, 
indiferent de spațiul geografic. Cu 
acest prilej aici s-au întâlnit scrii- 
tori, editori, artişti plastici, cerce- 
tători, bibliotecari din România, 
Republica Moldova, Ucraina, Voi- 
vodina (Serbia), Israel. 


Deschiderea oficială a Salo- 
nului Internaţional de Carte Ro- 
mânească de la laşi a avut loc în 
prestigioasa Sală „Henri Coandă” 
a Palatului Culturii. În prima zi a 


Salonului discursurile participan- 


ților au constituit o adevărată ple- 
doarie pentru dăinuirea cărții. 
Printre organizatorii Salonu- 
lui s-a numărat şi Biblioteca Nati- 
onală pentru Copii „lon Creangă”, 
al cărei director este Claudia Ba- 
laban. În mesajul rostit la deschi- 
derea oficială, domnia sa a spus: 
„Ce va urma în viitor? Este o 
întrebare pe care mi-o adresez 
în primul rând mie, cea care a 
trecut Prutul abia după destră- 
marea Uniunii Sovietice. De la 
1 ianuarie 2007 România va fi 
membră a Uniunii Europene, fapt 
pentru care vă felicităm. Dar cum 
rămâne cu noi? Este o altă Uni- 
une, dar ne pune restricţii — să 
trecem Prutul ca şi pe timpuri, 
doar cu vize. Asta ar însemna că 
acțiunile culturale, pe care le-am 
organizat pe parcursul a 15 ani 
şi, practic, au devenit tradiționa- 


Eveniment 


93 


le, să ia sfârşit. Nu pot să cred 
nici pentru o clipă că ar putea să 
se întâmple aşa ceva. Aceşti 15 
ani au însemnat, pentru noi, pri- 
etenie, comunicare şi schimb de 
idei”. 

Timp de trei zile laşul, fos- 
ta cetate de scaun a Moldovei, a 
devenit capitala cărții româneşti. 
Salonul a reunit peste o sută de 
scriitori din România, Republica 
Moldova, Ucraina, Serbia, Israel 
şi un număr de peste 80 de edi- 
turi, dintre care jumătate de peste 
hotarele ţării. Participarea editu- 
rilor şi a scriitorilor din Chişinău a 
imprimat o dimensiune deosebi- 
tă Salonului aniversar. De un viu 
interes s-au bucurat mesajele şi 
comunicările scriitorilor Nicolae 
Dabija, lon Hadârcă, Leo Butna- 
ru, Constantin Dragomir, Vasile 


Romanciuc, lulian Filip, Claudia 
Partole. 

Alexandru Bantoş, redac- 
tor-şef al revistei Limba Româ- 
nă, referindu-se la importanţa 
organizării Salonului, a menţio- 
nat: „...Pentru comunităţile româ- 
nilor din afara actualelor frontiere 
ale statului român, întâlnirile de 
la laşi, spre onoarea organizato- 
rilor, constituie nu doar un motiv 
de bilanţ în domeniul promovării 
cuvântului scris, ci şi un oportun 
prilej de a stabili şi prognoza ce 
mai e de făcut ca lectura să rămâ- 
nă o constantă îndeletnicire, inclu- 
siv pentru tânăra generaţie, «tero- 
rizată» cu abilitate de mijloacele 
electronice de comunicare...”. 

Un episod dintre cele mai 
eficiente ale Salonului l-au con- 
stituit discuţiile cu genericul „Bi- 


gatia de la Chişinău 


Gazdele Salonului, Elena Leonte şi Catinca Agache, împreună cu dele- 

blioteca «Gh. Asachi» şi filia- 
lele de carte de peste hotare”, 
avându-i ca iniţiatori pe Claudia 
Balaban şi Lucian Marina, care 
a caracterizat Biblioteca Jude- 
țeană „Gh. Asachi” din laşi drept 
„un promotor cultural auten- 
tic, care, în timp, a transformat 
ideea unei biblioteci româneşti 
în Serbia într-o realitate respec- 
tată, benefică...”. La Novi Sad, 
Serbia, funcţionează de 10 ani 
Biblioteca românească „Nichita 
Stănescu” — elocventă mărturie 
a relaţiilor interculturale pe care 
doar Salonul le-a oferit şi le oferă. 
Lansarea CD-ului „Noua bibliote- 
că virtuală a Societăţii de Limbă 
Română din Voivodina”, însoţită 
de comentariile lui Lucian Mari- 
na, ne-a demonstrat că nu seacă 
izvorul inventivităţii colegilor din 
diaspora sârbă, care fac atât de 
mult pentru cunoaşterea limbii şi 
literaturii române. 

Claudia Balaban a apreci- 
at că între Biblioteca Judeţeană 
„Gh. Asachi” din laşi şi Bibliote- 
ca Naţională pentru Copii „lon 
Creangă” din Chişinău există 
relaţii de colaborare eficientă. 
„La anul viitor vom sărbători 15 
ani ai Filialei de carte româneas- 
că, 15 ani de când circulă car- 
tea românească din România 
în Republica Moldova. Dacă în 
anul 1989, îşi aminteşte domnia 
sa, nu aveam ce le propune copi- 
ilor, care au început să înveţe în 
grafie latină, astăzi 50 la sută din 
colecţiile Bibliotecii sunt cărți în 


limba română”. În prezent copiii 
din Basarabia vorbesc o limbă 
frumoasă, elevată, la fel ca şi cei 
din laşi, Galaţi, Vaslui, şi partici- 
pă anual la concursul „La Izvoa- 
rele Înțelepciunii”, organizat de 
către instituţii de profil situate pe 
ambele maluri ale Prutului. 

„Izvorul Luminii de la laşi” 
(metafora aparţine lui Vasile Tă- 
râţeanu), va lumina, sperăm, şi 
Salonul de Carte de la Cernăuţi, 
ajuns, datorită unui efort susti- 
nut, la ediţia a V-a, flacăra căru- 
ia tot de la Biblioteca Judeţeană 
„Gh. Asachi” s-a aprins. 

În programul manifestă- 
rilor a fost inclusă şi Ziua Cărții 
pentru Copii, care a avut loc în 
incinta Teatrului pentru Copii şi 
Tineret „Luceafărul” (frumoasă 
coincidenţă: şi la Chişinău, şi la 
laşi avem câte un teatru cu ace- 
laşi nume). Moderatorii sărbătorii 
au fost Catinca Agache, Claudia 
Balaban, eleva Teodorina Adina 
Munteanu, Constantin Drago- 
mir şi lulian Filip. Din Republica 
Moldova au participat doi copii 
talentați: Mihaela Ojog, elevă 
la Liceul „Constantin Stere” din 
Soroca, deținătoarea locului III 
la Festivalul Internațional al cân- 
tecului francez de la Baia Mare 
(România), şi Dragoş Ciobanu 
de la Liceul „Prometeu” din Chi- 
şinău. Mihaela Ojog a susţinut 
un recital, cucerind publicul prin 
interpretarea strălucită a unor 
piese originale. Scriitorii Claudia 
Partole, Constantin Dragomir, 

lulian Filip, Vasile Romanciuc şi 
editorul Oleg Bujor au prezentat 
cărţile pentru copii editate la Edi- 
turile Prut Internaţional, Pontos, 
Univers pedagogic, Dragodor, 
Epigraf, Baştina Radog. Au evo- 
luat cu mult succes grupul vocal 
LDV Moldova din Târgu Frumos 
şi grupul vocal de la Palatul Co- 
piilor din laşi. A fost prezentată 
şi producția unor edituri din laşi, 
Bucureşti, Galaţi. În holurile Tea- 
trului copiii „atacau” autorii, dor- 
nici de a obţine un autograf. Un 
moment inedit al acestei ediţii a 
Salonului a fost întâlnirea-dialog 
„Scriitorii în şcoli”. La Liceul Te- 
oretic „Dimitrie Cantemir” au fost 
invitaţi scriitorii Ana şi Alexandru 
Bantoş, Claudia Partole şi Con- 
stantin Dragomir. lon Hadârcă, 
Leo Butnaru, Mihail Dolgan, Lu- 
cian Marina, Vasile Tărâţeanu, 
(Ucraina) şi |. Ştiru (Israel) au 
avut o întâlnire cu elevii Grupului 
Şcolar „Virgil Madgearu”. 

Salonul este şi un concurs 
valoric al cărţilor, iar juriul, din 
care au făcut parte personalităţi 
notorii de la laşi, Chişinău, Cer- 
năuţi, Serbia, a împărţit premii 
meritorii. 

Premiul „Cartea anului” i 
s-a oferit Editurii Litera Interna- 
tional, pentru Noul dicționar al 
limbii române. Lui Mihail Dol- 
gan, profesor universitar, doctor 
habilitat în filologie, i s-a oferit 
Premiul  „Academica”, pentru 
Polemici literare sau pledoarii 
întru apărarea poeziei autenti- 


ce. Premiul „Petre Andrei” i-a fost 
acordat Lidiei Kulikovski pentru 
volumul Accesul persoanelor 
dezavantajate la potenţialul bi- 
bliotecilor. Biblioteca Naţională 
pentru Copii „lon Creangă” a pri- 
mit Premiul „Byblos” pentru dic- 
ționarul  biobibliografic Scriitorii 
Moldovei în lectura copiilor şi 
adolescenților, editat la Editura 
Prut Internaţional. Premiul „Cea 
mai frumoasă carte pentru copii” 
i-a fost decernat Editurii Prut In- 
ternational. Premiul „Gh. Asachi” 
i-a revenit Editurii Epigraf pentru 
cartea 100 de scriitori notorii ai 
lumii. Revista Limba Română a 
obţinut, alături de alte reviste de 
cultură, Premiul „Revista anului”. 
Poetului lon Hadârcă i-a fost de- 
cernat Premiul „Mihai Ursachi” 
pentru volumul Arta obsesiei. 
Scriitorului Vladimir Beşleagă i 
s-a oferit Premiul „Mihail Sado- 
veanu” pentru cartea Hoţii de 
apartamente. Colecţia Maeştri 
de artă din secolul XX, apăru- 
tă la Editura Arc, a fost distinsă 
cu Premiul „Cartea de artă”. Leo 
Butnaru s-a ales cu Premiul pen- 
tru traducere (Avangarda rusă). 
Colecţia de albume: Eleonora 
Romanescu, Emil Childescu, 
Eudochia Zavtur, editate la Car- 
tea Moldovei, s-a învrednicit de 
Premii speciale. 


PS. De fiecare dată, când mă 
despart de laşi, îmi amintesc de afir- 
matia lui Lucian Blaga: „...Ce n-aş da 
să vin încă o dată în laşi, în această 
vatră de istorie românească...”. 

lon HADÂRCĂ 


IAŞUL CA SALON (I) 


Literalmente, un „salon de carte” comportă ideea unei săli de lec- 
tură. În tradiția noastră culturală este asociat ideii de cenaclu, club de 
elită, mondenitate, poate şi hemiciclu academic, catedră universitară. 
Oricum, ceva colocvial, predispus dialogului, creativităţii, şi mai puţin 
mercantil, în opoziţie cu tot mai agresivele târguri de carte, adecvate 
conceptului economiei de piaţă. 

La originea ideii „Salonului de carte românească” stau câţiva inte- 
lectuali marcanți, bibliotecari notorii, scriitori, în frunte cu Nicolae Busu- 
ioc, ex-directorul Bibliotecii județene „Gheorghe Asachi” din laşi, care 
în urmă cu 15 ani, de comun acord cu miniştrii, editorii şi bibliotecarii 
Chişinăului, au conceput, în atmosfera efervescenței „renascentiste”, 
dar şi pe fundalul unei secete cumplite de carte românească, acest 
salon ca pe un duplex desfăşurat la Chişinău, în contextul sărbători- 


Ana Bantoş, Marin şi Ştefania Mincu, Alexandrina Cernov 

rii limbii române, iar la laşi de sărbătorile Hramului sub protectoratul 
Preacuvioasei Sf. Parascheva. Duplexul fiind la modă pe la mijlocul 
anilor '80 (duplex televizat, duplex radiofonic, duplex de ziare etc.), evi- 
dent că se proiecta arhitectura unui Salon cu două uşi, transparent şi 
bine ventilat în ambele sensuri, pentru un mai accelerat şi mai eficient 
rodaj al valorilor. 

La început a funcţionat fără pene. Emulaţia a fost benefica, perfor- 
mantele, surprizele şi discursurile erau pe măsura premiilor. Mai apoi, 
degringolada tranziţiei, funciara noastră lene balcanică şi resurecția 
„fantomei roşii” în Basarabia au compromis şi acest proiect, suspendat 
acum la balustrada romanticelor „Poduri de flori” din care s-a născut. 

Şi totuşi există! Dacă la Chişinău se află mai mult „în comă”, atunci 
la laşi, la cea de-a XV-a ediţie a sa (9-11 octombrie 2006), Salonul in- 
ternational (?) de carte românească a întrunit nume importante, edituri 
prestigioase, lansări remarcabile, cu alte cuvinte, şi-a justificat pe deplin 
ideea de Salon, astfel încât directorului Centrului muzeal şi al Bojdeucii 
„lon Creangă”, scriitorul Constantin Parascan, l-a supranumit, în „Brevi- 
arul” Salonului, „Congres internaţional al cărţii româneşti”! 

Dacă ar fi să fie aşa ceva! Cu prezenţe distincte ale Bucovinei, 
Banatului sârbesc, Ardealului, Timişoarei, Galaţilor, Vasluiului, Con- 
stanţei, nemaivorbind de Republica Moldova, parcă ar fi să fie. Dar 
ignorat cu obstinaţie de bucureşteni şi de factorii de decizie ministerială 
şi administrativă a ţării, afară de mesajele lor plicticoase, mai că ne-ar 
veni a crede că — fără o reformare structurală de profunzime în direcţia 
instituționalizării unui proiect de valorificare şi promovare a cărții româ- 
neşti de pretutindeni — acest Salon cu aceiaşi actori în aceeaşi regie 
seamănă din ce în ce mai mult cu un album de familie reeditat anasta- 
tic, facsimilat. Repet, ideea în sine ca şi Salonul de la laşi sunt absolut 
necesare precum se vede, mai ales nouă, celor din afara hotarelor 
Țării, şi mai ales acum, după stabilirea noilor reguli transfrontaliere la 
hotarele unei Uniuni Europene lărgite. Am vrea doar să vedem această 
instituţie orientată nu către ziua de ieri, ci către cea de mâine! 

De altfel, întâlnirile au fost şi de data aceasta benefice, fructu- 
oase, pline de emoții, adeseori înrourate de lacrimi. O valiză de cărți, 
autografe, imagini şi impresii de neuitat ne-au îmbogăţit biblioteca 
afectivă. A fost realmente o săptămână de sărbătoare, dar şi de mun- 
că asiduă. 

Despre Salon ce să mai spun? Sunt intelectuali care vin aici să-şi 
potolească setea de carte, să stabilească relaţii, să valorifice oportu- 
nităţi şi sunt şi din cei care se iubesc numai pe sine, monumentali, pe 

fundalul cărților, bibliotecilor, restului. Parcă i-aş fi văzut pe ici-pe colo, 
parcă ar fi fost prezenţi, însă prezenţi de parcă nici n-au fost... 

În calitatea mea de moderator şi de protagonist al mai multor lan- 
sări, emisiuni, dialoguri constructive, am constatat, cu mici excepții, 
prezenţa insuficientă a colegilor mei din stânga Prutului, pentru care 
această formulă a Salonului ar fi o extraordinară şcoală de studiu, in- 
formare şi limbaj. 


* k k 


Inegalabilele pledoarii ale maestrului Valentin Ciucă; rarisimele 
momente omagiale ale decanilor spiritualității ieşene Constantin Cio- 
praga şi Alexandru Husar; surprinzătorul vernisaj „Din lirica emines- 
ciană” al unuia dintre cei mai buni caricaturiști români Mihai Pânzaru 
PIM; colocviile profesorilor constănţeni Ştefania şi Marin Mincu, asupra 
cărora vom mai reveni; masa rotundă de la sediul Asociaţiei Scriitorilor 
din laşi consacrată publicaţiilor de limba română sunt doar câteva din 
manifestările pe care am reuşit să le absorb. 

Lansarea revistelor de la „Casa cu absidă” (10 oct.) a cuprins 
o gamă largă de participanţi, denumiri, proiecte. Directorul Muzeului 
Literaturii Române, Casa Pogor, poetul Lucian Vasiliu şi-a prezentat, 
în inconfundabila manieră ludic-metaforică, patriarhul publicaţiei româ- 
neşti, reînnoita Dacia Literară, de rând cu legendarele Convorbiri lite- 
rare, a cărui redactor-şef este poetul Cassian Maria Spiridon, generos 
în spaţii de revistă şi zgârcit la vorbă. 

Revista de istorie şi cultură Glasul Bucovinei, prezentată de 
acad. Alexandrina Cernov, ne-a apărut în fața ochilor şi ni se dezvă- 
luie pagină cu pagină (era să scriu, val după val!) ca o apă de Tisă 


răcoritoare, care adună în făgaşu-i zbuciumat 
ONICA 
CR evistă de c 


glasurile răzleţite ale tuturor intelectualilor bu- 
zultură 


covineni: regretaţii Grigore Bostan şi Vasile 
m | Leviţchi, sucevenii lon Cozmei şi Mircea A. Diaco- 

|| nu, cernăuţenii Mircea Lutic şi Ilie Luceac, poe- 
tii dragi inimii mele Vasile Tărâţeanu, Simion 
Gociu, llie T. Zegrea şi Ştefan Hostiuc... 

Săptămânalul Cronica, sub redacţia poetu- 
lui Valeriu Stancu, preşedintele actual al Asocia- 
tiei Scriitorilor leşeni, îşi deschide numărul din iu- 
nie a.c. cu o cutremurătoare „Elegie” de dor către 
Basarabia „neuitată”, semnată de Magda Isanos. 
Ar merita să fie reluată şi în spaţiul nostru. 


Eveniment 99 


Preşedintele Societăţii de Limbă Româ- 
nă din Voivodina (Serbia), poetul Lucian Ma- 
„| rina, a prezentat un set întreg de publicaţii: 
| Almanahul multilingv Most — Puntea, revista 
Lumina, ziarul Libertatea şi revista pentru 
copii, editată de Casa de Presă şi Editură 
Libertatea din Panciova (Serbia), Bucuria 
copiilor. Revista celor mici este plină de sur- 
prize nu doar pentru copii, ci şi pentru cititorii 
d de toate vârstele. De rând cu scriitorii traduşi 
aici din alte limbi, îi regăsim pe Grigore Vi- 
eru, Arcadie Suceveanu, alături de primele 
è| încercări ale micilor cititori. Un cuvânt inspi- 

rat „Fascinaţia poetică” semnează Slavco 
Almăjan, din care reținem: „Există oameni 
pe care nu-i interesează poezia. Îngheţată PARADIG 
să fie, zic ei, restul vine de la sine. Dar nu e | Avangardă şi experimentalism 
chiar aşa. Fără poezie omul creşte spiritual 
neproporţional cu viața: rămâne un milimetru 
mai mic” (!). 

Numerele 1-2, respectiv 3-4 pentru anul 
2006 ale revistei multilingve de cultură şi li- 
teratură Paradigma, a cărui director, şi impli- 
cit prezentator, este criticul şi poetul Marin 
Mincu, oferă spaţii generoase Generației 
2000, care include (nr. 1-2) şi o serie de 
tineri scriitori din 
Basarabia (suplimentul nr. 3 al Paradigmei). 
Mihail Vakulovski semnează o prezentare 
lapidară precedată de un Bun venit al lui 
Marin Mincu — Despre scriitorii basarabeni 
ME | actuali. Sunt prezenți cu grupaje de ver- 
= E suri, fragmente în proză Ştefan Baştovoi, 
bilă la ora a Hose Pablo, Vlad Gatman, Pavel Păduraru, 
Ruslan Carta, Oleg Carp, Andrei Gamarţ şi 


amator vara 


MEREU NOTEI l [= 


mirii Mng? | Alexandru Cosmescu. Pe lângă ecourile fa- 

i vorabile în jurul noului val de „milenarişti” 
(„neapărat se cere citat ciclul de poeme 
e Goodbye, lenin! al lui Ruslan Carța pe măsu- 
LIN) i ră de tulburător”, zice Radu Vancu în nr. 3-4 

Cassian Maria Spiridon, lon Hadârcă şi Valeriu Stancu 


al „Paradigmei”), întâlnim şi alte păreri: „Spiritul acesta de castă literară 
temporalizată îmi pare frivol şi oarecum la-ndemână, mai degrabă ca 
o circumspecţie nepermisă, ca un scut de protecţie ieftin şi perdant în 
cele din urmă, căci ceea ce ar trebui să primeze în orice act creator 
este ideea unei mărci personale — excesiv şi percutant personalizate 
axiologic. Chiar şi scriitorii juni vor pieri sau ba fiecare pe limba sa” 
(loana Cistelecan, idem). 


* kk 


1. Elena Leonte, lonel Maftei, O istorie a culturii ieşe- 
ne — în date (1400-2000), Editura Princeps Edit, laşi, f.a. 


Istoria... reprezintă / recreează, în fapt, imaginea unei inestima- 
bile şi organice emisfere spirituale a Întregului temeinic şi, respectiv, 
a Temeiului pentru Întregul românesc. Semnatarii acestui impunător 
îndreptar enciclopedic, bibliologul Elena Leonte, directoarea Biblio- 
tecii judeţene „Gheorghe Asachi”, şi istoricul lonel Maftei, deţinătorul 

Premiului Vasile Conta pentru colecţia în 5 volume de Personalități 
ieşene, au realizat o cronică selectiv-ordonatoare, în ecorşeuri şi mi- 
croeseuri dense, a laşului văzut din timpuri imemorabile (convenţional 
limitate la 1400) „zilele de-aur a scripturilor române” şi urmărit prin do- 
cumente, personalităţi, evenimente până în anul 2000 (26 oct. — Ziua 
inaugurării Statuii lui Titu Maiorescu lân- — 
gă Universitatea „Al. |. Cuza”, cu ocazia 
aniversării a 140 de ani de la înființarea 
Universităţii Mihăilene). Pagină cu pagi- 
nă se realizează mozaical un portret im- 
presionant al principalei Cetăți spirituale 
a Neamului şi a Ţării Româneşti — laşul, | 
despre care Nicolae lorga spunea: „trecu- |... 
tul nostru trăieşte în acest loc mai viu şi |. 
mai bogat decât oriunde aiurea”, iar Luci- |,. 
an Blaga — ardeleanul, confirmă că „Iaşul | 
e o mare istorie a poporului român”. i 

Autorii ieşeni au surprins între coper- 
tele acestei Istorii... imaginea holografică 
multidimensională a unei veritabile Inimi, 
vii şi viabile, către care aleargă neobosit, prin spațiu şi timp, mii de ar- 
tere, nervuri, ţesuturi şi speranţe aciuate pe aripile Dorului, inclusiv din 
stânga Prutului, din imediata şi totodată atât de îndepărtata Basarabie: 
numele unor losif Naniescu, Gavriil Musicescu, Constantin Stere, lon 
Inculeţ, Vasile Harea, Axinte Frunză sunt organic înscrise în acest uni- 
vers (fără a mai vorbi de Hasdeu, Russo, Donici etc.). 

Pentru cititorul avid, colecţionarul de „arheologii sentimentale”, car- 
tea este un vademecum util şi un ghid sentimental printr-un imens labi- 
rint imaginar (muzeistic, cărturăresc, arheologic şi letoscriptic) al celei 
mai durabile totuşi Cetăți de Scaun a culturii române — Cetatea Iaşului! 

laşul — această oază de refugiu din „deşertul tătarilor” pentru ro- 
mânii basarabeni alungaţi de la vetrele lor în anii 1940-41, după dicta- 
tul lui Molotov-Stalin, şi nu numai, a servit şi serveşte drept un adevărat 
cordon ombilical pentru renaşterea noastră spirituală, fapt demonstrat 
şi prin mărturiile sobre şi, în acelaşi timp, tulburătoare ale acestei bine- 
venite Istorii..., care nu pretinde a umbri sau nega munca altor istorici 
şi Istorii de care laşul n-a dus lipsă niciodată, ci doar vine în completa- 
rea lor şi din necesitatea unei mai noi, imparțiale şi ordonate informări 
la zi asupra trecutului nostru. 

2. Pierre Tiberghien, Cum să te cultivi, Editura Sapienţia, 
laşi, 2006, traducere din franceză de Al. Husar (100 pag.). 


Prezentarea expresă a acestei cărți în cadrul Salonului de carte 
românească de la laşi (2006) a fost pentru mine un risc nesăbuit şi o 
onoare incomensurabilă. Pe distinsul profesor-estetician, poet şi eseist 
Alexandru Husar îl cunoşteam, îndrăznesc să afirm, de pe la '90 încoa- 
ce, însă doar prin intermediul acestei cărți am sesizat că mi se deschi- 
de hăt până departe o lume infinit mai vastă şi mai bogată, pe care noi, 
cei de aici, am ratat-o iremediabil şi irecuperabil, doar prin intermediul 
lecturilor mai oferindu-ni-se, sporadic, unele şanse... 

Ca să înțelegem mai bine despre 
ce este vorba, să ne întoarcem la carte. 
Traducerea în primul rând are o valoare 
lirică, un fel de „elegie desineză” asupra 
anilor de studenţie ai ilustrului traducător, 
deoarece a fost realizată încă în 1941 (!), 
în anul | al Facultăţii de Filozofie şi Litere 
a Universităţii din Bucureşti, după cartea 
recomandată de venerabilul Pere Louis 


— 
7 = Barral, traducătorul lui Eminescu în fran- 
m a | ceză — Pierre Tiberghien, Comment se 


PIERRE TIBERGHIEN 


cultiver, Paris, 1937 (!). Din Argumentul 

traducătorului desprindem acest fragment 

să te cultivi evocator: „Vorbeau aici (în Aula „St. Au- 

ps gustin” — n.n.) între alţii, dr. llie Dăianu, 

Virgil Bogdan, fratele lui Bogdan Duică, 

Mircea Vulcănescu ne-a vorbit despre 

Pascal şi Sfântul Augustin, Basil Munteanu despre Andre Chenier, 

Emil Ciomac despre Mozart, Gala Galaction despre traducerea Bi- 
bliei”. 

Deci cartea, pe lângă indiscutabila-i valoare paideică, mai este 
şi o emoţionantă vinietă universitară, şi un gest recuperatoriu, de 
recunoştinţă pentru un autor astăzi uitat, dar care, la vremea sa, a 
avut un considerabil impact formativ asupra contemporanilor. „Au- 
torul, Pierre Tiberghien, spune Al. Husar, a fost 30 de ani profesor 
în învățământul superior şi, paralel, în funcţii care l-au pus în relaţie 
cu tinerii din toate mediile sociale: trăind cu noblețe printre ceilalţi, a 

înţeles problemele veacului său. Surprins de realitatea aşa-numitei 
«crize a culturii», căreia, alături de cunoscuţi gânditori ai vremii, a 
putut să-i pătrundă cauzele şi să-i propună unele necesare remedii, 
în pagini substanţiale, remarcă ravagiile culturii moderne, căutând să 
elucideze unele aspecte decisive în procesul de educaţie a tineretului 
din epoca sa”. Sunt cuvinte notabile şi este o carte care ar fi putut 
să fie scrisă cu acelaşi succes, chiar de către traducător, la rându-i 
profesor cu stagiu şi unul dintre cei mai erudiţi intelectuali ai Iaşului, 
discret manifestându-se şi în cazul de faţă. 

Prin acest studiu, efectiv şi limpede expus, şi transpus româneşte, 
se întemeiază o adevărată metodologie a ştiinţei de a te cultiva. Prefata 
şi compartimentul Ce este cultura spulberă din start orice divagaţii, car- 
tea în întregime fiind un model de sobrietate în travaliu. Sunt evitate de- 
finiţiile şi disertaţiunile extinse în asemenea cazuri, cum ar fi răspunsul 
la o întrebare fundamentală: ce este cultura? Pentru că se urmăreşte nu 
absolutul, ci simpla dorinţă de a fi cultivat: „Trebuie să opunem «ştiinţa 
acumulată» şi «ştiinţa asimilată» şi să rezervăm numele de cultivare nu- 
mai inteligențelor capabile a asimila”. Partea a doua Mijloacele culturii 
evident îşi deconspiră armele care sunt: Reflecţia; Asimilarea prin reflec- 
ție; Emotia artistică; Asimilarea prin artă şi Starea mistică, care accentu- 
ează sentimentul religiozităţii drept unul analog emoțţiei estetice. Astfel, 
mistica este un mijloc de cultură, analogul celei al artei: „ea permite să 
asimileze în afara oricărui efort de reflecţie, prin dăruire lui Dumnezeu”. 
Cel de-al treilea compartiment Ocaziile de cultivare întregeşte acest con- 
cept metodic armonios, referindu-se la principalele, din perspectiva tim- 
pului, prilejuri de cultivare: lectura, învățământul oral, redactarea (idem, 
scrisul), lecţia de memorie, învățământul predat, literatura, ştiinţele, lim- 
bile, istoria, geografia, călătoriile, teatrul şi cinematograful, viaţa... A face 
din lectură „un taifas cu cartea” sau „a învăţa bine o limbă înseamnă a 
da viață sufletului tău prin contactul cu alt suflet” sunt doar câteva din 
înțelepciunile acestei cărți. 

Bergsoniană prin definiţie, sprijinită pe erudiție şi experienţă verifi- 
cată, cartea este un elogiu adus culturii, spiritului cultivat, muncii rațiunii 
şi luminii învingătoare de erezii şi fantome. Simplă ca raza, compactă 
şi densă, i-ar sta bine pe masa oricărui tânăr şi oricărui spirit care se 
vrea cu adevărat cultivat. 

3. Alexandru Husar, Avem o misiune, Editura Redacţia 
Publicaţiilor pentru Străinătate, Bucureşti, 2004. 


Autor al unor substanţiale studii de estetică, istorie, cultură şi civi- 
lizaţie europeană, precum ar fi Izvoarele artei sau Ideea europeană, 
dar şi a unor percutante pledoarii contra moldovenismului primitiv Lec- 
tiile istoriei, cunoscute în spaţiul nostru prin adresările publice către 
preşedintele M. Snegur, profesorul Alexandru Husar vine către jubileul 
său de 85 de ani cu un florilegiu impresio- 
nant de realizări în poezie, eseu, traduceri, 
studii monografice, sinteze filozofice... 

Noua sa carte Avem o misiune nu 
este însoţită de anumite adnotări, subtitluri 
ce i-ar specifica genul. Eseu filozofic, soci- 
ologic şi istoric? Suite de tablouri, crono- 
logii socio-culturale din istoria românilor? 
Specificarea lipseşte, iar judecând după 
cuprins, de la Un mesaj umanist şi Basti- 
onul Europei până la Visul universalității şi | 
Un nou ideal, vedem cum se conturează 
ascendent un concept bine motivat şi în- Ș 
chegat, de natură istoriografică, în genul 
descălecatului cronicăresc, în acelaşi timp, 
judecând după acribia notelor de la încheierea fiecărui capitol cu vădită 
tentă academică. 

Investigația este polivalentă şi pe multiple planuri interdisciplina- 
re, cu argumente riguros coordonate, verificate şi judicios interpretate, 
fiind în ansamblu rodul unei munci poate de-o viaţă, o viață călăuzită 
de o idee majoră, un gând suprem care conferă sens, alimentează 
speranţă şi legitimizează un efort de durată. Extrapolând, putem afirma 
că necesitatea unei idei majore, este vectorul coagulant al unei naţiuni. 
Toate aceste interpretări, raportate la alte dimensiuni, se regăsesc în 
Prefaţa autorului, scrisă cu durere, dar echilibrat, sesizând şi plusurile 
şi minusurile (eventual, criticile) unei pledoarii, poate întârziate, poate 
exasperate, în disonanţă cu starea şi timpul pe care îl traversăm: „Prin- 
tr-un imprevizibil joc al istoriei, sacrificați în târgul de la Yalta, românii 
deveneau, pentru mai bine de o jumătate de secol, un popor moral- 
mente strivit, demoralizat, lovit în toate speranțele sale spulberate, un 

popor cu aripi frânte”. Mai „avem o misiune” în aceste condiţii? Şi n-ar 
fi oare o imprudenţă sau un act de impietate să vorbeşti în asemenea 
împrejurări de vreo misiune istorică? Snobul pamfletar imediat ti-ar 
taxa intenţiile drept misionarism, motivând că asocierea e de suprafa- 
tă, pe când eroarea ar fi de fond. Or, nu există popor ce nu şi-ar asuma 
organic misiunea existenţei sale pe acest pământ. Eminescu a intuit 
resorturile istorice şi calea de orientare a propriului său popor: „el de la 
început până la ziua de astăzi a fost pătruns de misiunea sa şi singura 
lui vină ar fi că s-a supus necesităților...”. În acest mod, spune autorul, 
„perspectiva istoriografică desluşită de Eminescu este una extrem de 
modernă”, iar însăşi ideea călăuzitoare devine „personajul şi eroul căr- 
ţii”. Admirabilă transformare care preface un studiu cvasiacademic 
într-un veritabil roman. Admirabilă şi intenţia nobilă „de a reda unui po- 
por frânt încrederea în sine, respectul față de propriu-i trecut, de atâtea 
ori vrednic de aducere-aminte”. 

Lăsând în seama cititorului pertinenţa concluziilor şi plăcerea unei 
lecturi antrenante, nu putem trece totuşi pe lângă această aserţiune 
finală vrednică de pana unui moralist al renaşterii sau a unui Tacit al 
vremurilor noastre: „Dacă, privind problema în studiu, o naţiune, necu- 
noscându-şi menirea, se condamnă pe sine sau, cum spunea Papini, 
«o naţiune care nu are conştiinţa misiunii sale e sortită pieirii», am 
spune în legitimă apărare — trădând rezerve sau discredit, — că orice 
zâmbet sceptic poate părea frivol. 

Privind problema în fond, noi una ştim: chiar dacă n-are o 
misiune, un popor demn şi-o asumă” (s.n.). 

Îi mulțumim venerabilului prof. Al. Husar şi pentru acest adevăr şi 
pentru autograful care-l însoţeşte! 


* kk 


4. Rabindranath Tagore, Grădinarul, Editura Institutul Eu- 
ropean, laşi, 2006. Traducere de Al. Husar, cuvânt înainte şi 
notă bibliografică de George Popa. 


Chintesenţă a întregii creații tagoriene şi una dintre cele mai re- 
prezentative creații ale literaturii universale a sec. XX, acest poem 
dialogal, această suită de poeme, această proză vedantă care este 
Grădinarul laureatului Premiului Nobel Rabindranath Tagore este unul 
din cele mai traduse în limbile lumii şi a cunoscut cele mai multe tra- 
duceri în limba română. Dar versiunile anterioare s-au tălmăcit prin 

intermediul limbii franceze şi iată, pentru OPERA MAGNA 
prima dată, Institutul European din laşi 
propune cititorului prima ediţie bilingvă 
„care include, paralel, textul în limba en- 
gleză tradus de autorul însuşi din bengali 
şi varianta românească”. 

Creaţia marelui Tagore vorbeşte 
prin sine şi nu are nevoie de suporturi 
suplimentare. Pe drept cuvânt, sublini- 
ază prefațatorul George Popa, el însuşi 
un virtuos tălmăcitor din lirica poetului: 
„Alături de volumele Ofranda lirică, | 
Lebăda, Fugitiva şi Coşul cu fructe, ÎI ABINDRANATII TAGORE 


culegerea de față, în tălmăcirea dis- | i-a GRĂDINARUL 

tinsului estetician şi scriitor, profesorul 4 

Alexandru Husar, întregeşte cu noi nu- WPs suay mia 

anțe cunoaşterea universului vizionar al 

celui mai de seamă reprezentant modern al multimilenarei spirituali- 
tăţi hinduse”. 

Din inima mea răsare icoana dorințelor mele 

şi-mi dănţuie în față. 
Strălucitoarea vedenie îmi fuge din ochi ca un vis. 
Eu încerc s-o cuprind cu fermitate, ea se dă însă în lături 
şi mă lasă în drum. 

Caut ceea ce nu pot afla şi aflu ceea ce nu caut... 

Este un act de elevată cultură şi de înalt profesionalism, dar şi de 
mare curaj, coroborat cu haru-i poetic şi îndelungata-i experienţă de-o 
viață dăruită cărţilor, această traducere, care este o nouă performanţă 
de creație a acestui spirit exemplar pentru tineri, profesorul şi poetul 
Alexandru Husar. 

Anastasia BURUIAN 


LIRICA 
EMINESCIANĂ 

ÎN LIEDURILE 
COMPOZITORULUI 
GHEORGHE DIMA 


Cuvintele sporesc valenţele 
expresive ale muzicii, iar muzi- 
ca relevă, la rândul ei, şi ampli- 
fică sensurile cuvintelor. Astfel, 
cele două modalități de exprima- 
re — cuvântul şi muzica — devin 
complementare. Aceasta este ra- 
țiunea de a fi a liedului ca gen mu- 
zical cristalizat pe deplin în epoca 
romantică. 

Cântecul, ca gen literar, 
comportă valori artistice intrin- 
seci: melodicitate, ritm şi rimă, 
conţinut şi formă, prin care expri- 
mă plastic întreaga gamă de sen- 
timente umane. Muzica compusă 
pentru un text poetic adânceşte 
semnificaţiile acestuia, imprimân- 
du-i noi valențe expresive şi ar- 
tistice. Fuziunea text — muzică 
devine indisolubilă şi dă naştere 
genului vocal al liedului — înge- 
mănare de cuvânt şi sunet, dar şi 
de mesaje artistice complemen- 
tare, poezia avându-şi propriul 
mesaj, impunându-i interpretului- 


cântăreţ mai multe experimente 
interpretative. Interpretul vocal 
este un intermediar între poet şi 
compozitor, pe de o parte, între 
autor şi public, pe de altă parte, 
de interpretarea acestuia depin- 
zând calitatea receptării mesaju- 
lui artistic. 

Privit din acest unghi, lie- 
dul romantic reprezintă fuziunea 
desăvârşită a muzicii cu poezia, 
interpretul având o contribuţie 
foarte importantă, prin îmbina- 
rea inteligenţei poetice cu cea 
muzicală, grație liricii unor per- 
sonalități ca Goethe, Heine, Mo- 
rike etc. Acest lucru este perfect 
valabil şi în cazul cântecelor lui 
Gh. Dima, pentru care sursa de 
inspiraţie au constituit-o versurile 
unor iluştri reprezentanţi ai poe- 
ziei româneşti: Mihai Eminescu, 
Vasile Alecsandri, George Coş- 
buc ş.a. 

Perspectiva istorică asupra 
componisticii româneşti — de la 
începuturi şi până în zilele noas- 
tre — relevă faptul că limbajul şi 
conţinutul poeziei eminesciene 
au fost revalorificate de către 
compozitorii români în lucrări 
muzicale de înalt profesionalism, 
care le-au atribuit astfel noi va- 
lente sonore şi expresive. Moda- 
litatea în care autorii realizează 
sinteza elementelor poetico-mu- 
zicale, creând o operă originală, 
relevă concepţia componistică a 

fiecăruia asupra raportului dintre 
sunet şi cuvânt. 

Repertoriul creației compo- 
nistice româneşti denotă o con- 
stantă predilecție pentru universul 
poetic eminescian, a cărui valoa- 
re, autenticitate şi individualitate 
este unanim recunoscută. Ală- 
turi de genul coral, vocal-simfo- 
nic sau liric, la loc important în 
ierarhia valorică îl ocupă miniatu- 
ra vocal-instrumentală — liedul. 

Rolul de deschizător de 
drumuri, pe care şi l-a asumat 
Gheorghe Dima, denotă calități 
deosebite într-o epocă în care 
doar entuziasmul şi spiritul cre- 
ator autentic sau dragostea ne- 
disimulată pentru valorile mu- 
zicale culte româneşti puteau 
motiva un muzician de talia sa 
să rămână în ţară şi să realizeze 
o muncă de pionierat, prea puţin 
cunoscută pentru a fi apreciată 
la justa valoare. A ales să-şi ur- 
meze menirea prin şi pentru ai 
săi, şi-a asumat sacrificiul pen- 
tru a-şi împlini idealurile, care se 
identificau cu cele ale colegilor 
de breaslă: creşterea calității 
muzicii autohtone şi impulsiona- 
rea, dinamizarea vieţii muzicale 
româneşti. 

Alături de compozitorii gene- 
raţiei sale, Gh. Dima a înțeles că 
viața muzicală românească tre- 
buie să aibă profesionişti capabili 
să cultive unui public neavizat 


gustul pentru muzica apuseană, 
cu care populaţia românească 
din Transilvania nu a luat con- 
tact decât sporadic, prin trupele 
ambulante de actori germani sau 
bucureşteni, care prezentau prin 
târguri vodeviluri, arii din ope- 
rele italiene, cântece patriotice 
armonizate de către compozitori 
anonimi sau din prima generaţie 
de compozitori români, dar şi ca- 
podopere de Shakespeare, Les- 
sing, Goethe, Schiller. Cu toate că 
în Ţara Românească şi Moldova 
existau Conservatoare, acestea 
nu reuşiseră să pregătească mu- 
zicieni care să poată activa şi în 
Transilvania Habsburgică. 
Gheorghe Dima a avut şan- 
sa de a-şi continua studiile la Vie- 
na şi să atingă un nivel al măies- 
triei interpretative şi componistice 
care i-ar fi permis să evolueze pe 
marile scene ale Europei’. Prin- 
cipiile de compoziție, însuşite la 
un nivel european, au determinat 


formarea şi afirmarea tânăru- 
lui compozitor în mediul cultural 
apusean. 

Liedurile compozitorului 


sunt revelatoare în ceea ce pri- 
veşte rolul său de întemeietor şi 
ctitor al artei cântului vocal ro- 
mânesc. Este evident că, având 
o experienţă a muzicii dramati- 
ce dobândită încă de pe băncile 
şcolii, cu un deosebit talent de 
creator, a pus pietrele de temelie 

la acest edificiu important care 
este cultura muzicală vocală ro- 
mânească. 

„Dima se situează în cate- 
goria romanticilor timpurii al că- 
ror crez este libera descătuşare 
a simțirii umane, sinceritatea 
exprimării şi căutarea de sine în 
izvoarele de inspiraţie artistică 
națională. Studiile sale la Leipzig 
l-au familiarizat cu realismul şi 
sinceritatea lui Schubert, cu me- 
lodia clară, lipsită de artificii şi cu 
ştiinţa formelor lui Mendelssohn, 
cu farmecul intim al cântecelor 
şi liedurilor de Brahms, cu dra- 
matismul baladelor lui Loewe, 
cu izbucnirile când pasionale, 
când melancolice ale liricii lui 
Schumann, dar şi construcţiile 
polifonice ale lui Bach, Haendel, 
Haydn. Şi-a însuşit de la ei scri- 
sul polifonic, simţul proporţiilor, 
transparența țesăturii muzicale, 
îndrăzneala modulaţiilor, posibili- 
tăţile tehnice vocale şi pianistice 
şi le-a adaptat specificităţii limba- 
jului naţional'?. 

Poetica invenţiei, a sponta- 
neității, prioritatea fanteziei, per- 
sonalizarea stilului, pitorescul, 
lirismul, mijloacele patetice de 
exprimare, exclamaţiile, repetiți- 
ile, retorismul caracterizează în- 
treaga creație a compozitorului 
Gheorghe Dima şi constituie sti- 
lul lui romantic. 

Tematica abordată în liedu- 


rile sale aparține, de asemenea, 
unui univers profund romantic. 

Paul Cornea, în lucrarea sa 
Originile romantismului româ- 
nesc, menţionează câteva as- 
pecte ale stilemelor romantice în 
literatură, stileme pe care le re- 
găsim şi în tematica liedurilor lui 
Gheorghe Dima:. 

Dispariţia distanţei dintre su- 
biect şi obiect, aspiraţia spre ab- 
solut definesc liedurile pe versuri 
de Mihai Eminescu. 

Cântecele lui Gheorghe 
Dima se situează, atât cronolo- 
gic, cât şi stilistic, sub semnul 
liedului romantic german. Acest 
fapt implică raportarea la stilis- 
tica interpretativă respectivă, cu 
atât mai mult cu cât şi în cazul 
cântecelor compozitorului român 
se poate vorbi despre adevărate 
poeme muzicale, expresie au- 
tentică a sufletului românesc. 

Cântecele pe versuri de Mi- 
hai Eminescu sunt considerate 
de specialişti primele lucrări ce 
consacră genul vocal în literatura 
muzicală românească şi cele mai 
frecvente în repertoriul vocal, aşa 
cum arată şi Ana Voileanu Nicoa- 
ră în monografia sa“: „Compozi- 
torul nu se serveşte de formule 
melodice şi ritmice împrumutate 
direct din folclor. Gheorghe Dima, 
asemenea lui Mihai Eminescu şi 
Ştefan Luchian, ştie să sugereze 
atmosfera artisticului românesc 

prin contopirea tuturor elemen- 
telor de expresie populară într-o 
sinteză de mare artă originală”. 
Gheorghe Dima compune — 
între 1886 şi 1887 — cele mai 
reprezentative lieduri ale sale, 
adevărate capodopere ale genu- 
lui. Este vorba despre liedurile pe 
versuri de Mihai Eminescu: Do- 
rinta, De ce nu-mi vii?, Peste vâr- 
furi, Şi dacă ramuri bat în geam, 
Somnoroase păsărele5. 
Muzicologul Octavian Lazăr 
Cosma surprinde exact particu- 
larităţile stilistice ale acestor lu- 
crări de referință: „Cântecele lui 
fac parte din categoria celor mai 
frumoase exemplare de lied din 
literatura muzicală  româneas- 
că, proiectând un univers poe- 
tic romantic în care trăirile sunt 
puternice, surprinse în ipostaze 
nuanțate, uneori contrastante, 
în sonorități limpezi, pregnante, 
care domină fraze cantabile ce 
se desfăşoară dezinvolt's. 
Liedurile compozitorului Ghe- 
orghe Dima pe versuri de Mihai 
Eminescu ilustrează, cu cea mai 
mare relevanţă, caracteristicile 
întregii sale creaţii muzicale: me- 
lodica echilibrată, aflată într-o per- 
fectă armonie cu scriitura vocală şi 
cu sensul poetic; preferința pentru 
spiritul romantic; abundența indi- 
cațiilor de tempo şi de dinamică; 
sensibilitatea la semantica fiecă- 
rui cuvânt şi potențarea semnifi- 


cațiilor acestuia prin imagini muzi- 
cale deosebit de sugestive. Toate 
aceste stileme sunt integrate mă- 
iestrit în creaţia de lied a compozi- 
torului Gheorghe Dima, definind, 
în mod strălucit, liedul românesc 
de esență romantică. 


NOTE 


1 Pe afişele unora dintre opere- 
le reprezentate în Klagenfurt, Zurich 
şi Viena figurează numele basului 
Gh. Dima în rolul lui Marcel din Hu- 
ghenoții şi al lui Bertram din Robert 
Diavolul. 

2 Voileanu Nicoară, Ana, Gh. Di- 
ma — Viața şi opera, Bucureşti, 1957, 
pag. 132-133. 

3 Cornea, Paul, Originile roman- 
tismului românesc, Editura Minerva, 
Bucureşti, 1972, pag. 15. Aceste atri- 
bute pot reprezenta un posibil punct de 
plecare în clasificarea estetic-stilistică 
a liedurilor compozitorului ardelean. 

4 Voileanu Nicoară, Ana, Gh. Di- 
ma — Viața şi opera, Bucureşti, 1957, 
pag. 133. 

5 Este foarte interesant de ur- 
mărit cum — în cronologia devenirii 
genului de lied în creaţia muzicală 
românească modernă şi contempora- 
nă — poeziile care au servit ca pretext 
literar liedurilor semnate de Gh. Dima 
au prezentat interes, în acest sens, 
şi penru compozitorii români de după 
Gh. Dima. 

Şi dacă ramuri bat în geam: 
Mihail  Andreescu-Skeletty, Dumitru 
D. Botez (1953), lonel Brătianu, Ni- 
colae Bretan (1909), Nicolae Ciocoiu 


Muzicologie 


111 


(1970), Tudor Ciortea (1951), Alma 
Cornea-lonescu (1954), Alexandru 
Cosmovici (1949-1950), Gheorghe 
Cosmovici (op. 16), Theodor Fuchs, 
Diamandi Gheciu (1949), Mihail Jora 
(1952), Aurel Stroe (în 2 Romante, 
1954), Guilelm Şorban, Anatol Vieru 


(1948). 
Peste vârfuri: Sandu Albu 
(1961), Mihail Andreescu-Skeletty, 


Serafim Antropov-Manu (1963), Ni- 
colae Bretan (1922), Mihai Bruchen- 
tal, Radu Căplescu, Nicolae Ciocoiu 
(1970), Dan Constantinescu (1957), 
Marcela-Lucreția Constantinescu, Paul 
Constantinescu, Alexandru Cosmovici 
(1949-1950), Gheorghe Cosmovici, 
Gheorghe Dima, Constantin Drăgules- 
cu (1953), George Enakovici (1916), 
Mihail Jora (1952), Myriam Marbe, 
Dumitru Milcoveanu (1930), Claudiu 
Negulescu (1951), Carmen Petra-Ba- 


sacopol (1958), Guilelm Şorban, Si- 
gismund Toduţă (în 5 Lieduri, 1942), 
Anatol Vieru (1948). 

Somnoroase păsărele: Nicolae 
Bretan (1912), Nicolae Ciocoiu (1963), 
Tudor Ciortea (1951), Gheorghe Cos- 
movici, Gheorghe Dima, Tudor Flon- 
dor, Remus Georgescu (1956), Stan 
Golestan (1907), Tudor Jarda (1944), 
Constantin Nottara (1949), George 
Stephănescu (1889), Sigismund To- 
duță (1942). 

De ce nu-mi vii?...: Nicolae Cio- 
coiu (1970), Eugen Cuteanu (1922), 
Diamandi Gheciu (1962), Constantin 
Nottara (4 Lieduri, 1931), George Ste- 
phănescu (în 72 Cântece). 

Dorința: Nina Cassian (1949), 
Alexis Catargi, Nicolae Ciocoiu (1970), 
Diamandi Gheciu (1945). 

6 Cosma, O. L., Hronicul muzi- 
cii româneşti, vol. VII, pag. 312. 

